އައްސަލާމު ޢަލައިކުމްމާބަނޑުވުމާއި ވިހެއުން\nމާބަނޑުދުވަސްވަރު ވަރަށް ގިނަ އަންހެނުންނަށް މިމައްސަލަ ކުރިމަތިވެއެވެ. ބައެއް އަންހެނުންނަށް މެއިން ދިލަނެގުން ފުރަތަމަ ވެސް ކުރިމަތިވަނީ މާބަނޑުވުމަށްފަހު ގައި ކަމަށްވުމަކީ ވެދާނެ ގޮތެކެވެ. މާބަނޑު ދުވަސްވަރު ގިނަ މީހުންނަށް މެއިން ދިލަނެގުމުގެ އުނދަގޫތައް ވާންފަށަނީ އާންމުކޮށް ބަނޑަށް3މަސްވުމަށްފަހު ގައެވެ. ނޫނީ ބަނޑަށް ފުރަތަމަ3މަސް ފާއިތުވެ ދިއުމަށްފަހު ގައެވެ. ނަމަވެސް ފުރަތަމަ3މަހުގެ ތެރޭގައި ވެސް މެއިން ދިލަނެގުމަކީ މަދުން ނަމަވެސް ދިމާވެދާނެ ކަމެކެވެ. ބަލިވެ އިންނަ ކޮންމެ 10 […]\n17 މާރިޗު, 2018 އެއްވެސް ޚިޔާލެއް ހުށަހަޅާފައި ނެތް\nބަލިވެއިނުމާއި ގުޅިގެން އާންމުކޮށް ކުޑަކަމުދާންޖެހޭ މިންވަރަށްވުރެ ގިނައިން ކުޑަކަމުދާންޖެހުމަކީ ވަރަށް އާންމުކަމެކެވެ. ބަލިވެއިންކަން އެނގުމުގެ ކުރިން ވެސް މާގިނައިން ކުޑަކަމުދާންޖެހުމަކީ ވެދާނެ ކަމެކެވެ. އެހެނީ ބަލިވެއިންކަން ކުރީކޮޅު އެނގޭ ނިޝާންތަކުގެ ތެރޭގައި އަވަސް އަވަހަށް ކުޑަކަމުދާންޖެހުން (މާގިނައިން ކުޑަކަމުދާންޖެހުން) ހިމެނެއެވެ. އާންމުކޮށް މާގިނައިން ކުޑަކަމުދާން ޖެހުން ކުރިމަތިވަނީ ފުރަތަމަ3މަހާއި، ފަހު3މަހުގެ ތެރޭގައެވެ. ނުވަތަ މާބަނޑުވާތާ ކުރީކޮޅާއި، ވިހަން ކައިރިވެގެން އަންނަ ދުވަސްވަރުގައެވެ. މިކަން ބަލިވެ އިންނަތާ ކުރީކޮޅު ދިމާވެފައި، މެދުތެރެއިން ރަނގަޅުވެފައި، […]\nމާބަނޑު ދުވަސްވަރު އަނގައިގެ ތެރޭގައި ކުޅު އުފެއްދުން އިތުރުވެ، ކުޅުދިޔާވުމަކީ ވެދާނެ ކަމެކެވެ. މިއީ ވަރަށް ގިނަ މާބަނޑު މީހުންނަށް އިހުސާސްކުރެވޭ ކަމެކެވެ. ޚާއްޞަކޮށް މާބޮޑަށް ހޮނޑުލެވޭނަމަ މިކަން އިހުސާސްވާލެއް ބޮޑުވެއެވެ. އާންމުކޮށް މިކަން ކުރިމަތިވަނީ މާބަނޑުވާތާ ކުރީކޮޅުގައެވެ. މާބަނޑުވާތާ ކުރީކޮޅު މޭނުބައިކޮށް ހޮނޑުލެވުން ކުރިމަތިވާ ދުވަސްވަރު، ކުޅު އުފެއްދުން އިތުރުވާކަން ފާހަގަކުރެވެއެވެ. ގިނަ ފަހަރު މިކަން ކުރިމަތިވަނީ ބަލިވެއިނުމުން އާދަޔާ ޚިލާފަށް ގިނައިން މޭނުބައިކޮށް ހޮނޑުލެވޭ މީހުންނަށްކަން ފާހަގަ ކުރެވެއެވެ.ޞިއްޙީގޮތުން ބަލާއިރު މިއީ ނުރައްކާތެރި ކަމެއް […]\nމާބަނޑު ދުވަސްވަރު މޫނާއި، ފަޔާއި، ފައިތިލަ ފޮއްސިވެ ދުޅަވުން ބަނޑަށް7މަސް ފުރުމަށް ފަހު ވިހެއުމާއި، ދޭތެރޭގައި މޫނާއި،ފަޔާއި،ފައިތިލަ ފޮއްސިވެ ދުޅަވުމަކީ ވަރަށް ގިނަ މީހުންނަށް ކުރިމަތިވާ ކަމެކެވެ. ފައިތިލައާއި، ފައިގެ ކުޑަހުޅު ދުޅަވާގޮތް ވަރަށް ގިނަ މީހުންނަށް ދިމާވެއެވެ. ޚާއްޞަކޮށް ދުވަސްފުރެން ކައިރިވާއިރު އެވެ. މިހެންވަނީ ހަށިގަނޑުގައި ފެން ހިފެހެއްޓޭތީ އެވެ. ޕްރެޝަރު ބަލާ ކުޑަކަމުދާ އެއްޗެހި ޓެސްޓުކުރާއިރު މައްސަލައެއް ނެތްނަމަ މިއީ ކަމެއް ނޫނެވެ. ސަބަބު މާބަނޑު ދުވަސްވަރު ހަށިގަނޑު ފޮއްސިވެ […]\n9 މާރިޗު, 2018 އެއްވެސް ޚިޔާލެއް ހުށަހަޅާފައި ނެތް


Maruvi meehunge hashithah aailaathakah vaki nuvaa haalathugai!\nމަރުވި މީހުންގެ ހަށިތައް އާއިލާތަކަށް ވަކިނުވާ ހާލަތުގައި!\nކޮލޮމްބޯ ނެޝަނަލް ހޮސްޕިޓަލުގެ މޯޗަރީ ދޮށަށް ގިނަ ބަޔަކު އެއްވެގެން ކުރަމުންދަނީ ވަރަށް ހިތްދަތި މަސައްކަތެކެވެ. ލެޕްޓޮޕެއް ހިފައިގެން ހުދު ހެދުމެއްގައި ހުރި ޑޮކްޓަރެއް ވަށާލައިގެން، ލޯ ދެމުންދަނީ ލެއިން ތަތްތެޅިފައިވާ މޫނުތަކާއި، ބުރިވެފައިވާ ގުނަވަންތަކާއި އިންސާނުންގެ ހަށިގަނޑުގެ ބައިތަކުގެ ފޮޓޯތަކަކަށެވެ.\nއާދީއްތަ ދުވަހު ފުލުފުލުގައި ދިން ބޮމުގެ ހަމަލާތަކުގައި މަރުވި މީހުން ދެނެގަތުމުގެ ބޭނުމުގަ އެވެ.\n"މީހުންގެ ހަށިގަނޑުތައް އާއިލާތަކަށް ވެސް ވަކިނުވާ ވަރުވެފައިހުރީ. ގިނަ މީހުންގެ ފެނިފައިވަނީ ހަމައެކަނި އެމީހުން އަރައިގެން ތިބި ބޫޓުތައް،" މޯޗަރީގައި މަސައްކަތްކުރާ އޮފިޝަލަކު ވިދާޅުވި އެވެ.\nއާދީއްތަ ދުވަހު ދިން ބޮމުގެ ރަހުމްކުޑަ ހަމަލާތަކުގެ ސަބަބުން، ލަންކާއަށް އަދިވެސް އޮތީ ކުއްލި ސިހުމެއްގަ އެވެ. އެ ހަމަލާތަކުގައި މިހާތަނަށް 300 އަށް ވުރެ ގިނަ މީހުން މަރުވެފައިވާއިރު، އިތުރު 500 މީހުން ޒަހަމްވެފައިވާ ކަމަށް ސަރުކާރުގެ ކަމާބެހޭ އިދާރާތަކުން ވަނީ ބުނެފަ އެވެ.\nމޯޗަރީގައި ދެމައިން މަޑުކޮށްލައިގެން ތިބީ، އެ އާއިލާގެ މުސްކުޅި ކާފަ ފެނޭތޯ އެވެ. އޭނާ ހުރީ ބޮމުގެ ޝިކާރައަކަށްވި ސެއިންޓް އެންތަނީ ޗާޗުގައި ކަން އާއިލާއަށް އެނގެ އެވެ. ނަމަވެސް އެ ހަމަލާއަށްފަހު ކާފަގެ އެއްވެސް ހަބަރެއް ނުވެ އެވެ. އާދީއްތަ ދުވަހުގެ ހެނދުނުން ފެށިގެން ކާފަގެ ފޯނު ވެސް އޮތީ ނިވިފަ އެވެ. ހަމަލާތަކުގައި ޒަހަމްވި މީހުން ގެންދިޔަ ހޮސްޕިޓަލުތަކަށް އާއިލާއިން ހިނގާތާ ތިން ދުވަސްވީ އެވެ. ހޮސްޕިޓަލެއްގެ އެނދެއްގައި، ކާފަ ފެންނާނެ ކަމުގެ އުއްމީދުގަ އެވެ. ލެޕްޓޮޕުން ފޮޓޯތައް ބަލަން ފެށިތާ ކުޑަ ވަގުތުކޮޅެއްގެ ތެރޭގައި، ދެމައިން ވެސް ކުއްލިއަކަށް އެއް ފަރާތަކަށް ޖެހުނެވެ.\nއެ ދެ މައިންގެ އެންމެ ބޮޑު ބިރު ހަގީގަތަކަށްވީ އެވެ.\nއުމުރުން 85 އަހަރުގެ ތުވާން ޔޫނުސް ވެސް އާއިލާގެ އެހެން މެމްބަރުންނާއެކު މޯޗަރީގައި ތިބީ އަރުޝަދު ޔަހުޔާގެ ހަބަރެއް ހޯދުމަށެވެ. ބޮން ގޮއްވާލި ވަގުތު، ސިނަމަން ގްރޭންޑްގައި ވަޒީފާ އަދާކުރަމުންދިޔަ އަރުޝަދު ހުރީ އޭނާގެ އުފަން ދުވަހަށް އެ ހޮޓަލުގައި ހިލޭ ހުރުމެއް ލިބުމުން އާއިލާއާއެކު ހެނދުނުގެ ސައި ބޯން ކަމަށްވެ އެވެ. އެ ހަމަލާގައި އަރުޝަދު މަރުވެފައިވާއިރު، އޭނާގެ އަންހެނުންނާއި ދެ ކުދިން ވެސް ޒަހަމްވި އެވެ.\nޔޫނުސް ބޭނުންވަނީ އަރުޝަދުގެ ޖަނާޒާ ވީއެންމެ އަވަހަކަށް ބާއްވާށެވެ.\n"އެއީ އަހަރެމެން މުސްލިމުން ކުރަންޖެހޭ ކަމެއް،" އޮހެރެމުންދިޔަ ކަރުނަތަކާއެކު ރަނގަޅަށް ވާހަކަވެސް ނުދެއްކޭ ޔޫނުސް ބުންޏެވެ.\nއަދިވެސް ނާމާންކަމާ ބިރުވެރިކަން\nމޯޗަރީއިން ބޭރުގައި، ކޮލޮމްބޯގެ މަގުތަކުން ވެސް ސިފަވަނީ ނާމާންކަމާއި ބިރުވެރި ކަމެވެ. ހަތިޔާރު ހިފައިގެންތިބި ފުލުހުންނާ ސިފައިން ކޮންމެ މަގެއްގެ ކަންމަތިން ފެނުނު ނަމަވެސް، ގިނަ މީހުންނަށް އަދިވެސް ރާއްކާތެރިކަން އިހުސާސެއް ނުކުރެވެ އެވެ.\nލަންކާގައި މިހާރު އިއުލާނުކޮށްފައިވާ ކުއްލި ހާލަތާއެކު ގިނަ ބަޔަކު ތިބީ ގޭގެއަށް ވަދެ އެވެ. މަގު މައްޗަށް ނުކުންނަން ވެސް ބިރުންނެވެ. އަދިވެސް އިތުރު ހަމަލާތައް ދީފާނެކަމުގެ ބިރުވެރިކަމަށް ކުޑަވެސް ފިނިކަމެއް ލިބިފައިވާތަނެއް ނުފެނެ އެވެ.\nފަންސަވީސް އަހަރަށް ދިގުދެމިގެންދިޔަ ދާހިލީ ހަނގުރާމައަށްފަހު ސުލްހަވެރިކަމާއެކު 10 އަހަރު ވަންދެން ދިރިއުޅެމުން އައި ރައްޔިތުންތަކެއްގެ ހިތްތަކުގައި މިއަދުވެސް އޮތީ، މާޔޫސްކަމާއި ހިތްދަތިކަމެވެ. ބިރުވެރިކަމާއި ނާމާންކަމެވެ.\nލަންކާ އަމާން، އެކަމަކު ބިރުވެރި!\nލަންކާގެ ނުރައްކާތެރި އާދީއްތަ - ދިވެހިން ބިރުވެރި ދުވަސްތައް ފެށުން!


Kulhudhuffushi in Positive4meehunakee ves Felivaru gai massakai kuraa meehun!\nކޭއާރުއެޗު، ކުޅުދުއްފުށިން ޕޮޒިޓިވްވި ހަތަރު މީހުންނަކީވެސް ޅ ފެލިވަރުގައި މަސައްކަތްކުރާ މީހުން--ކޭއޯފޮޓޯ\nކުޅުދުއްފުށިން ޕޮޒިޓިވްވި ހަތަރު މީހުންނަކީ ފެލިވަރުގައި މަސައްކަތްކުރާ މީހުން!\nކުޅުދުއްފުށީ ރީޖަނަލް ހޮސްޕިޓަލުގައި ފަރުވާ ހޯދަމުންދަނިކޮށް ކޮވިޑް-19 އަށް ޕޮޒިޓިވްވި ހަތަރު މީހުންނަކީވެސް ޅ ފެލިވަރުގައި މަސައްކަތް ކުރާ މީހުންކަން އެނގިއްޖެ އެވެ.\nފުރަތަމަ ހީކުރެވުނީ އެއީ ރ އުނގޫފާރު ކްލަސްޓާއާ ގުޅުން ހުރި ކޭސްތަކެއްގެ ގޮތުގައި އެވެ. އެހެންނަމަވެސް ބުދަ ދުވަހު ކުޅުދުއްފުށިން ޕޮޒިޓިވްވި ހަތަރު މީހުންނަކީވެސް ފެލިވަރު މަސްފެކްޓްރީގައި މަސައްކަތް ކުރާ މީހުންނެވެ.\nނައިފަރު ހޮސްޕިޓަލުން އިތުރު ފަރުވާއަށް ކޭއާރުއެޗަށް ފޮނުވި ދެ މީހުންގެ ތެރެއިން ޕޮޒިޓިވްވީ އެޑްމިންޓްކޮށްގެން ފަރުވާދެމުންދިޔަ މީހަކާއި އެ މީހާގެ ދެ އެހީތެރިންނެވެ. ހަތަރު ވަނަ މީހަކީ ފަރުވާ ހޯދި މީހާގެ އެހީތެރިޔެކެވެ.\nޕޮޒިޓިވްވި ހަތަރު މީހުންގެ ތެރެއިން ތިން މީހުން ކޭޕީއެލްގެ ކަރަންޓީނު ފެސިލިޓީގައި އެކަހެރިކޮށްފައިވާއިރު އަނެއް މީހާ ކަރަންޓީނުވެފަ ހުރީ ގެޔެއްގައި އެވެ. ހުރިހާ މީހުންގެވެސް ހާލު ރަނގަޅުކަމަށް ކޭއާރުއެޗުން މައުލޫމާތުދެ އެވެ.\nމިކޭސްތަކާ ގުޅިގެން ކުޅުދުއްފުށި ހިމެނޭހެން ކައިރި ބައެއް ރަށްރަށުންވެސް ވަނީ ސާމްޕަލްތަކެއް ނަގާފަ އެވެ. އޭގެ ތެރޭގައި ކޮންޓެކްޓުންނާއި ރޭންޑަމް ސާމްޕަލްވެސް ނަގާފަ އެވެ. މިހާތަނަށް 200 އަށްވުރެ ގިނަ ސާމްޕަލް މިކޭސްތަކާ ގުޅިގެން ނަގާފައިވާއިރު މިހާތަނަށް ނެގި ހުރިހާ ސާމްޕަލެއްވެސް ވަނީ ނެގެޓިވްވެފަ އެވެ.\nފެލިވަރުގައި ބޮޑު ކުލަސްޓާއެއް:\nނައިފަރު ހޮސްޕިޓަލުން ހާމަކޮށްފައިވާ މައުލޫމާތަށް ބަލާއިރު ފެލިވަރުން ވަނީ 104 ސާމްޕަލް ނަގައިފަ އެވެ. އޭގެ ތެރެއިން 88 ސާމްޕަލްގެ ނަތީޖާ ލިބިފައިވާއިރު 66 ސާމްޕަލެއް ވަނީ ޕޮޒިޓިވްވެފަ އެވެ.\nފެލިވަރުގައި މަސައްކަތް ކުރާ ޅ ނައިފަރު މީހަކު ކޮވިޑަށް ޕޮޒިޓިވްވެ އެ ދެ ރަށް ވެސް އޮތީ މޮނީޓަރިންގަ އެވެ. ރ. އުނގޫފާރަށް ދަތުރުކުރި ނައިފަރު މީހަކުވެސް ވަނީ ކޮވިޑަށް ޕޮޒިޓިވް ވެފައެވެ. މިވަގުތު ނައިފަރުގައި ކޮވިޑްގެ ތިން ކޭސް އެބައޮތެވެ.\nއެޗްޕީއޭ އިން ވަނީމި މަހުގެ 10 ވަނަ ދުވަހުގެ ފަހުން ނައިފަރުން އެހެން ރަށަކަށް ގޮސްފައިވާ ފަރާތެއްވާނަމަ، އަނބުރާ ރަށަށް ދިޔަ ދުވަހުން ފެށިގެން 10 ދުވަސްވަންދެން ކަރަންޓީނުގައި ތިބުމަށް އަންގާފަ އެވެ.


Gaza Ga Verikankuraa Hamas Jamaa'athaai Dhekolhah UK In Fiyavalhu Alhaifi - Vaguthu\nފަލަސްތީނުގެ މިނިވަންކަމަށް ހަނގުރާމަކުރާ ހަމާސް ޖަމާއަތަކީ ނުރައްކާތެރި ހަނގުރާމަވެރި ޖަމާއަތެއްކަމަށް ކަނޑައަޅައި، އެ ޖަމާއަތާ ދެކޮޅަށް އިނގިރޭސިވިލާތުން ހަރުކަށި ފިޔަވަޅުތަކެއް އަޅައިފިއެވެ.\nހޯމް ސެކްރެޓަރީ ޕްރިތީ ޕަޓޭލް އިއްޔެ ވިދާޅުވީ، ހަމާސް ޖަމާއަތަކީ ނިރުބަވެރި ހަމަލާތައް ދިނުމުގެ ގާބިލްކަން ލިބިފައިވާ ޖަމާއަތެއް ކަމަށެވެ. އަދި އެ ޖަމާއަތުގެ ހަނގުރާމަވެރިން ޒާމާނީ ހަތިޔާރު ހޯދައި ބޭނުންކުރުމުގެ އިތުރުން ހަނގުރާމަވެރިން ތަމުރީނުކުރުމުގެ މަސައްކަތް ކުރަމުންދާކަމަށް ތުހުމަތު ކުރައްވާފައިވެއެވެ.\nއެހެންކަމުން އިނގިރޭސިވިލާތުގެ އެއްވެސް ސަރަޙައްދެއްގައި ހަމާސް ޖަމާއަތާއި ގުޅުންހުރި އެއްވެސް ހަރަކާތެއް ދެން ނުހިންގޭނެ ކަމަށް އޭނާ ވިދާޅުވިއެވެ. އިނގިރޭސިވިލާތުގެ ސަރުކާރުގެ ނިންމުންތައް އެ ގައުމުގެ ގާނޫނުހަދާ މަޖިލީހަށް ހުށަހަޅުއްވާނެކަމަށް ޕަޓޭލް ވިދާޅުވިއެވެ. މީގެ އިތުރުން އޭނާ ވިދާޅުވީ، މީގެ ފަހުން ހަމާސްއަށް ތާއީދުކޮށް ވާހަކަދެއްކުމާއި، އެ ޖަމާއަތުގެ ދިދަ ގެންގުޅުމާއި، އެ ޖަމާއަތުގެ ބައްދަލުވުންތައް އިންތިޒާމުކޮށް ބޭއްވުމަކީ ގާނޫނީ ގޮތުން މަނާކަމެއް ކަމަށެވެ.\nއެގައުމުގެ ގާނޫނުގައި ހަމާސްއަށް ތާއީދުކުރުން ވެސް މަނާ ކޮށްފައިވާއިރު، އެފަދަ އަމަލެއް ހިންގައިފި މީހަކަށް ގިނަ ވެގެން 14 އަހަރުގެ ޖަލު ހުކުމެއް އަންނާނެއެވެ. ހަމާސް ޖަމާއަތާއި ދެކޮޅަށް ހަރުކަށި ފިޔަވަޅުތަކެއް އެޅުއްވި ޕަޓޭލަކީ އިސްރާއީލާ ގާތްގުޅުންތަކެއް ބާއްވަވާ ބޭފުޅެކެވެ. އިނގިރޭސިވިލާތުން މި ނިންމި ނިންމުމާއި ގުޅިގެން ހަމާސް އާއި ދެކޮޅުވުމުގައި އިސްރާއިލާއި، އެމެރިކާ އަދި އީޔޫއިން ވަނީ އެއްގޮތް ވެފައެވެ.\n1987 ވަނަ އަހަރު އުފެއްދި ހަމާސް ޖަމާއަތަކީ ސިޔާސީ އަދި ހަނގުރާމަވެރި ގޮފި ހިންގާ ޖަމާއަތެކެވެ. އަދި އެއީ އިސްރާއީލުގެ އިސްތިއުމާރީ ދައުލަތް ބަލައިގަންނަ ޖަމާއަތެއް ނޫނެެވެ.\nނޮވެމްބަރު 20, 2021 21:02\nނިރުބަވެރި އިސްރާއީލް އައް ފިޔަވަޅެއް އަޅާބަލަ\nކަލޯމެން ދެކެ ބިރެއް ނުގަނާނެ ހަމާސް ގެ ބޭފުޅުންނެއް\nނޮވެމްބަރު 20, 2021 22:47\n1987 ވަނަ އަހަރު އުފެއްދި ހަމާސް ޖަމާއަތަކީ ސިޔާސީ އަދި ހަނގުރާމަވެރި ގޮފި ހިންގާ ޖަމާއަތެކެވެ.———————————————————————————————\n1987 ވަނަ އަހަރު އުފެއްދި ހަމާސް ޖަމާއަތަކީ ސިދާ ޔަހޫދީންގެ އުފެއްދުމެކެވެ.\nއެއީ އޭރުގެ فلسطين ގެ ރައީސް ޔާސިރު ޢަރަފާތުގެ ސަރުކާރާއި ދެކޮޅަށް ހަނގުރާމަކުރުމަށް 1987 ވަނަ އަހަރު\nސިދާ ޔަހޫދީން އުފެއްދި އުފެއްދުމެކެވެ.\nޔަހޫދިން ހަމާސް ޖަމާޢަތް ބޭނުންކޮއްގެން ޙާސިލުކުރަން ބޭނުންވި ކަންތަށް ވަނީ ކޮއްނިމިފައެވެ.\nއަދި މިހާރު އެއީ ޔަހޫންދީންނާއި އެމީހުންގެ އެކުވެރި އިސްތިއުމާރީ ދައުލަތް ތަށް ބަލައިގަންނަ ޖަމާއަތެއް ނޫނެެވެ.\nކެޔޮގަނޑު ކަނޑާލީމާ ގަހުގެ ބޭނުމެއް ނޯއްނާނެތާއެވެ.\nނޮވެމްބަރު 21, 2021 12:42\nއިގިރޭސިވިލާތަކީވެސް ހަނގުރާމަވެރި ޖަމާއަތެއް


އިވޮލިއުޝަން ތިއަރީ ދޮގުކުރަން ބުއްދީގެ ދަލީލުތައް މުސްލިމުންނަށް ބޭނުމެއްނުވެ | ޙެޔޮބަސް\nHome އަޤީދާ އިވޮލިއުޝަން ތިއަރީ ދޮގުކުރަން ބުއްދީގެ ދަލީލުތައް މުސްލިމުންނަށް ބޭނުމެއްނުވެ\nއިވޮލިއުޝަން ތިއަރީ ދޮގުކުރަން ބުއްދީގެ ދަލީލުތައް މުސްލިމުންނަށް ބޭނުމެއްނުވެ\nމިހާރަކަށްއައިސް އިވޮލިއުޝަން ތިއޮރީގެ ދޮގުކަމާއި ދެކޮޅުނުޖެހޭކަން ބަޔާންކުރާއިރު ވަރަށް ގިނަފަހަރަށް އަހަރެމެން މުސްލިމުންތެރޭގައިވެސް ބުއްދީގެ ދަލީލުތަކެއްގެ ވާހަކަދެއްކޭ އަޑުއިވެއެވެ. ތެދެކެވެ. އެތިއަރީތަ\nކަކީ ހަމަ ނުޖެހޭ ދޮގުތިއަރީތަކެއްކަން އިންސާނާއަށް ބުއްދީގެ ދަލީލުތަކެއް ދެއްކިދާނެއެވެ. އަދި އެ ބުއްދީގެ ދަލީލުތައް އެހެން ދީންތަކުގެ މީހުންނަށް ނުވަތަ ގުރުޢާން ގަބޫލުނުކުރާ މީހުންނަށް ވިސްނައިދޭން ބޭނުންކުރެވިދާނެއެވެ. އެހެންނަމަވެސް އަޅުގަނޑުމެންނަކީ މުސްލިމުންނެވެ. އީމާންވެގެން މިތިބީ ﷲ އާއި ރަސޫލާ އާއި ރަސޫލާ ގެންނެވިހާ ކަންތައްތަކަށެވެ. އެހެންކަމުން އަހަރުމެން މުސްލިމުންނަށް މީގައި ބުއްދިއަށްވުރެ ކުރިން ﷲގެ އާޔަތްތަކާއި ރަސޫލާގެ ބަސްފުޅުތައް ބަލާލީމާއި އެ ތިއަރީތަކުގެ ހަމަނުޖެހޭކަން ސާބިތުވެއެވެ. ސަބަބަކީ ﷲ ގެ ބަސްފުޅަކީ ހައްޤުތެދެވެ. އެބަސްފުޅުގައި އެއްވެސް ދޮގެއް ނުވާނެކަން ޝައްކެއްނެތި ގަބޫލުކުރަންޖެހެއެވެ. ﷲ ގެ ބަސްފުޅުތަކުގައި ވަރަށް ސާފުކޮށް އިންސާނާގެ އުފެދުން ވަނީ ބަޔާންކުރައްވާ އަންގަވާފައެވެ..\nﷲ އިންސާނާގެ އުފެދުމާއި ބެހޭގޮތުން ސޫރަތުލް އަޢުރާފްގެ 11 ވަނަ އާޔަތުގައި ވަހީކުރަށްވާފައިވަނީ ” ހަމަކަށަވަރުން، ތިމަންރަސްކަލާންގެ ތިޔަބައިމީހުން (އެބަހީ: ތިޔަބައިމީހުންގެ އަސްލުކަމުގައިވާ އާދަމްގެ ފާނުނު) ހެއްދެވީމެވެ. ދެން ތިޔަބއިމީހުން ( އެބަހީ: އާދަމް ގެފާނު) ސޫރަކުރެއްވީމެވެ. ދެން މަލާއިކަތުންނަށް ވަހީކުރެއްވީމެވެ. އާދަމް ގެފާނަށް ތިޔަބޭކަލުން ސަޖިދަކުރަށްވާށެވެ! ދެން އިބްލީސް ފިޔަވައި، އެއުރެން ސަޖިދަކުރޫއެވެ. ސަޖިދަ ކުރެއްވި ބޭކަލުންގެ ތެރެއެިން އެކަަލޭގެ ނުވެއެވެ. މި ﷲ ގެ ބަސްފުޅެވެ. މި އާޔަތުގައި މިވަނީ އެންމެ ފުރަތަމަ މި ބިންމައްޗައް ލެއްވި އިންސާނާގެ އުފެދުމުގެ ވާހަކައެވެ. އެހެންކަމުން އަޅުގަނޑުމެން އިންސާނާގެ އުފެދުމުގެ އަސްލަކީ މަންކީކަމަށް ބުނަމުން އައިނަމަވެސް އެކަމަކީ ވަރަށް ބޮޑުވެގެންވާ ދޮގެއްކަން މިއޮތީ ފެންނާށެވެ. އަދި އިންސާނާގެ އުފެދުމާއި ބެހޭގޮތުން މިފަދަ އެތައް އާޔަތްތަކެއް ކީރިތި ގުރުއާނުގައި ބަޔާންކުރެވިފައިވާއިރު އެ އާޔަތްތަކާއި މެދު ވިސްނާލާ ގަބޫލުކުރާނަމަ ހިތުގައި ޝައްކެއް އުފެދޭނެ ޖާގައެއް ނޯންނާނެއެވެ\nއިންސާނާ ހެއްދެވުމާއި ބެހޭގޮތުން ސޫރަތުލް މުއުމިނީން ގެ 14 ވަނަ އާޔަތުގައިވަނީ “ދެން ތިމަންރަސްކަލާންގެ އެ މަނިތިކި، ގަނޑުލޭކޮޅަކަށް ހެއްދެވީމެވެ. ދެން އެ ގަނޑުލޭކޮޅު، މަސްކޮޅަކަށް ހެއްދެވީމެވެ. ދެން އެ މަސްކޮޅު ކަށްޓަށް ހެއްދެވީމެވެ. ދެން އެ ކަށީގައި މަސްލެއްވީމެވެ. ދެން އެހެން އުފެއްދެވުމަކުން އެ އިންސާނާ އުފެއްދެވީމެވެ. ފަހެ، އެންމެ ފުރިހަމައަށް ތަކެތި ހައްދަވާ ﷲ، މަތިވެރިވެވޮޑިގެންވެއެވެ. މީ ﷲ އިންސާނާގެ އުފެދުމާއި ބެހޭގޮތުން އަންގަވާފައިވާ ބަސްފުުޅުތަކެވެ. ކޮންމެ އާޔަތެއްގައިވެސް މިވަނީ އިންސާނާ އުފެއްދެވިކަމަށެވެ. އަދި ވަކި ކަހަލަ ޖަނަވާރެއް ވަކި މުއްދަތަކަށް ބަދަލުވަމުން ގިނަ އަހަރުތަކަކުން އައިސް އިންސާނާގެ ސިފައަށް ބަދަލުވީކަމަކަށް ނޫނެވެ. އަދިވެސް ކީރިތިޤުރުއާނުގައި މިކަމާއި ގުޅޭއާޔަތްތައް އެބަހުއްޓެވެ. އޭގެތެރޭގައި ސޫރަތުލް ހައްޖުގެ5ވަނަ އާޔަތާއި އަލްއިންސާންގެ2ވަނަ އާޔަތާއި ސޫރަތުލް ފުރުޤާންގެ 54 ވަނަ އާޔަތް ހިމެނެއެވެ.\nNext articleވައިރަސް އަރައިގެން ޕެން ނުވަތަ ހާރޑްގައި ހުންނަ އެއްޗެހި ގެއްލުމުން ހަދާނީ ކިހިނެތް؟\nއަޤީދާ Dec 3, 2013


ރައްޓެހިން ހޯދާއިރު މިކަންކަމަށް ސަމާލުކަންދީ! |\nރައްޓެހިން ހޯދާއިރު މިކަންކަމަށް ސަމާލުކަންދީ!\nތިމާ މީހާ ޕޮސިޓިވްކޮށް ހުރުމަށް އަބަދުވެސް ކައިރީގައި އުޅޭމީހުން (ރައްޓެހިން) ވަރަށް ބަލައިގެން އިހުތިޔާރުކުރަން ޖެހެއެވެ. ކައިރީގައި އުޅޭ މީހުންގެ އަހުލާގާއި މިޒާޖުގެ ގޮތުން ބައެއްފަހަރު ތިމާގެ ދިރިއުޅުމަށްވެސް އޭގެ އަސަރުކުރާނެއެވެ.\nރަނގަޅު މީހުނާއި ނުބައި މީހުން ފާހަގަކުރަނީ މުއްސަނދި ކަމާއި ފަގީރުކަމަށް ބަލައިގެނެއް ނޫނެވެ. ރަނގަޅު މީހުންނަކީ އަބަދުވެސް ތިމާއާއެކުގައި ހުންނަ މީހާއެވެ. ނަމަވެސް ބައެއް މީހުންނަކީ އަބަދުވެސް ތިމާ ބޭކާރުކޮށްލާ އެއްވެސް ގަދަރެއް ނުކުރާނެއެވެ. މިފަދަ މީހުންނަކީ ވިސްނުންތެރިކަމާއެކު ތިމާގެ ދިރިއުޅުމުން ބޭރުކުރަންޖެހޭނެ މީހުންނެވެ.\nމިއީ ވަރަށް ހޯދަން އުނދަގޫ ބައެކެވެ. އެހެންމީހެއްގެ ހަޔާތުގައި ހިނގާކަމެއްބަލައި ހިޔާލު ދީ ހަދާ އުޅޭނީ މަދު މީހެކެވެ. ގިނައީ މިހާރު އަމިއްލަ އެދުމަށްޓަކައި އުޅޭމީހުންނެވެ.\nއެފަދަ މީހުންނަކީ އަބަދުވެސް ހަޔާތުގައި ދިމާވާ ކަންތަކުގައި ރަނގަޅުގޮތް އިހްތިޔާރުކުރުމަށް ބާރުއަޅާމީހުންނެވެ. އެހެންމީހުން ތިމާއާ މެދު ދައްކާ ވާހަކަތައްވެސް އެފަދަމީހަކު ޤަބޫލެއްނުކުރާނެ އެވެ.\nދުނިޔޭގައި އެކިގޮތްގޮތަށް ތިމާއާ މެދު ދެކޭ މީހުންގެ އުޅޭނެއެވެ. އޭގެ ތެރެއިން ތިމާއަށް އެހީތެރިވެދީ އަޅާލާ ހަދާމީހުން ފާހަގަކުރާށެވެ.\nތިމާގެ ކާމިޔާބީއާމެދު އުފާކުރާމީހުން\nއާއިލާގެ މީހުންގެ އިތުރުން ތިމާއަށް ލިބޭ ކާމިޔާބީ އާމެދު އެންމެ އުފާވާ އަދި މަރުހަބާކިޔާ އަދި ތިމާއަށް ދެރައެއް ލިބުނަސް ބައިވެރިވާ މީހަކީ އެއްވެސް ހާލަތެއްގައި ދުވަހަކުވެސް ދެރަގޮތެއް ނުދާނެ މީހެކެވެ. ދިރިއުޅުމުގައި ތިމާގެ ކައިރީގައި އަބަދުވެސް މިފަދަ މީހުން ހިމަނާށެވެ.


Ameen ge shareeai maadhamaa supreme court gai fashanee\n28 ސެޕްޓެމްބަރ 2021 - 13:59:22\nރާއްޖޭގައި އިސްލާމިކް ސްޓޭޓް (އައިއެސް) ގެ ފިކުރު ފަތުރަން އުޅުނު ކަމަށް ބުނެ ދައުލަތުން ޓެރަރިޒަމްގެ ދައުވާކުރި މުހައްމަދު އަމީނަށް ދައުވާ ނުކުރެވޭނެ ކަމަށް ހައި ކޯޓުން ނިންމި މައްސަލައިގެ އިސްތިއުނާފް ޝަރީއަތް މާދަމާ ފަށަން ސުޕްރީމް ކޯޓުން ނިންމައިފި އެވެ.\nއެ މައްސަލަ އިސްތިއުނާފް ކުރަން ދައުލަތުން ސުޕްރީމް ކޯޓަށް ހުށަހެޅުމުން އެ މައްސަލައިގެ ޝަރީއަތް ފަށަން ހަމަޖައްސާފައި ވަނީ މާދަމާ ހެނދުނު އެވެ.\nސުޕްރީމް ކޯޓުން އެ މައްސަލަ ބައްލަވަނީ އުއްތަމަ ފަނޑިޔާރު އަހުމަދު މުއުތަސިމް އަދުނާނާއި ފަނޑިޔާރު އައިޝާ ޝުޖޫން އަދި ފަނޑިޔާރު ހުސްނުއްސުއޫދެވެ.\nހައިކޯޓުގެ ހުކުމުގައި ބުނީ އެ މައްސަލައިގައި، ޖިނާއީ އާންމު އިޖުރާއަތުގެ ދަށުން އަމީން ބަންދު ކޮށްފައިވާތީ އޭނާގެ މައްޗަށް ދައުވާ ކުރަން ޖެހޭނީ 30 ދުވަހުގެ ތެރޭގައި ކަމަށެވެ. އޭނާއަށް ދައުވާ ކުރެވޭނެ އެންމެ ފަހުގެ ތާރީހަކީ ނޮވެމްބަރު 24، 2019 ކަމަށްވާއިރު ދައުވާ ކުރީ ޑިސެމްބަރު 5، 2019ގައި ކަމަށް ހުކުމުގައިވެ އެވެ.\nއޭނާ ދޫކޮށްލަން ނިންމާ ހައިކޯޓުން ކުރި ހުކުމް ސުޕްރީމް ކޯޓުގައި އިސްތިއުނާފް ކުރާނެ ކަމަށް އެދުވަހުވެސް ޕީޖީ އޮފީހުން ވަނީ ބުނެފައެވެ. ސްޕްރީމް ކޯޓުގައި އެ ހުކުމް އިސްތިއުނާފު ކުރީ މިމަހުގެ 20 ވަނަ ދުވަހުއެވެ.\nއަމީން މިނިވަންކުރި ހުކުމް އިސްތިއުނާފު ކޮށްފައިމިވަނީ އޭނާގެ މައްޗަށް މޮނިކޮން އަމުރެއް ވެސް ނެރެފައިވަނިކޮށެވެ.\nއޭނާގެ މައްޗަށް ނެރުނު މޮނިކޮން އަމުރުގަައި ވަނީ މާލެއިން ބޭރަށް ދިއުން މަނާކޮށްފައެވެ. އަދި އިރުއޮއްސި 18:00 އަކުން ފަތިހު 6:00އަށް ގެއިން ބޭރަަށް ނިކުތުންވެސް ވަނީ މަނާކޮށްފައެވެ.\nގާނޫނު އޮތް ގޮތުން، މީހެއްގެ ގައިގައި އެފަދަ ޓެގެއް އެޅުވޭނީ, ހޯމް މިނިސްޓަރުގެ އެދުމަކަށް ހައި ކޯޓުން ނެރޭ އަމުރަކަށެވެ.\nއޭނާ މިނިވަން ކުރުމާއި ގުޅިގެން ޕީޖީ ޝަމީމް އޭނާގެ ބްލޮގްގައި ލިޔުއްވާފައިވަނީ ހާއްސަ ގާނޫނުތަކުގައި ދައުވާ ކުރާނެ ވަކި މުއްދަތުތަކެއް ކަނޑައަޅާފައި ވަނިކޮށް، ޖިނާއީ އިޖުރައާތުގެ ގާނޫނުގައި ބުނާ މުއްދަތުތަކަށް އަމަލު ނުކުރެވޭނެ ކަމަށް ސުޕްރީމް ކޯޓުން ނިންމާފައިވާ ކަމަށެވެ.\n"ޓެރަރިޒަމް މަނާކުރުމުގެ ޤާނޫނުގައި ކަނޑައެޅިގެން ވަކި މުއްދަތުތަކެއް ބަޔާން ކޮށްފައި ވަނިކޮށް އެ ޤާނޫނު ދޫކޮށް، އާންމު އިޖްރައާތުގެ ޤާނޫނަށް ރުޖޫއަވުމަކީ ސުޕްރީމް ކޯޓުން ކަނޑައަޅާފައިވާ އުސޫލަކާ ހިލާފްވުމެވެ" ޝަމީމް ލިޔުއްވާފައިވެ އެވެ.\nހައި ކޯޓުން ބުނާ ގޮތަށް ބަންދު ކުރުމާއި ދައުވާކުރުމާ ގުޅުވައިގެން ގާނޫނު މާނަކުރާ ނަމަ، ޓެރަރިޒަމް މަނާ ކުރުމުގެ ގާނޫނުގެ 26 ވަނަ މާއްދާގެ މ. ގައި ބުނާ 14 ދުވަސް ހަމަވުމަށް ފަހުު އެ ބާވަތުގެ މައްސަލައެއްގައި މީހަކު ބަންދުގައި ވެސް ނުބެހެއްޓޭނެ ކަމަށް ކޯޓުން މާނަ ކުރުމަކީ ރަނގަޅު މާނަ ކުރުމެއް ނޫން ކަމަށް ޝަމީމް ލިޔުއްވާފައިވެ އެވެ.\nއަމީީނަށް ދައުވާ ނުކުރެވޭނެ ކަމަށް ހައި ކޯޓުން ނިންމީ އޭނާއަށް ކުރަނީ ޓެރަރިޒަމްގެ ތުހުމަތު ކަމަށް ވިޔަސް، އޭނާ ބަންދުކުރީ ޖިނާއީ އިޖްރައާތުގެ ގާނޫނުގެ ދަށުން ކަމަށް ވާތީ އޭނާއަށް ދައުވާ ކުރަންޖެހޭނީ ވެސް އެ ގާނޫނުގައި ބުނާ މުއްދަތުގައި ކަމަށްވާތީ އެވެ. އެކަމަކު ދައުލަތުން އަމީނަށް ދައުވާކުރީ އެ މުއްދަތު ހަމަވިފަހުން، ޓެރަރިޒަމް މަނާކުރުމުގެ ގާނޫނުގައި ބުނާ މުއްދަތުގައި ކަމަށްވާތީ އެ މައްސަލައިގައި ދައުވާ ކުރުމުގެ މުއްދަތު ހަމަވެފައިވާ ކަމަށް ހައި ކޯޓުގެ ހުކުމުގައިވެ އެވެ.\nޕްރޮސެކިއުޓާ ޖެނެރަލް ހުސަައިން ޝަމީމް ވިދާޅުވެފައިވަނީ ހައި ކޯޓުން އެ މައްސަލައިގައި ގާނޫނު މާނަކުރީ ސުޕްރީމް ކޯޓުން ކުރިން ކަނޑައަޅާފައިވާ އުސޫލުތަކާ ޚިލާފަށް ކަމަށެވެ.\nއެ ނިންމުމާ އެކު، އަމީން މިނިވަންވެފައި ވަނިކޮށް އޭނާގެ މައްޗަށް ހައި ކޯޓުން ދާދިފަހުން ވަނީ މޮނިކޮން އަމުރެއް ނެރެފަ އެވެ. ޓެރަރިޒަމް މަނާ ކުރުމުގެ ގާނޫނުގެ ދަށުން ނެރުނު އެ އަމުރުގެ ދަށުން، މާލެއިން ބޭރަށް ދިއުމާއި އަދި ވަކި ވަގުތެއްގައި ގެއިން ބޭރުގައި އުޅުން އަމީިނަށް ވަނީ މަނާކޮށްފަ އެވެ.


ބޭރު ކުންފުނިތަކަށް ރާއްޖޭގައި އެއާޕޯޓް ހިންގޭ ގޮތް ހަދައިފި\n13 ޖޫން 2021 - 23:59 1\nވެލާނާ އިންޓަނޭޝަނަލް އެއާޕޯޓް: ރާއްޖޭގައި ގިނަ އެއާޕޯޓްތައް ހިންގަނީ ސަރުކާރުގެ ބެލުމުގެ ދަށުން ނަމަވެސް ބައެއް އެއާޕޯޓްތައް ހިންގަނީ ޕްރައިވެޓް ފަރާތްތަކުން -- ފޮޓޯ: އެމްއޭސީއެލް\nސައްތައިންސައްތަ ފޮރިން އިންވެސްޓްމަންޓްތަކަށް ރާއްޖޭގައި އެއާޕޯޓު ހިންގޭ ގޮތަށް ސަރުކާރުގެ ފޮރިން ޑައިރެކްޓް އިންވެސްޓްމަންޓް ޕޮލިސީ އިކޮނޮމިކް މިނިސްޓްރީން މިއަދު އިސްލާހުކޮށްފި އެވެ.\nއިކޮނޮމިކް މިނިސްޓްރީން ގެޒެޓުކުރި އިސްލާހުގައި ބުނީ މިއަދުން ފެށިގެން ސަރުކާރުގެ ހުއްދަ ލިބިގެން ބޭރުގެ ކުންފުނިތަކަށް ރާއްޖޭގައި 50 އަހަރުގެ މުއްދަތަށް އެއާޕޯޓް ހިންގޭނެ ކަމަށެވެ.\nސަރުކާރުގެ ސިޔާސަތަށް މިއައި ބަދަލުގެ ސަބަބުން މިހާރު ބޭރުގެ ވިޔަފާރިވެރިންނަށާއި ވިޔަފާރިތަކަށް ރާއްޖޭގައި އެއާ ޓްރާންސްޕޯޓް ހިދުމަތް ދޭން އެއާޕޯޓްތަކާއި ޓާމިނަލް އޮޕަރޭޓް ކުރެވޭނެ އެވެ. އަދި އެއާ ޓްރާންސްޕޯޓް ހިދުމަތް ދޭން ބޭނުންވާ އެހެނިހެން ހިދުމަތްތައް ކަމުގައި ގްރައުންޑް ސާވިސަސް އަދި އެއާ ޓްރެފިކް ކޮންޓްރޯލް ހަރަކާތްތައް ހިންގޭނެ އެވެ.\nމި ފޮރިން ޑައިރެކްޓް އިންވެސްޓްމަންޓްތަކަށް ފުރަތަމަ ފަސް އަހަރުގެ ތެރޭގައި މަދުވެގެން ފަސް މިލިއަން ޑޮލަރު އިންވެސްޓް ކުރަން ޖެހެ އެވެ.\nރާއްޖޭގައި ހުރި އެއާޕޯޓުތަކުގެ ތެރެއިން ގިނަ އެއާޕޯޓުތައް ސަރުކާރުގެ ހިއްސާ އޮންނަ ކުންފުނިތަކުގެ ބެލުމުގެ ދަށުގައި އޮތަސް ބައެއް އެއާޕޯޓުތައް ވިޔަފާރި އުސޫލުން ހިންގަން ޕްރައިވެޓް ކުންފުނިތަކުންނެވެ.\nމި ވަގުތު ޕްރައިވެޓް ކުންފުނިތަކުން އޮޕަރޭޓް ކުރަމުން އަންނަ އެއާޕޯޓުތަކުގެ ތެރޭގައި ހިމެނެނީ ގއ. ކޫއްޑޫ އެއާޕޯޓާއި ދ. ކުޑަހުވަދޫ އެއާޕޯޓާއި އދ. މާމިގިލި އިންޓަނޭޝަނަލް އެއާޕޯޓެވެ. މީގެ ތެރެއިން ބައެއް ކުންފުނިތަކަކީ ބިދޭސީ ހިއްސާދާރުންގެ ބޮޑު ހިއްސާއެއް އޮންނަ ކުންފުނިތަކެވެ.\nސަރުކާރުގެ ކުންފުނިތަކުގެ ތެރެއިން އެއާޕޯޓްތައް އޮޕަރޭޓްކުރަނީ މޯލްޑިވްސް އެއާޕޯޓްސް ކޮމްޕެނީ، އައިލެންޑް އޭވިއޭޝަން ސާވިސަސް އަދި ރީޖަނަލް އެއާޕޯޓްސް ކޮމްޕެނީ އެވެ. ރީޖަނަލް އެއާޕޯޓްސް ކުންފުނި ވުޖޫދުވީ ހިސާބުން ގިނަ އެއާޕޯޓްތައް އޮޕަރޭޓްކުރުން އެ ކުންފުނީގެ ދަށަށް ވަނީ ބަދަލުކުރެވިފަ އެވެ.\nއެއާޕޯޓަށް ބިން ދޭން އަދި ނުނިންމަން: ހަނިމާދޫ ކައުންސިލް


India dhathurufulhah fahu Minister Mariya Raajje vadhaigenfi\nއިންޑިއާ ދަތުރުފުޅަށްފަހު މިނިސްޓަރު މާރިޔާ ރާއްޖެ ވަޑައިގެންފި\nމިނިސްޓަރު އޮފް ޑިފެންސް މާރިޔާ އަހްމަދު ދީދީ، އިންޑިޔާއަށް ކުރެއްވި ދަތުރުފުޅު ނިންމަވާލެއްވުމަށްފަހު މިއަދު ހެނދުނު ރާއްޖެ ވަޑައިގެންފި އެވެ.\nއިންޑިޔާ ސަރުކާރުގެ ދައުވަތަކަށް، މިމަހުގެ ތިނަކުން އަށަކަށް ކުރެއްވި މި ދަތުރުފުޅުގައި، މިނިސްޓަރު މާރިޔާ ވަނީ އިންޑިޔާގެ މިނިސްޓަރު އޮފް ޑިފެންސް ރާޖްނާތު ސިންގާ ބައްދަލުކުރައްވާފައެވެ. މި ބައްދަލުކުރެއްވުމުގައި، ދެ ބޭފުޅުންވަނީ ދިވެހިރާއްޖެއާއި އިންޑިޔާ އާ ދެމެދު، ދިފާއީ އަދި އަސްކަރީ ރޮނގުން އޮތް ގާތް ގުޅުން އިތުރަށް ހަރުދަނާކުރެވޭނެ ގޮތްތަކާ ބެހޭގޮތުން މަޝްވަރާކުރައްވާފައެވެ.\nމިގޮތުން، ނުރައްކާތެރި ހާލަތްތަކުގައި ސަލާމަތީ ފިޔަވަޅެއްގެ ގޮތުން ބޭނުންކުރާ ޕްރޮޓެކްޓިވް ގިއާ، ރާއްޖެއަށް ދިނުމާއި ގުޅޭގޮތުން ދެ ބޭފުޅުންވަނީ މަޝްވަރާ ކުރައްވާފައެވެ. އަދި ނޮވެލް ކޮރޯނާ ވައިރަސް ފެތުރެމުންދާ ޗައިނާގެ ވޫހާންގައި ތިބި ދިވެހިން އިވެކުއޭޓް ކުރުމުގައި އިންޑިޔާ ސަރުކާރުން ވެދެއްވި އެހީތެރިކަމަށްޓަކައި، އެ ގައުމުގެ ސަރުކާރަށް މިނިސްޓަރު މާރިޔާ ޝުކުރު އަދާކުރެއްވިއެވެ. އިންޑިޔާއިން ކުރި ޓެސްޓުތަކުން ހާމަވާގޮތުގައި، މިހާތަނަށް ކޮރޯނާ ވައިރަސްއަށް އެއްވެސް ދިވެއްސަކު ޕޮޒިޓިވް ވެފައެއް ނުވެއެވެ.\nމި ދަތުރުފުޅުގައި، މިނިސްޓަރު ވަނީ އިންޑިއާ އަސްކަރިއްޔާގެ ޗީފް އޮފް ޑިފެންސް ސްޓާފް ޖެނެރަލް ބިޕިން ރާވަތާވެސް ބައްދަލު ކުރައްވާފައެވެ. މިބައްދަލު ކުރެއްވުމުގައި، ދެ ގައުމުގެ އަސްކަރީ ގުޅުން އިތުރަށް ބަދަހިކުރުމާ ބެހޭގޮތުން ވަނީ މަޝްވަރާކުރައްވާފައެވެ.\nމިދިޔަ ޑިސެމްބަރުމަހު، އިންޑިޔާއިން ރާއްޖެއަށް ހަދިޔާކުރި "ސީޖީއެސް ކާމިޔާބު" ފަދަ އިތުރު އުޅަނދެއް ހޯދުމަށް ރާއްޖެއިން ޝައުގުވެރިވާކަން އިންޑިޔާ ސަރުކާރާ މިނިސްޓަރު ވަނީ ހިއްސާކުރައްވާފައެވެ. އަދި އިންޑިޔާ ސަރުކާރުގެ ފަރާތުން އެކަމަށް "ޕޮޒިޓިވް ސިގްނަލެއް" ލިބިވަޑައިގެންފައިވާ ކަމަށް އެކަމަނާ ވިދާޅުވިއެވެ.\nއިންޑިއާ އެމްއެންޑީއެފް މާރިޔާ އަހުމަދު ދީދީ\nރާއްޖެ-އެމެރިކާ އެއްބަސްވުން: އިންޑިއާގެ ކަންބޮޑުވުމެއް ނެތް\n"ބޭރު ގައުމެއްގެ ހަތިޔާރު އެޅި ފައުޖެއް ނެތް"\nހައި ކޮމިޝަން ބޭރުގައި ސިފައިން ހަތިޔާރާ އެކު


UTF ehbasvumun majilis membarunnaa hihsaa nukurey\nއުތުރު ތިލަފަޅު އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން --\nމިދިޔަ ހޮނިހިރު ދުވަހު އިންޑިއާއާ ރާއްޖެއާ ދެމެދު ސޮއިކުރި އުތުރު ތިލަފަޅު (ޔޫޓީއެފް) އެއްބަސްވުން މަޖިލީހުގެ މެމްބަރުންނާ ހިއްސާކޮށްފައި ނުވާ ކަމަށް ޕީޕީއެމްއިން ބުނެފި އެވެ.\nޔޫޓީއެފް އެއްބަސްވުމުގެ ދަށުން ސިފައިންގެ ކޯސްޓްގާޑް ބަނދަރަކާއި ޑޮކްޔާޑެއް ތަރައްގީ ކުރަން ނިންމާފައިވާއިރު ރާއްޖޭގައި އިންޑިއާ ސިފައިން އެކި ނަންނަމުގައި ތިބެން މަސައްކަތް ކުރާކަމުގެ ތުހުމަތުތައް ދަނީ ކުރެވެމުންނެވެ.\nއެކަމާ ގުޅޭގޮތުން ޕީޕީއެމް/ ޕީއެންސީއިން މިއަދު ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ނައިބު ރައީސް މުހައްމަދު ހުސެއިން ޝަރީފް (މުންދު) ވިދާޅުވީ ބޭރު ގައުމަކާ އެއްބަސްވުމެއް ގާއިމްކުރާނަމަ މަޖިލީހަށް ހުށަހަޅަން ޖެހޭނެ ކަމަށް ގާނޫނު އަސާސީގަައި ބަޔާންކޮށްފައި އޮތް ނަމަވެސް އެ އެއްބަސްވުމުގައި ސޮއިކޮށްފައިވަނީ މަޖިލީހަށްވެސް ނުގެނެސް ކަމަށެވެ.\n"މަޖިލީހަށް ގެންނަން ޖެހޭނެ ކޮންމެ އެއްބަސްވުމެއްވެސް. ކޮންމެ އެއްބަސްވުމަކީވެސް ގައުމީ ސަލާމަތަށް ހުރި ނުރައްކަލެއް ކަަމަށް ބުނެ އެ ވަންހަނާކުރުމަކީ ގާނޫނު އަސާސީވެސް ތަންދޭ ކަމެއް، ނޫން. އެ ހިސާބުން ރައީސުލްޖުމްހޫރިއްޔާ ގާނޫނު އަސާސީއާ ހިލާފުވެވަޑައިގަންނަވަނީ. " މުންދު ވިދާޅުވި އެވެ.\nޕީޕީއެމްއިން މިއަދު ބޭއްވި ނޫސްވެރިންގެ ބައްދަލުވުމުގައި މުންދު ވާހަކަ ދައްކަަވަނީ-- އަވަސް ފޮޓޯ: އަހުމަދު އަޝްހާދު (ޖެރީ)\nޔޫޓީއެފް އެއްބަސްވުން މަޖިލީހުގެ މެމްބަރުންނަށް ދެއްވާނެ ކަމަށް މިދިޔަ ހޯމަ ދުވަހު ރައީސް ނަޝީދު މަޖިލީހުގައި ވިދާޅުވި އެވެ.\n"ސިއްރުން އެއްްވެސް ކަމެއް ނުކުރައްވާނެ ކަމަށް" ރައީސް ނަޝީދު ވިދާޅުވިޔަސް އެ އެއްބަސްވުން އަދިވެސް ނުލިބޭކަމަށް މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވި އެވެ.\nޑޮކްޔާޑު އެޅުމަށް ސޮއިކުރި ރަސްމިއްޔާތަަށް ރާއްޖެ ވަޑައިގެންނެވި އިންޑިއާގެ އެކްސްޓާނަލް އެފެއާޒް މިނިސްޓަރު، ޑރ. ސުބުރަހްމަންޔަން ޖައިޝަންކަރާ ޕީޕީއެމްގެ އިސް ބޭފުޅުން ވަނީ ބައްދަލުކުރައްވައިފަ އެވެ. ނަަމަވެސް އެ ބައްދަލުވުމުގައި ޔޫޓީއެފްގެ އެއްވެސް ވާހަކައެއް ނުދައްކަވައި އެ އެއްބަސްވުމުގެ ތަފްސީލް ހޯދަން މަޖިލީހަށް ކުއްލި މައްސަލައެއް\nހުށަހެޅުމުން އެމްޑީޕީގެ މެމްބަރުންގެ ފާޑުކިޔުންތައް އަމާޒުވެފައި ވެއެވެ. އެ ބައްދަލުވުމުގައި ޔޫޓީއެފްއާ ގުޅޭގޮތުން އެއްވެސް ވާހަކައެއް ނުދެއްވީ އެކަމާ ގުޅޭގޮތުން އެއްވެސް މައުލޫމާތެއް ލިބިފައި ނުވާތީ ކަމަށް މުންދު މިއަދު ވިދާޅުވި އެވެ.\nއުތުރުތިލަފަޅުގެ ބަނދަރާއި ޑޮކްޔާޑުގެ އެއްބަސްވުމަކީ ރައީސް އަބްދުﷲ ޔާމީންގެ ސަރުކާރުގައި 2016 ވަނަ އަހަރު ދެ ގައުމުން އިންޑިއާގައި ސޮއިކުރި ޑިފެންސް އެކްޝަން ޕްލޭންގައި ވެސް ހިމެނޭ ބައެކެވެ. ނަމަވެސް އެ އެކްޝަން ޕްލޭނަކީ ހަމައެކަނި ތަސައްވަރެއް ކަމަށާއި އޭގައި އެއްވެސް ތަފްސީލެއް ހިމަނައިފައި ނުވާނެ ކަމަށް މުންދު ވިދާޅުވި އެވެ.\nޑޮކްޔާޑު ތަރައްގީކޮށް ދޭން އިންޑިއާއިން އެދުނީ އެގައުމަށް ހާއްސަ "އެކްސްކުލޫސިވް" ނުވަތަ އިމްތިޔާޒްތަކެއް ދޭން ޖެހޭ ގޮތަށް ކަމަށް މުންދު ވިދާޅުވި އެވެ. ނަމަވެސް އެމްއެންޑީއެފްގެވެސް ލަަފަޔާއެކު އެއްވެސް ގައުމަކަށް ހާއްސަ އިމްތިޔާޒެއް ނުދީ ރައީސް ޔާމީން ނިންމެވީ ރާއްޖޭގައި މިހާރު ހުރި ވަސީލަތްތައް ބޭނުންކޮށްގެން އެމްއެންޑީއެފްއިން އެތަން ތަރައްގީކުރާށެވެ. އަދި "އެކްސްކްލޫސިވިޓީ" ދެވޭނެ ހާލަތެއް ނެތް ކަމަށް އިންޑިއާއަށް ފަހުން އެންގި ކަމަށާއި އޭގެ ފަހުން ޔޫޓީއެފްއާ ގުޅޭގޮތުން އިންޑިއާގެ ހުށަހެޅުމެއް ނުލިބޭ ކަމަށް މުންދު ވިދާޅުވި އެވެ.\nއާދަމް ޝަރީފު އުމަރު އުތުރު ތިލަ ފަޅު ޕީޕީއެމް


އަބްދުﷲ ގާސިމް ނިޔާވެއްޖެ\n4 ޑިސެމްބަރ 2014\nބ. އޭދަފުށީގައި ފާހަގަކޮށްލެވޭ މަސައްކަތްތެރިއެއް ކަމަށްވާ މިރަށު، މުޝްތަރީގޭ، އަބްދުﷲ ގާސިމް ކުއްލި ގޮތަކަށް ނިޔާވެއްޖެ އެވެ.\nއަބްދުﷲ ގާސިމް ނިޔާވީ ކުއްލި ގޮތަކަށް އިއްޔެ ހަވީރު އޭދަފުށީގަ އެވެ. ނިޔާވިއިރު އުމުރަކީ 73 އަހަރެވެ.\nއާއިލާގެ ފަރާތުން ވާހަކަ ދެއްކެވި މީހަކު ބުނިގޮތުގައި އަބްދުﷲ ގާސިމް ނިޔާވިއިރު، މީގެ 15 ވަރަކަށް އަހަރު ކުރިންފެށިގެން ދަނީ ހިތުގެ ބައްޔަށް ފަރުވާ ކުރަމުންނެވެ.\nއަބްދުﷲ ގާސިމަކީ ކުރިން ރައްކުރިއަރުވާ ކޮމެޓީގައި އުޅުއްވި އަދި އޭރު ރަށުގެ ކަމުވޮށިގެންވާ ބޭފުޅެކެވެ. އަދި އޭނާ އަކީ ރަށުގެ ރައްޔިތުންނާ ވަރަށް އެކުވެރިކޮށް ދިރިއުޅުއްވި އަދި ރައްޔިތުން ހިއްސާވާ ތަރައްގީގެ މަސައްކަތް ތަކުގައިވެސް އަމަލީގޮތުން އުޅުއްވި އެވެ.\nއަބްދުﷲ ގާސިމް އެންމެ ބޮޑަށް ފާހަގަ ކުރެވެނީ އާދަޔާ ޚިލާފު މަސައްކަތްތެރި ވަޑިއެއްގެ ގޮތުގަ އެވެ. އެގޮތުން ގޮނޑި އެއްތެޔޮ ފުރުމާއި، ދިޔަ ދޮވި ހެދުމާއި، ހުނިގޮނޑި، ދޭފަތް ފަދަ ތަކެތި ހެދުން ހިމެނެ އެވެ.\nގާސިމު ނިޔާވިއިރު އޭނާގެ ދެ އަންހެން ކުދިންނާއި ހަތަރު ފިރިހެންކުދިން ތިބެ އެވެ. އަދި ކާފަ ކިޔާ 19 ކުދިންނާއި މުނިކާފަ ކިޔާ ހަތް ކުދިން އެބަތިއްބެވެ.\nމައްޔިތާގެ މައްޗަށް ކަށު ނަމާދުކުރުން އޮތީ ރޭ ފަތިސް ނަމާދަށް ފަހު އޭދަފުށީ ބޮޑު މިސްކިތުގަ އެވެ. މައްޔިތާގެ މޫނު ދުށުމަށާއި ކަށު ނަމާދުގައި ބައިވެރިވުމަށް ރަށުގެ ވަރަށް ގިނަ ބަޔަކު ދިޔައެވެ.\nމައްޔިތާގެ ފުރާނަ އަށް މާތް ﷲ ސުވަރުގޭގެ މަތިވެރި ނިއުމަތް މިންވަރުކޮށްދެއްވުން އެދި ދުއާކުރާ ހާލު، އެ މައްޔިތާގެ އާއިލާގެ މީހުންނަށް ކެތްތެރިކަން މިންވަރު ކޮށްދެއްވުން އެދި ދުއާ ކުރަމެވެ. އަދި އާއިލާގެ މެމްބަރުންނަށް އީޓީގެ ފަރާތުން ތައުޒިޔާ ރައްދުކުރަމެވެ.\nޑިސެމްބަރ 5, 2014 at 3:03 pm\nޢަބްދުﷲ ގާސިމް. އެހާގިނަދުވަހު ގަދަވެ ހެޔޮހާލުގައި ހުރީ އޭނާގެ އުޅުން ބައްޓަންކޮށްފައިހުރި ގޮތުންނާއި އޭނާ ބެލެހެއްޓި އޭނާގެ އަންހެންދަރި ޝަމްލާގެ ހިތްވަރުގަދަ މަސައްކަތުންނެވެ. ޝަމްލާއަކީ ބަފަޔަކަށް ލިބިފައިހުރި ގެވެހި ރަގަޅު އަންހެނެކެވެ. އަބްދުﷲ ގާސިމަށް ސުވަރުގެ ދާއިމީކުރައްވާށި. ޝަމްލާއަށް ކެތްތެރިކަން ދެއްވާށި. އާމީން


Shiham maraalee gasdhaku noon, valhi herunee neygi: Gaathil | Mihaaru\nޝިހާމްގެ ގާތިލް ނިޔާޒް: އޭނާ މަރާލީ ގަސްދުގައި ނޫން ކަމަށް ނިޔާޒް ބުނޭ\nޝިހާމްގެ ގާތިލް ބުނަނީ އޭނާ މަރާލީ ގަސްދުގައި ނޫން ކަމަށް، ވަޅި ހެރުނީ ނޭނގި ކަމަށް\n26 ފެބުރުއަރީ 2020 - 12:16 13 comments\nކ. ތުލުސްދޫގައި މަރާލި އަލީ ޝިހާމަށް ތޫނު އެއްޗަކުން ހަމަލާދިނީ ގަސްދުގައި ނޫން ކަމަށާއި އެއީ މާރާމާރީ ހިންގުމުގެ ތެރޭގައި ނޭނގި ކުރެވުނު ކަމެއް ކަމަށް އޭނާގެ ގާތިލް މުހައްމަދު ނިޔާޒް ހައި ކޯޓުގައި މިއަދު ބުނެފި އެވެ.\nޖުލައި، 2014 ގައި ތުލުސްދޫގައި އެރަށު ބިޖިލީއުފާ، ޝިހާމަށް ވަޅިއަކުން ހަމަލާދީ މަރާލި މައްސަލާގައި އެރަށު ރެޑްރޯސް، ނިޔާޒް މެރުމަށް ކްރިމިނަލް ކޯޓުން ވަނީ ހުކުމްކޮށްފަ އެވެ. އެ ހުކުމް ނިޔާޒްގެ ފަރާތުން އިސްތިއުނާފް ނުކުރުމުން ހުކުމުގެ ސައްހަކަން ކަށަވަރު ކުރަން ހައި ކޯޓަށް ހުށަހެޅީ ދައުލަތުންނެވެ.\nވަކީލެއްގެ ހައްގު އަމިއްލައަށް ދޫކޮޮށްލާފައިވާ ނިޔާޒް މިއަދުގެ އަޑުއެހުމުގައި ބުނީ ޝިހާމްގެ ގަޔަށް ވަޅި ހެރީ ގަސްދުގައި ނޫން ކަމަށާއި އޭނާ އަތުން ނޭނގި ވަޅި ހެރުނީ ކަމަށެވެ. އަދި ޝިހާމް ހުރި ތަނަށް ދިޔައީ އޭނާ މަރާލަން ނޫން ކަމަށާއި ބޭނުމަކީ މާރާމާރީ ހިންގުން ކަމަށް ވެސް ބުންޏެވެ.\nވަޅިއެއް ހިފައިގެން އެތަނަށް ދިޔައީ ކޮން ބޭނުމެއްގައިތޯ ފަނޑިޔާރުން ސުވާލުކުރެއްވުމުން ނިޔާޒް ބުނީ ވަޅި ގެންދިޔައީ ޝިހާމަށް ބިރުދެއްކުމަށް ކަމަށެވެ.\nވަކީލެއްގެ އެހީ ދަށު ކޯޓާއި ހައި ކޯޓުގައި ވެސް ދޫކޮށްލާފައިވަނީ ކީއްވެގެންތޯ ފަނޑިޔާރުން ސުވާލު ކުރެއްވުމުން އޭނާ ބުނީ ވަކީލަކު ހޯދުމުގެ މާ ބޮޑު ބޭނުމެއް އޮތް ކަމަށް ނުފެންނަ ކަމަށެވެ.\nޝިހާމަށް ހަމަލާދިނީ ގަސްދުގައި ނޫން ކަމަށް ނިޔާޒް ބުނާއިރު އެކަން ގަސްދު މަރަކަށް ވާ ސަބަބާ ބެހޭ ގޮތުން ކުރީގެ އަޑުއެހުމުގައި ފަނޑިޔާރުން ދައުލަތާ އަމާޒު ކުރެއްވި ސުވާލުތަކާ ގުޅިގެން ދައުލަތުން މިއަދު ބުނީ މަރުގެ މައްސަލަތަކުގެ ގަސްދު ދެނެގަތުމަށް ބޭނުން ކުރެވޭނެ އެއް ވަސީލަތަކީ މަރާލަން ބޭނުންކުރި ހަތިޔާރު ކަމަށް ގިނަ އިލްމުވެރިން ވިދާޅުވާ ކަމަށެވެ.\nމީގެ އިތުރުން ޝިހާމަށް ހަމަލާދިނީ ވަޅިއަކުން ކަން ފާހަގަކޮށް، ދައުލަތުން ބުނީ ވަޅި އާއި ކަނޑި އާއި ބަޑި ފަދަ މީހަކު މަރުވެދާނެ ހަތިޔާރަކުން ދޭ ހަމަލާއަކުން މީހަކު މަރުވެއްޖެ ނަމަ، މެރުމުގެ ގަސްދު އޮތް ކަމަށް ބަލަން ޖެހޭ ކަމަށް އިލްމުވެރިން ވިދާޅުވާ ކަމަށެވެ.\nމަރަށް މަރު ހިފުމުގައި ޝިހާމްގެ ވާރިސުންގެ ގޮތުގައި ތިބި ކުޑަކުދިންގެ ހައްގުގައި އެހެން ވާރިސުން ގޮތެއް ނިންމުމާ މެދު ކުރީގެ އަޑުއެހުމުގައި ފަނޑިޔާރުންގެ ބެންޗުން ސުވާލުުކުރި އެވެ. އޭގެ ޖަވާބުގައި ދައުލަތުން ބުނި ގޮތުގައި މަރަށް މަރު ހިފުމުގައި ކުޑަކުދިން ބާލިޣު ވަންދެން މަޑުކުރާކަށް ނުޖެހެ އެވެ. ދެން ތިބި ވާރިސުންނަށް އެ ކުދިންގެ ހައްގުގައި ގޮތެއް ނިންމިދާނެ ކަމަށް އިސްލާމީ ބައެއް އިލްމުވެރިން ވިދާޅުވާ ކަމަށް ދައުލަތުން ބުންޏެވެ.\nދައުލަތުގެ ވަކީލުން ބުނީ ސުންނަތް ޖަމާއަތުގެ ބައެއް މަހްޒަބްތަކުގައި ވެސް އެގޮތަށް އަމަލު ކުރަމުން އަންނަ ކަމަށެވެ. އަދި ރާއްޖޭގެ ސުޕްރީމް ކޯޓުން ވެސް އެގޮތަށް ކުރިން ނިންމާފައިވާ ކަމަށް ބުންޏެވެ.\nއެކަންކަން ފާހަގަކޮށް، ދައުލަތުން އެދުނީ ނިޔާޒް މަރަން ދަށު ކޯޓުން ކުރި ހުކުމް ރަނގަޅު ކަމަށް ކަނޑައަޅައި ދިނުމަށެވެ.\nނިޔާޒަށް ފުރުސަތު ދިނުމުން އޭނާ ބުނީ އިތުރަށް ބުނާނެ އެއްޗެއް ނެތް ކަމަށެވެ.\nއެ މައްސަލަ ބައްލަވާ ފަނޑިޔާރުންގެ ބެންޗުގެ ރިޔާސަތު ބަލަހައްޓަވާ ފަނޑިޔާރު ޝުއައިބު ހުސައިން ޒަކަރިއްޔާ ވިދާޅުވީ އިތުރު ކަމެއް ސާފުކުރަން ނުޖެހޭ ނަމަ، ދެން އޮންނާނީ ހުކުމް އިއްވުން ކަމަށެވެ.\nފަނޑިޔާރު ޝުއައިބުގެ އިތުރުން ބެންޗުގައި ތިއްބަވަނީ އިސް ފަނޑިޔާރު ޝުޖާއު އުސްމާނާއި ފަނޑިޔާރު މުހައްމަދު ނިޔާޒެވެ.\nއިތުރު ލިޔުންތައް ހައި ކޯޓް މީހުން މެރުން ކ. ތުލުސްދޫ\nމެރުމުގެ ގަސްތެއްނެތް، މާފަށް އެދެން: ޝިހާމްގެ ގާތިލް


LIVE: Male' Magumathin Fehnanee Biruveri Manzareh - Vaguthu\nރާއްޖެ އިން މިއަދު ފައްސިވީ 14 މީހުން\nކޮވިޑް-19 ގެ ސަބަބުން ރާއްޖެއިން ބަންގްލަދޭޝްއަށް ފޮނުވާލި މީހުންގެ ތެރެއިން ތިން މީހަކު ކޮވިޑް-19 އަށް ފައްސި ވެފައިވާ ކަމަށް ނޭޝަނަލް އިމަރޖެންސީ އޮޕަރޭޝަން ސެންޓަރު (އެންއީއޯސީ) އިން ހާމަ ކޮށްފި.\nމާލެ ފުރަބަންދުކޮށް ހުއްދަ ނެތި މަގުމައްޗަށް ނުކުތުން މަނާކުރި މުއްދަތުގައި އެ އެންގުމާއި ހިލާފުވި މީހަކު 28 ފަހަރު ޖޫރިމަނާ ކޮށްފައި ވާނެ ކަމަށް ފުލުހުން ވިދާޅުވެއްޖެ.\nއެއްވެސް ހުއްދައެއް ނެގުމެއް ނެތި މާލެ އިން ރަށްރަށަށް ދަތުރު ކުރެވޭނެ އުސޫލު މިހަފްތާ ތެރޭގައި އިއުލާން ކުރާނެ ކަމަށް ނޭޝަނަލް އެމަޖެންސީ އޮޕަރޭޝަން ސެންޓަރ (އެންއީއޯސީ) އިން ވިދާޅުވެއްޖެ.\nCovid-19 India Ge 1200 Ah Vure Gina Doctorunai Naruhun Fassivejje https://t.co/cXuYGv7COc\nއެންއީއޯސީގެ ތަރުޖަމާނު މުހައްމަދު މަބްރޫކް: ކަރަންޓީން ފެސިލިޓީން 27 މީހަކު ދޫކޮށްލެވިފައިވޭ. ދޫކޮށްލުމަށް 23 މީހެއްގެ ސުންކު ވަނީ ނެގިފައި. ރާއްޖޭގެ އެކިކަންކޮޅުތަކުން ފްލޫ ކްލިނުކުން ފަރުވާ ހޯދި 32 މީހެއްގެ ސުންކު ވަނީ ނެގިފައި.\nއެންއީއޯސީގެ ތަރުޖަމާނު މުހައްމަދު މަބްރޫކް: ޓްރީޓޮޕްގައި ތިން މީހަކު އެޑްމިޓްކޮށްފައި. ދެ މީހުން ވެންޓިލޭޓަރުގައި، އެކަކު ވޯޑުގައި. ކޮވިޑް ވިލެޖްގައި އަށް މީހަކަށް ފަރުވާދެމުން އެބަދޭ. އައިސޮލޭޝަންގައި 311 މީހަކު އެބަތިބި.\nއެންއީއޯސީގެ ތަރުޖަމާނު މުހައްމަދު މަބްރޫކް: ބަންގްލަދޭޝް އިން ފުރި ބަޔަކު ވަނީ ކޮވިޑް-19 އަށް ފައްސިވެފައި.\nއެންއީއޯސީގެ ތަރުޖަމާނު މުހައްމަދު މަބްރޫކް: ރޭގެ 6:00 އިން ފެށިގެން މިއަދު 6:00 އަށް 14 މީހަކު ފައްސިވެފައިވޭ. މިހާތަނަށް 816 ސުންކުގެ ނަތީޖާ ލިބިފައި ވަނީ. 42،830 ސުންކު ވަނީ ނެގިފައި. މިއަދު 1،000 އަށް ވުރެ ގިނަ ސުންކު ނެގިފައި ވަނީ. މި ބައްޔަށް ޝިފާ ލިބިފައިވާ މީހުންގެ އަދަދު 1،813 އަށް ވަނީ އަރާފައި.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން އިތުރު ދިހަ މީހަކު ރަނގަޅުވެއްޖެ.\nރާއްޖެ އިން މިއަދު އިތުރު 14 މީހަކު ކޮވިޑް-19 އަށް ފައްސިވެއްޖެ.\nއަރުމޭނިއާއިން ކޮވިޑް-19 ޖެހިގެން އިތުރު 10 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 360 އަށް އަރާފައި، އެ ގައުމުން އިތުރު 320 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 20588 އަށް އަރާފައި.\nއިސްރާއީލުން ކޮވިޑް-19 ޖެހިގެން އިތުރު މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 307 އަށް އަރާފައި، އެ ގައުމުން އިތުރު 91 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 20869 އަށް އަރާފައި.\nރޯމޭނިއާއިން ކޮވިޑް-19 ޖެހިގެން އިތުރު 11 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1523 އަށް އަރާފައި، އެ ގައުމުން އިތުރު 246 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 24291 އަށް އަރާފައި.\nބޮލިވާއިން ކޮވިޑް-19 ޖެހިގެން އިތުރު 33 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 773 އަށް އަރާފައި، އެ ގައުމުން އިތުރު 876 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 24388 އަށް އަރާފައި.\nއަފްގާނިސްތާނުން ކޮވިޑް-19 ޖެހިގެން އިތުރު 17 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 598 އަށް އަރާފައި، އެ ގައުމުން އިތުރު 310މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 29143 އަށް އަރާފައި.\nފިލިޕީންސްއިން ކޮވިޑް-19 ޖެހިގެން އިތުރު އަށް މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1177 އަށް އަރާފައި، އެ ގައުމުން އިތުރު 630 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 30682 އަށް އަރާފައި.\nއޮމާންއިން ކޮވިޑް-19 ޖެހިގެން އިތުރު ހަ މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 137 އަށް އަރާފައި، އެ ގައުމުން އިތުރު 1605 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 31076 އަށް އަރާފައި.\nސްވިޒަލޭންޑުން އިތުރު 18 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 31310 އަށް އަރާފައި. އެ ގައުމުން މިހާތަނަށް 1956 މަރު،\nޔޫކްރޭނުން ކޮވިޑް-19 ޖެހިގެން އިތުރު 10 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1012 އަށް އަރާފައި، އެ ގައުމުން އިތުރު 681 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 37421 އަށް އަރާފައި.\nޕޮލެންޑުން ކޮވިޑް-19 ޖެހިގެން އިތުރު ތިން މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1359 އަށް އަރާފައި، އެ ގައުމުން އިތުރު 296 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 32226 އަށް އަރާފައި.\nކުވޭތުން ކޮވިޑް-19 ޖެހިގެން އިތުރު ހަތަރު މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 330 އަށް އަރާފައި، އެ ގައުމުން އިތުރު 641 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 40291 އަށް އަރާފައި.\nސިންގަޕޫރުން އިތުރު 218 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 42313 އަށް އަރާފައި. އެ ގައުމުން މިހާތަނަށް 26 މަރު،\nއިންޑޮނޭޝިއާއިން ކޮވިޑް-19 ޖެހިގެން އިތުރު 35 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 2500 އަށް އަރާފައި، އެ ގައުމުން އިތުރު 954 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 46845 އަށް އަރާފައި.\nޗައިނާއިން އިތުރު 18 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 83396 އަށް އަރާފައި. އެ ގައުމުން މިހާތަނަށް 4634 މަރު،\nބަންގްލަދޭޝް އިން ކޮވިޑް-19 ޖެހިގެން އިތުރު 38 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1502 އަށް އަރާފައި، އެ ގައުމުން އިތުރު 3480 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 115786 އަށް އަރާފައި.\nޕާކިސްތާނުން ކޮވިޑް-19 ޖެހިގެން އިތުރު 89 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 3590 އަށް އަރާފައި، އެ ގައުމުން އިތުރު 4471 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 181088 އަށް އަރާފައި.\nރަޝިއާއިން ކޮވިޑް-19 ޖެހިގެން އިތުރު 119 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 9742 އަށް އަރާފައި، އެ ގައުމުން އިތުރު 2573 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 207525 އަށް އަރާފައި.\nއެެމެރިކާއިން ކޮވިޑް-19 ޖެހިގެން އިތުރު ދެ މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 122249 އަށް އަރާފައި، އެ ގައުމުން އިތުރު 58 މީހަކު ކޮވިޑް-19 އަށް ފައްސިވެފައިވާއިރު، ފައްސިވި މީހުންގެ ޖުމްލަ އަދަދު ވަނީ 2356715 އަށް އަރާފައި.\nކޮވިޑް-19 ގެ ސަބަބުން އިއުލާނު ކޮށްފައިވާ ފުރަބަންދަށް ލުޔެއް ދީ އަންނަ މަހު7ވަނަ ދުވަހުން ފެށިގެން ފަތުރުވެރިންނަށް މަރުހަބާ ކިޔާނެ ކަމަށް ދުބާއީގެ ސަރުކާރުން ހާމަ ކޮށްފި.\nAnna Mahu Fathuruverinnah Dubai Ah Dhathuru Kureveynehttps://t.co/z17ovoy8iv\nBREAKING| Covid-19: Mexico In Ithuru 1044 Meehaku Maruvehjjehttps://t.co/B1QPsUEKsI\nއިންޑިއާގެ އުއްތަރަ ޕްރަދޭޝްގައި ސަރުކާރުން ހިންގާ ކުޑަކުދިންގެ ހިޔާއަކުން 57 ކުދިން ކޮވިޑް-19 އަށް ފައްސިވެއްޖެ.\nCovid-19: India Ge Kudakudhinge Hiya Akun 57 Kudhin Fassivejje https://t.co/A9XIAQBPzU\nMake the new normalahabit\n??♂↔??♀Keep3ft distance\n? Wearamask\n? Wash your hands with soap\n??♂Cover your coughs\n❌DO NOT touch your eyes, nose and mouth pic.twitter.com/alWUvJAVAM\nކޮވިޑް-19 ވައިރަސް ބަލިކަށި ވާން ފަށައިފި ކަމަށާއި، ދާދި އަވަހަށް ދުނިޔެ ކޮވިޑް-19 އިން ސަލާމަތް ވުން ވަރަށް ގާތް ކަމަށް އިޓަލީވިލާތުގެ ތަޖުރިބާކާރަކު އަނެއްކާވެސް ބުނެފި.\nCovid-19 Balikashivaan Fashaifi, Dhaadhi Avahah Mikamun Salaamaiy Vevidhaane - Report https://t.co/IpF6CvFB64\nސްރީލަންކާ އިން ކޮވިޑް-19 އަށް މީހަކު ފައްސިނުވެ ދެދުވަސް ފާއިތުވެފައިވާ ކަމަށް ސްރީލަންކާ ސަރުކާރުން ބުނެފި.\nSrilanka In Covid-19 Ah Meehaku Fassinuve2Dhuvas Vejje https://t.co/vSbRqgMDeD\nއެމެރިކާގެ ބައެއް ސްޓޭޓްތަކުގައި ކޮވިޑް-19 އަށް ފައްސިވާ މީހުންގެ އަދަދު ދުވަހުން ދުވަހަށް އިތުރުވެ، ބިރުވެރިކަން ބޮޑުވާން ފަށައިފި.\nCovid-19: America Ge Baeh State Haalath Goahun Goahah https://t.co/5O6i9gY8fv\nBREAKING | Covid-19: Brazil In Ithuru 601 Meehaku Maruvehjehttps://t.co/mSoJAxabvk\nCovid-19: Raajjein Bali Fenunuthaa 106 Dhuvas, Mihaaru Faruvaa Dhenee 390 Meehakahhttps://t.co/aveGFS4fG6\nBREAKING | Covid Jehunu Meehun Ge Adhadhu9Million Ah Araifihttps://t.co/Xq4GJ5a0Bm\n3 Mahah Fahu Kulli Haalathu Nimumakah Ais, Spain Ge Border Thah Hulhuvaalaifihttps://t.co/ZsWD7Ga97t\nދެކުނު އެފްރިކާ އިން އިތުރު 4621 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 53 މީހަކު މަރުވެއްޖެ. އެޤައުމުން މިހާތަނަށް ޖުމްލަ 97302 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1930 މީހަކު ވަނީ މަރުވެފައި.\nއިރާގުން އިތުރު 1646 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 87 މީހަކު މަރުވެއްޖެ. އެޤައުމުން މިހާތަނަށް ޖުމްލަ 30868 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1100 މީހަކު ވަނީ މަރުވެފައި.\nއެކުއެޑޯ އިން އިތުރު 909 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 67 މީހަކު މަރުވެއްޖެ. އެޤައުމުން މިހާތަނަށް ޖުމްލަ 50640 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4223 މީހަކު ވަނީ މަރުވެފައި.\nމިސްރުން އިތުރު 1475 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 87 މީހަކު މަރުވެއްޖެ. އެޤައުމުން މިހާތަނަށް ޖުމްލަ 55233 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2193 މީހަކު ވަނީ މަރުވެފައި.\nފްރާންސުން އިތުރު 284 މީހަކު ކޮވިޑް-19 އަށް ފައްސިވެ، މި ބަލީގައި އިތުރު7މީހަކު މަރުވެއްޖެ. އެޤައުމުން މިހާތަނަށް ޖުމްލަ 160377 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 29640 މީހަކު ވަނީ މަރުވެފައި.\nތުރުކީން އިތުރު 1192 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 23 މީހަކު މަރުވެއްޖެ. އެޤައުމުން މިހާތަނަށް ޖުމްލަ 187685 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4950 މީހަކު ވަނީ މަރުވެފައި.\nޖަރުމަންވިލާތުން އިތުރު 359 މީހަކު ކޮވިޑް-19 އަށް ފައްސިވެ، މި ބަލީގައި އިތުރު މީހަކު މަރުވެއްޖެ. އެޤައުމުން މިހާތަނަށް ޖުމްލަ 191575 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 8962 މީހަކު ވަނީ މަރުވެފައި.\nއިޓަލީން އިތުރު 224 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 24 މީހަކު މަރުވެއްޖެ. އެޤައުމުން މިހާތަނަށް ޖުމްލަ 238499 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 24634 މީހަކު ވަނީ މަރުވެފައި.\nސްޕެއިން އިން އިތުރު 334 މީހަކު ކޮވިޑް-19 އަށް ފައްސިވެ، މި ބަލީގައި އިތުރު މީހަކު މަރުވެއްޖެ. އެޤައުމުން މިހާތަނަށް ޖުމްލަ 293352 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 28323 މީހަކު ވަނީ މަރުވެފައި.\nއިނގިރޭސިވިލާތުން އިތުރު 1221 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 43 މީހަކު މަރުވެއްޖެ. އެޤައުމުން މިހާތަނަށް ޖުމްލަ 304331 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 42632 މީހަކު ވަނީ މަރުވެފައި.\nއިންޑިއާ އިން އިތުރު 15183 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 426 މީހަކު މަރުވެއްޖެ. އެޤައުމުން މިހާތަނަށް ޖުމްލަ 426910 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 13703 މީހަކު ވަނީ މަރުވެފައި.\nބްރެޒިލް އިން އިތުރު 3237 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 124 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1073376 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 50182 މީހަކު ވަނީ މަރުވެފައި.\nއެމެރިކާއިން އިތުރު 18981 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 226 މީހަކު މަރުވެއްޖެ. އެޤައުމުން މިހާތަނަށް ޖުމްލަ 122206 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 18981 މީހަކު ވަނީ މަރުވެފައި.\nBREAKING | Covid-19: India In Ithuru 426 Maru, Miee Mihaathanah Emme Ginahttps://t.co/ZPWQn4HoVb\nމާލެ އިން ކޮވިޑް-19 އަށް ފައްސިވާ މީހުންގެ އަދަދު އަދި ދުވަހުން ދުވަހަށް އިތުރުވަމުން ނުދިޔަ ނަމަވެސް މާލޭގެ މަގުމަތިން ފެންނަ މަންޒަރުތަކަށް ބަލާފައި ތަޖުރިބާކާރުން ގެންދަނީ ކޮވިޑް-19 ގެ ނުރައްކާ ނެތިގެން ނުދާކަން ތަކުރާރުކޮށް ހަނދާން ކޮށްދެމުންނެވެ.\nއިޖުތިމާއީ ގައިދުރުކަމަށް ސަމާލުކަން ނުދީފިނަމަ ކުއްލިއަކަށް މާލޭގައި އެތައް ބަޔަކު ކޮވިޑް-19 އަށް ފައްސިވުމުގެ ބިރު އެބައޮތެވެ. މުޅި ދުނިޔެއަށް ބެލި ނަމަވެސް އެންމެ ބޮޑަށް ތޮއް ޖެހިފައި އޮތް އެއް ސިޓީއަށް މާލެ ވެއެވެ. ކޮވިޑް-19 އެއްވެސް ކޮންޓްރޯލެއް ނެތި ފެތުރިގަތުމަށް ބޭނުންވާ ހުރިހާ ޝަރުތެއް މާލޭގައި ހަމަވެއެވެ.\nއެހެންކަމުން ހުރިހާ ފަރާތްތަކުން ވެސް އިޖުތިމާޢީ ގައިދުރުކަމަށް ހާއްސަ ސަމާލުކަމެއް ދޭން ޖެހެއެވެ. ކޮންމެހެން ގެއިން ބޭރަށް ނިކުންނަން ޖެހިގެން ނޫން ގޮތަކަށް ބޭރަށް ނުނިކުމެ ގޭގައި މަޑުކުރަން ޖެހެއެވެ. ކިއުތައް ހަދައިގެން ޚިދުމަތް ހޯދާއިރު ކޮންމެ ދެމީހެއްގެ ދުރުމިނުގައި އެންމެ މަދުވެގެން ތިން ފޫޓްގެ ޖާގައެއް ބަހައްޓަން އަބަދުވެސް ހަނދާން ކުރަން ޖެހެއެވެ.\nޖޫން 22, 2020 01:18\nކިހާދެރަކަމެން ކަލޭ މެން ތިދަށްކަނީ ކޮންވާހެކެން ތަ\nޖޫން 22, 2020 09:49\nމާލެ މަގުތަކުގެ މަތިން ތިޔަފެންނަނީ އަދި ޓްރެއިލާރ ބަލަންތިބޭ، މިދާވަރުންދަންޏާ މުޅި ރާއްޖެވެސް ބިރުވެރި ނާމާންތަނަކަށް ބަދަލް ކޮށްލާނެ. ވެރިކަން ކުރެވޭވަރުގެ ޖޯރެއް މިސަރުކާރަކުނެތް.


Ooredoo Masrace: Team Buoy by Milaidhoo Mubaaraai kaamiyaabu koh...\nވިޔަފާރި - އުރީދޫ މަސްރޭސް\nއުރީދޫ މަސްރޭސް: ޓީމް ބޮއި ބައި މިލައިދޫ އިން މުބާރާތް ކާމިޔާބުކޮށް ނަމޫނާ ދައްކައިފި\nމިއީ ކޮންމެ އަހަރެއްގެ ރަމަޟާންމަހު ބާއްވާ މުބާރާތެއް\nމިފަހަރުގެ މުބާރާތުގައި އަންހެން ޓީމްތަކަށް ވެސް ބައިވެރިވެފައިވޭ\nކ. މާލެ4ޖޫން 2019 | އަންގާރަ 13:47 2,221\nއުރީދޫ މަސްރޭސް 10 ވަނަ ސީޒަން - އުރީދޫ\nކޮންމެ އަހަރެއްގެ ރަމަޟާންމަހު އުރީދޫއިން ކުރިޔަށްގެންދާ އުރީދޫ މަސްރޭހުގެ ދިހަ ވަނަ ސީޒަން، ޓީމް ބޮއި ބައި މިލައިދޫ އިން ކާމިޔާބު ކޮށްފިއެވެ.\nފޯރިގަދަ ފައިނަލެއްގައި ސްޓެލްކޯ މެން، ސްޓެލްކޯ ވިމަން، އަދި ޓީމް ވެލައްސަރާއި ވާދަކޮށް، މިއަހަރުގެ އުރީދޫ މަސްރޭހުގެ ޗެމްޕިއަން ޓިމާއި، އެންމެ މޮޅު މަސްވެރިން ވަނީ ހޮވާފައެވެ.\nއުރީދޫ މަސްރޭސް 2019ގެ ޗެމްޕިއަން ޓީމްއަކަށް ހޮވިފައިވާ ޓީމް ބޮއި ބައި މިލައިދޫއަށް50000(ފަންސާސް ހާސް) ރުފިޔާ ފާއިސާގެ އިނާމެއް ވަނީ ލިބިފައެވެ.\nއަދި ޓީމް ބޮއި ބައި މިލައިދޫ އިން އުރީދޫ މަސްރޭހުގެ 10ވަނަ ސީޒަން ކާމިޔާބުކޮށް، އެއްވަނަ ޓީމަށް ލިބުނު 50،000 ރުފިޔާގެ ފައިސާގެ އިނާމު ކުޑަކުދިންގެ ހިޔާ އަށް ވަނީ ހަދިޔާކޮށްފައެވެ.\nއެންމެ ބަރުމަސް ބޭނި ކެޔޮޅަކަށް ހޮވިފައިވަނީ 7.2 ކިލޯގެ ކަޅުއޮށްފާނައެއް ބާނައިގެން، ޓީމް ވެލައްސަރުގެ އަމީންއެވެ. އަމީންއަށް ވަނީ5000(ފަސް ހާސް) ރުފިޔާ ފާއިސާގެ އިނާމެއް ލިބިފައެވެ.\nމުބާރާތުގެ ފިރިހެން މަސްވެރިޔާގެ ގޮތުގައި 24 މަސް ބާނައިގެން ޓީމް ޑީއެސްސީ (ދިވެހި ސިފައިންގެ ކްލަބް) އިން ޝިޔާޒްއަށް ވަނީ5000(ފަސް ހާސް) ރުފިޔާ އާއި ރަންކޯރިއެއް ދީފައެވެ.\nއަދި، މުބާރާތުގެ އަންހެން މަސްވެރިޔާއަށް 11 މަސް ބާނައިގެން ސްޓްލްކޯ ވިމަންސް ޓީމުން އަމީނާއަށް ވަނީ5000(ފަސް ހާސް) ރުފިޔާ އާއި ރަންކޯރިއެއް ދީފައެވެ.\nމޮޅުވި ޓީމް ބޮއި އަށް 539.65 ޕޮއިންޓް ލިބިފައިވާއިރު، މިއަހަރުގެ އުރީދޫ މަސްރޭހުގެ ދެވަނަ ޓީމް ކަމަށްވާ ސްޓެލްކޯ މެންސް ޓީމަށް ލިބިފައިވަނީ 205.85 ޕޮއިންޓެވެ. ހަމައެހެންމެ، ތިންވަނަ ހޯދާފައިވާ ސްޓެލްކޯ ވިމަންސް ޓީމަށް ލިބިފައިވަނީ 95.25 ޕޮއިންޓެވެ.\nފިތުރު އީދު ފާހަގަކޮށް، ހޯދަ ދުވަހުގެ ރޭ ކުރިއަށް ގެންގޮސްފައިވާ އުރީދޫ މަސްރޭހުގެ ފޯރިގަދަ ގްރޭންޑް ފައިނަލްގައި، މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޒަހާ ވަހީދު؛ ވީޓީވީގެ ސީއީއޯ މުހައްމަދު އާސިފް އަދި އުރީދޫ މޯލްޑިވްސްގެ އެކްޒެކެޓިވް މެނޭޖްމަންޓް ޓީމް ވަނީ ބައިވެރިވެފައެވެ.\nއުރީދޫގެ ޑައިރެކްޓަރ އޮފް ސޭލްސް އެންޑް ބްރޭންޑް، ހުސެން ނިޔާޒް ވިދާޅުވީ ރާއްޖޭގައި ނެތެމުންދިޔަ ސަގާފަތެއް ދިރުވުމުގައި ބައިވެރިވެ، ޒުވާން ކުދިންގެ މެދުގައި މަސްވެރިކަމަށް ޝައުގުވެރިކަން އުފެއްދުމުގެ އަމާޒާއި އެކު ކުރިއަށްގެންދާ އުރީދޫ މަސްރޭހުގެ ދިހަ ވަނަ ސީޒަން ވެގެން ދިޔައީ ވަރަށްވެސް ކާމިޔާބު މުބާރާތަކަށް ކަމަށެވެ.\nސަރުކާރުގެ މުއައްސަސާތަކުންނާއި، ރާއްޖޭގެ ބޮޑެތި ކުންފުނިތަކުންނާއި އަމިއްލަ ފަރާތްތައް ހިމެނޭ، ޖުމްލަ 16 ޓީމެއް މިއަހަރުގެ މަސްރޭހުގައި ވާދަކުރިއެވެ. މިގޮތުން، މަސްރޭހުގެ ދިހަ ވަނަ ސީޒަން ފާހަގަކުރުމުގެ ގޮތުން އަދި މަސްވެރިކަމުގެ ދާއިރާގައި އަންހެން ކަނބަލުންގެ ބައިވެރިވުމަށް އިތުރު ހިތްވަރެއް ދިނުމުގެ ގޮތުން، އަންހެން ޓީމްތަކަށް ޚާއްސަ ބުރެއްވެސް މިފަހަރު ވަނީ ބާއްވާފައެވެ.


PPM 75,000 Rufiyaa in joorimanaa koffi | Mihaaru\n22 އޮކްޓޯބަރ 2018 - 12:55\nރައީސް އަބްދުﷲ ޔާމީނަށް ބޮޑު ނާކާމިޔާބީއަކާ ކުރިމަތިވެވަޑައިގެންނެވި ރިޔާސީ އިންތިޚާބު އިލެކްޝަންސް ކޮމިޝަން (އީސީ) ން އޮޅުވާލާފައިވާ ކަމުގެ ތުހުމަތު އެ ކޮމިޝަންގެ މެމްބަރުންނަށް ކޮށް، ހަގީގަތާ ޚިލާފު ވާހަކަތަކަކުން ކޮމިޝަނުގެ އަގު ވައްޓާލަން މަސައްކަތް ކޮށްފައިވާ ކަމަށް ބުނެ، ވެރިކަން ކުރާ ޕާޓީ ޕީޕީއެމް 75،000ރ. އިން ޖޫރިމަނާކޮށްފި އެވެ.\nއިލެކްޝަންސް ކޮމިޝަނުން އެ ފިޔަވަޅު އެޅީ އިއްޔެ ބޭއްވި އިލެކްޝަންސް ކޮމިޝަންގެ މެމްބަރުންގެ ބައްދަލުވުމުގަ އެވެ.\nޕީޕީއެމުން ތުހުމަތު ކުރާ ގޮތުގައި، އެ ޕާޓީގެ ރިޔާސީ ކެންޑިޑޭޓު ރައީސް ޔާމީން އިންތިޚާބުން ބަލިވީ، އީސީގެ މެމްބަރުން ރިޝްވަތު ނަގައިގެންނެވެ. ވޯޓު ލުމުގެ ތެރޭގައި މަކަރު ހެދުމުގެ ފުރުސަތު ކޮމިޝަންގެ މެމްބަރުން ފަހިކޮށް ދިން ކަމުގެ ތުހުމަތާ އެކު އިންތިޚާބު ބާތިލް ކުރަން ރައީސް ޔާމީންގެ ފަރާތްޕުޅުން ސުޕްރީމް ކޯޓަށް ވެސް ހުށަހެޅި އެވެ.\nއެކަމަކު، އެެމަނިކުފާނުގެ ފަރާތްޕުޅުން ހުށަހެޅި ހެކިތަކަށް ބަލައި ސުޕްރީމް ކޯޓުން ނިންމީ، އިންތިޚާބު ބާތިލް ކުރެވޭނެ ތަނެއް ނެތް ކަމަށެވެ.\nމި ހުކުމަށް ފަހު، އީސީން ފުރަތަމަ ފަހަރަށް ބޭއްވި ނޫސްވެރިންގެ ބައްދަލުވުމުގައި ކޮމިޝަންގެ ރައީސް އަހްމަދު ޝަރީފް މިއަދު ވިދާޅުވީ، އެ ކޮމިޝަންގެ މެމްބަރުންނަށް ތުހުމަތުކޮށް، އިންތިޚާބު އޮޅުވައިލީ ކަމަށް އުފުލި އަޑުތަކުގައި ހަގީގަތެއް ނެތް ކަން ސުޕްރީމް ކޯޓުގެ ހުކުމާ އެކު ސާފުވާނެ ކަމަށެވެ. އެހެންވިޔަސް، ހަގީގަތާ ޚިލާފު ތުހުމަތުތަކުން ކޮމިޝަންގެ އަގު ވައްޓާލާފައިވާތީ ޕީޕީއެމާ މެދު ފިޔަވަޅު އަޅާފައިވާ ކަމަށް އޭނާ ވިދާޅުވި އެވެ.\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމުގައި ކޮމިޝަންގެ ރައީސް އަހްމަދު ޝަރީފާއި ނައިބު ރައީސް އަމްޖަދު ބައިވެރިވެވަޑައިގަންނަވަނީ. --ފޮޓޯ: ނިޝާން އަލީ/މިހާރު\n"މުޒާހަރާ، ނުވަތަ މައުލޫމާތު ދޭ ސެޝަންތަކެއްގެ ނަމުގައި ނަމަވެސް ހަގީގަތާ ޚިލާފު ވާހަކަ ދައްކައި ކޮމިޝަންގެ މެމްބަރުންނާއި މުޅި ކޮމިޝަންގެ އިންޓެގްރިޓީ ގެއްލޭ ފަދަ ގޮތްގޮތަށް ތުހުމަތު ނުކުރަން މީގެ ކުރިން ސިޓީ ފޮނުވައި، އެކަން ނުހުއްޓައިފި ނަމަ ފިޔަވަޅު އަޅާނެ ކަމަށް [ޕީޕީއެމަށް] ދެންނެވިން. އިއްޔެ ކޮމިޝަނުން ބޭއްވި ބައްދަލުވުމުގައި، އެކަމާ ގުޅޭ ގޮތުން މަޝްވަރާކޮށް 75،000 ރުފިޔާ އިން ޕީޕީއެމް ޖޫރިމަނާ ކުރަން މިވަނީ ނިންމާފައި،" ޝަރީފް ވިދާޅުވި އެވެ.\nއިލެކްޝަންސް ކޮމިޝަނުން ބުނެފައިވާ ގޮތުގައި، މިދިޔަ މަހުގެ 23 ގައި ބޭއްވި ރިޔާސީ އިންތިޚާބަކީ މިނިވަން، އިންސާފުވެރި އަދި މިހާތަނަށް ރާއްޖޭގައި ބޭއްވި އެންމެ ހާމަކަން ބޮޑު އިންތިޚާބެވެ. އެ އިންތިޚާބުގައި ވޯޓު އޮޅުވާލާފައިވާ ކަމަށް ދައްކާ ވާހަކަތަކުގައި އެއްވެސް ހަގީގަތެއް އެކުލެވިގެން ނުވާ ކަމަށް ވެސް އެ ކޮމިޝަނުން ބުނެ އެވެ.\nސިޔާސީ ޕާޓީ އިލެކްޝަންސް ކޮމިޝަން ރައީސް އިބްރާހިމް މުހައްމަދު ސޯލިހް ޕީޕީއެމް ޕީޕީއެމް ކެމްޕޭން އީސީގެ ރައީސް އަހުމަދު ޝަރީފް ރައީސް އަބްދުﷲ ޔާމީން\n41 ކޮމެންޓް, 152 ރިއެކްޝަންސް\n1997, Raees Maumoon, HulhuMale’ Mashroou fattavai dhevvun Adhi 12 May 2004, HulhuMale’ gai meehun dhiriulhen feshun މީމިގައުމުގައި ސަރުކާރުން ރި ޔަލްސްޓޭޓް ބިޒްނަސް ފެއްޓެވި ދުވަސް. (ރަށްޔަތުންނަށް)\nހަމަކުރަންވީ ކޮންމެ ވާހަކައެއް ކޮންމެ ގޮތަކަށް ދެއްކުމަކީ ހާކިމާ ވަރައް ރުޅިގަދަވާ ކަމެއް އަބުރުގެ ދައުވާވެސް ހާކިމާ ކުރައްވާފަ އެބަހަރި މާޒީގަ\nތީ އަދި ކޯންޗެއް އަވަހަށްދީ ނިންމާލާ\n75000 ރުގިޔާއިން އެތާ ވާހަކަފައްކާ މީހުން ޖޫރިމަނާކޮއްބަލަ\nޕީޕީ އުވިދާނެ ކަމާމެދު ސައްކެއްނެތް. ތިޔަ ޕާޓީ ހިންގާނީކާކު. ދެންޖޫރިމަނާ ފައިސާވެސް ނުދެއްކޭނެކަންނޭންގެ.\nކޮބާތަ ކޯޑިނޭޓަރު އޭނާގެ ހިލަމެއްވެސް ނުވޭ މިވރަށް ކަންކަން ހިނގާއިރު..އަނެއްކާ ކޯމާއެއްގަބާ\nމީ ހަމަ ޖޯކެއް، ކީއްވެބާ އެމްޑީޕީ ނުވަތަ އިދިކޮޅުކޯލިޝަން އިއްތިހާބުގެ ކުރިން ކުރިތުހުމަތު ތަކައް ޖޫރިމަނާނުކުރީ؟ ހުރިހާވެރިންވެސް ޒާތީ، ސަހަލު އެކަކުވެސް ނެތް. މިއޮތީ ވާގައުމެއް. ދެން އަތްޖަހާ.\nކީއްވެބާ ވޯޓްގެ ކުރިން ކޯޅޭޝަނުން ކޮމިޝަނާ އިދިކޮޅަށް ގޮވި އެއްޗެއްސަށް ފިޔަވަޅު ނޭޅީ ...\nއިދިކޮޅުން އޭރުވެސް ގޮވީ ތެދު. 96000ވޯޓް މަކަރުނަހަދާ ޔާމީން އަކަށް ނުލިބޭނެ. ޝަރީފަށް ކުރެވޭވަރު ކޮށްދީފި.\nމިއޮތީ މަގޭ އަތުގަ ޖެހިފަ ... ފިސާރި ކުޅި ދައްކާލާނަން ... އާނދޮގެއް ... މީ މިއަދު ގައުމުގެ ހާލަތަކީ ... ގިނަބަޔަކު މިކަމާ މިކުރަނީ އުފާ ...\nއިންތިހާބުގެ ކުރިން އިދިކޮޅުން ދެއްކިވާހަކަތައްމި. މީ.ރައްޔިތުން ހޭލުންތެރިކުރުވުމުގެ މަސައްކަތް އިދިކޮޅުން ކުރީކީ ތިޔަހެނެއްނޫން. ނަތީޖާ މިއޮތިއޭ ދެންހަދަން ވީ ކިހިނެއްތޯ އަހަން ޔާމީނަށާ، ސަލާމަތީ ބާރުތަކަށް ގުޅަން ޖެހުނީ ކީއްވެ؟ ރައްޔިތުން ވޯޓްއަޅާ، އެތާ ގުނާ، އެތާގަ ނަތީޖާ އިޢްލާނު ކުރީމަ ދެން އިލެކްޝަނަކަށް ތެޅޭނެ ބަޑިއެއް ނޯންނާނެދޯ؟ ކޮންމެ ގޮތަކަށް ވޯޓްލިޔަސް ހުވާކުރާނީ ޔާމީނޯ، ލޮލް. ޝަރީފު ފަކީރުކީއްކުރާނީ؟ ވިސްނާލަބަލަ ނިކަން.


Teacher Hussain: Gelligen Dhiyaee Namoonaa Hidhumaiytheri Eh - Vaguthu\nޓީޗަރު ހުސެއިން: ގެއްލިގެން ދިޔައީ ނަމޫނާ ހިދުމަތްތެރިއެއް\nހދ. ނޮޅިވަރަންފަރު އަހިމާގެ، ހުސެއިން އަބްދުﷲ ނުވަތަ އެންމެން ދަންނަ ނަމުންނަމަ "ޓީޗަރު ހުސައިން"\nއޭނާއަކީ ތައުލީމީ ބޭފުޅެކެވެ. އެތައް ދަރިވަރެއްގެ މުދައްރިސެކެވެ. އިޖްތިމާއީ ހިދުމަތުގެ އިތުރުން އެއީ ދީނީ ކަންކަމުގައި ނަމޫނާ ބޭފުޅެކެވެ. އެންމެންނާއިވެސް ހިނިތުންވުމަކާއެކު ބައްދަލުކުރައްވާ ސަކަ މިޒާޖެއްގެ އެކުވެރިއެކެވެ. އާދެ އެއީ ހދ. ނޮޅިވަރަންފަރު އަހިމާގެ، ހުސެއިން އަބްދުﷲ ނުވަތަ އެންމެން ދަންނަ ނަމުންނަމަ ”ޓީޗަރު ހުސެއިން“އެވެ.\nނަމަވެސް އެ ހިދުމަތްތެރިއާ މިއަދު ވަނީ އަޅުގަނޑުމެންނާ ތާ އަބަދަށް ވަކިވެފައެވެ. މިޚަބަރު ގިނަ ބަޔަކަށް ވެގެންދިޔައީ ހިތްދަތިކަމުން ފުރިގެން ދިޔަ ޚަބަރަކަށެވެ.\nހދ. ނޮޅިވަރަމްފަރުން އެއަތޮޅު ހަނިމާދުއަށް ދަތުރުކުރި ލޯންޗެއް ބަންޑުން ޖަހާލާ ހިނގި ހިތާމަވެރި ހާދިސާގައި ނިޔާވި ފިރިހެން މީހާއަކީ ނޮޅިވަރަމްފަރު ސްކޫލްގެ އެންމެ ގިނަ ދުވަސްވީ ޓީޗަރެވެ.\nހދ. ނޮޅިވަރަންފަރު އަހިމާގެ، ހުސެއިން އަބްދުﷲ އަށް ނައިބު ރައީސް، ފައިސަލް ނަސީމް އެވޯޑެއް އަރުވަނީ\nހުސެއިންގެ އިތުރުން އޭނާގެ އަންހެނުން މަރިޔަމް މަނިކެ އާއި އެ ދެމަފިރިންގެ ހަމައެކަނި ދަރިފުޅު ގުރައިޝާ އަބްދުﷲ 30، އާއި އޭނާގެ ތިން އަހަރުގެ ދަރިފުޅުގެ އިތުރުން އެހެން ޓީޗަރެއްގެ އަންހެނުން ނިޔާވި މީހުންގެ ތެރޭގައި ހިމެނެއެވެ.\nރަށުގެ އެންމެންގެ ނަމުން ނަމަ، ”ޓީޗަރު ހުސައިން“ އަކީ ތަޢުލީމީ ދާއިރާއިން ޚާއްސަކޮށް ނޮރިފަރަންފަރު ސްކޫލުގެ ތަރައްޤީއަށާއި ކުރިއެރުމަށް ވަރަށް ގިނަގުނަ ޚިދުމަތްތަކެއް ކުރައްވާފައިވާ ނަމޫނާ ބޭފުޅެކެވެ. ނޮޅިވަރަންފަރު ސްކޫލް ރަޖިސްޓްރީ ކުރެވުމަށް ފަހު މިވީ ފަންސާސް އަހަރުގެ ތެރެއިން ތިރީސް ހަތަރު އަހަރު މި މަދަރުސާއަށް ޚިދުމަތް ކުރެއްވި ހުސައިން އަބްދުﷲ އަކީ ސުކޫލު ހިންގެވުމުގައިވެސް 16 އަހަރަށް ވުރެ ގިނަ ދުވަހު އެންމެ އިސްކޮށް ހުންނެވި ބޭފުޅާއެވެ. ހިތްހެޔޮ، ހުނަރުވެރި ހުސެއިން އަކީ ހދ. އަތޮޅު މަދަރުސާގެ އެންމެ ފުރަތަމަ މުދައްރިސްވެމެއެވެ.\nސުކޫލުގެ އުމްރާނީ ތަރައްޤީ އަށް ނުހަނު ގިނަ ކުރިއެރުންތަކެއް ގެނެސްދެއްވި ބޭފުޅެކެވެ. އެގޮތުން ސްކޫލުގެ ކުލާސް ރޫމްތަކުގެ ދަތިކަން ހައްލުކުރެއްވުމުގެ ގޮތުން ބެލެނިވެރިންގެ އެހީތެރިކަމާއި އެކު ދަނޑިފަނުން ކުލާސް ދަރިވަރުންނަށް ޚިދުމަތް ދެއްވުމުގައި ނަމޫނާ ދެއްކެވިއެވެ. ދަރިވަރުންނަށް އުނގަންނައި ދެއްވުމާ ތަރުބިއްޔަތު ކުރުމުގައި ސާބިތުކަމާއި ހިތްވަރާއިއެކު ދެމިހުރުމުގެ މައިގަނޑު ސިއްރަކީ ވަގުތަށް ކަމޭ ހިތުން ކަމުގައި ދެކިލެއްވި ބޭފުޅެކެވެ. މިއީ ދުވަހަކުވެސް ގަޑި ނުޖެހޭ ބޭފުޅެއްކަން ސްކޫލުގެ ރެކޯޑުތަށް ހެކިވެއެވެ.\nރަނގަޅު ޖީލެއް ބިނާކުރުމަށް ރެއާ ދުވާލު ތަފާތު ގިނަ ހަރަކާތްތަކެއް ހިންގުމުގެ އިތުރުން، ދަރިވަރުންގެ ކިޔެވުމުގެ ކަންތައްތައް ބެއްލުވުމުގައި އަމިއްލައަށް ގޭގެއަށް ޒިޔާރަތް ކުރެއްވިއެވެ. ދާދިފަހުން ޙައްޖުގެ އަޅުކަންވެސް އަދާކުރައްވާފައިވާ ހުސެއިން އަކީ ދަރިވަރުން މެދުގައި މަޤްބޫލު ބޭފުޅެކެވެ. ގްރޭޑް އެކަކުން ތިނަކަށް ކިޔަވައިދެއްވަމުން ގެންދެވި ނަމަވެސް އިތުރު ހަރަކާތްތަކުން އެއީ ދަރިވަރިންގެ މިތުރެކެވެ.\nހދ. ނޮޅިވަރަންފަރު އަހިމާގެ، ހުސެއިން އަބްދުﷲ ވާހަކަ ދައްކަވަނީ\nދާދިފަހުން ބޭއްވި ޖަލްސާއެއްގައި ”ޓީޗަރު ހުސައިން“ ދެއްކެވި ވާހަކަ މިއަދު ގިނަ ބަޔަކަށް ހަނދާނަށް އައެވެ. އެޖަލްސާގައި ވާހަކަ ދައްކަވަމުން ހުރިހާ ޓީޗަރުންނަށް ނަސޭހަތް ދެއްވަން ބޭނުންފުޅުވާކަމަށް ވިދާޅުވެ މުހިންމު ނަސޭހަތެއް ދެއްވެވިއެވެ. ”ޢިލްމު އުނގެނުން ނުހުއްޓުވުމަށް“ ޓީޗަރުންނަށް މުހާތަބުކޮށް ވިދާޅުވިއެވެ.\nއަންހެން ދަރި ބޭރަށް ދާން ފުރުވަން ހަނިމާދޫއަށް ދިޔަ ދަތުރުގައި ދިމާވި ހިތާމަވެރި ހާދިސާގައި މިދުނިޔެއާއި އަލްވަދާއު ކީނަމަވެސް ހުސެއިންގެ އަސަރު ފިލައިގެން ނުދާނެއެވެ.\nކޮންމެ ގޮތެއްވިއަސް ވަކިވެގެން އެދިޔައީ ހިތްހެޔޮ ފިރިއެކެވެ. ދަރިންދެކެ ލޯބިވާ ބައްޕައެކެވެ. އެތައް ބައެއްގެ ގާތް ރަހްމަތްތެރިއެކެވެ. އެތައް ދަރިވަރުންނަށް ނަމޫނާ ދެއްކި މުދައްރިސެކެވެ. ޓީޗަރު ހުސެއިންގެ ފުރާނައަށް ސުވަރުގޭގެ ދާއިމީ ނިއުމަތް މިންވަރު ކުރައްވާ އާއިލާއަށް ކެތްތެރިކަން މިންވަރު ކޮށްދެއްވާށިއެވެ. އާމީން!\nލިޔުނީ: އަލީ އަހުސަން\nއޮގަސްޓް 29, 2019 18:22\nއޮގަސްޓް 29, 2019 19:10\nއޮގަސްޓް 29, 2019 22:20


ކޮންމެ ދަރިވަރަކު ކިޔާލަންޖެހޭ ލިޔުމެއް – Ilm\nކޮންމެ ދަރިވަރަކު ކިޔާލަންޖެހޭ ލިޔުމެއް\nލޮބުވެތި ދަރިވަރެވެ. ތިބާ ހޭދަކުރަމުން ތިޔަދަނީ ޙަޔާތުގެ އެންމެ މުހިންމު ދުވަސްވަރެވެ. މިހާރު ކުރަމުން ތިޔަދަނީ އިންތިހާއަށް މުހިންމު އިންވެސްޓްމެންޓެކެވެ. ޢިލްމު އުނގެނުމުގެ މަރުޙަލާގައި ހަނދާނުގައި ބެހެއްޓުން މުހިންމު3ކަމެއް މި އާރޓިކަލްގައި ހުށަހަޅާލަމެވެ.\nއެންމެ މުހިންމު ގުޅުން\nކޮންމެ މީހެއްގެ ޙަޔާތުގައި ވެސް އެންމެ މުހިންމު ގުޅުމަކީ ކުޅަދުންވަންތަ އިލާހާ އޮންނަ ގުޅުމެވެ. އެ ގުޅުން އަބަދުވެސް ތާޒާވަމުން ދާނަމަ، ތިބާގެ ދުވަސްތަކަކީ އުފެއްދުންތެރި ދުވަސްތަކެއް ކަމުގައި ވެގެން ދާނެއެވެ. އެ ގުޅުން ހީނަރުވާނަމަ، ތިބާ އަބަދުވެސް ހުންނާނީ ” ވަޅޯތާފަނާ ” މޯޑުގައެވެ. އެހެންކަމުން ފަރުޟު5ނަމާދު ބަރާބަރަށް އަދާކުރާށެވެ. ގިނަގިނައިން ޛިކުރުކޮށް استغفارކުރާށެވެ. ޤުރުއާން ކިޔަވާށެވެ. ހެޔޮ ޢަމަލުތައް ކުރާށެވެ.\nތިބާގެ ” ތިބާ “\nވިޔަފާރިވެރިން ވިޔަފާރީގައި ކުރިއަރައި ދިޔުމަށްޓަކައި ވިއްކަނީ ކޮންމެވެސް އުފެއްދުމެކެވެ. ނުވަތަ ޕްރޮޑަކްޓެކެވެ. ވިޔަފާރިވެރިޔާ އަބަދު ވެސް ބަލާނީ އެ ޕްރޮޑަކްޓް އިތުރަށް ތަރައްޤީކުރެވޭތޯއެވެ. ބާޒާރުގެ ވާދަވެރިކަމާއި ހަމަކުރުމަށްޓަކައެވެ. އެކި ގޮތްގޮތުން އެ ޕްރޮޑަކްޓް އިޝްތިހާރުކުރެވޭތޯ ވެސް ބަލާނެއެވެ. ތިބާގެ އެންމެ މުހިންމު ޕްރޮޑަކްޓަކީ ކޮބައިތޯއެވެ. އެއީ ޚުދު ” ތިބާ ” އެވެ. ތިބާއަށް ލިބިފައި ހުރި ޢިލްމުތަކެވެ. ތިބާގެ ހުނަރުތަކެވެ. ތިބާގެ ފަންނުވެރިކަމެވެ. ތިބާގެ ޤަދަރާއި ޢިއްޒަތެވެ.\nއެހެން ކަމުން ގިނަގިނައިން، ފައިދާ ހުރި ފޮތްތައް ކިޔާށެވެ. އައު ހުނަރުތައް ދަސްކުރާށެވެ. ( ޝަރީޢަތާއި ޚިލާފު ނުވާނޭ ގޮތުގެ މަތީން ) ތިބާގެ އުފެއްދުންތެރިކަން އެހެން މީހުންނަށް ދައްކާށެވެ.\nހެޔޮ ނަސޭޙަތް ދޭ މިތުރުން\nﷲ އަށް އުރެދުމެއް ނުވާ ކޮންމެ ކަމެއްގައި މައިންބަފައިންނަށް ކިޔަމަން ވާށެވެ. ތިބާއަށް ހެޔޮ ނަސޭޙަތް ދޭ މީހުންގެ ނަސޭޙަތްތައް ބޮލާލައި ނުޖަހާށެވެ. ޚާއްސަކޮށް ފުރާވަރުގެ އުމުރުގައި މިކަމަށް އިތުރު ސަމާލުކަމެއް ދޭންވާނެއެވެ. ގިނަ ދަރިވަރުން ” މައި ވީއްލި ” ތިމާއަށް ތިމާފެނި ކިޔެވުމަށް ފަރުވާކުޑަކުރެވެން ފަށަނީ މި ޢުމުރުފުރާގައެވެ. އަބަދު ވެސް ހަނދާންކުރާށެވެ. ތިބާގެ މައިން ބަފައިން ތިބާއަށް އެ ނަސޭޙަތް ދެނީ ޙަޔާތުގެ އެތައް ފުރޮޅުންތަކެއް ތަޖުރިބާކޮށްފައެވެ. އެހެންކަމުން މައިންބަފައިން ހެޔޮ ނަސޭޙަތެއް ދީފިނަމަ ” ކޮލުދަތުން ” އޭގައި ހިފާށެވެ.\nމިއީ ޑރ ޔާސިރު ޢަބްދުލް ކަރީމް ބައްކާރުގެ ލިޔުމެއް އަސްލަކަށް ބަލައިގެން ލިޔެފައިވާ ލިޔުމެކެވެ.\n📚 قال #الشافعي – رحمه الله – :\n” من أحب أن يَفتح الله لهُ قلبه أو ينوره فعليه بترك الكلام فيما لا يعنيه، وترك الذنوب واجتناب المعاصي، ويكون له خبيئةٌ فيما بينه وبين الله تعالى من عمل “.\n📗 [ شر المهذب ١٣/١ ]


އެއީ ބުޅި އިސްތަށިގަނޑެއްގެ ވެރިއެކެވެ. ލައިގެން ހުރީ ހުދު ކުލައިގެ ބޮޑު ހެދުމެކެވެ. ފެންނަ ފެނުމަށް އެއީ ކައިވެނީގެ ވަލީމާއަކަށް ފަރުމާކޮށްފައިވާ އެ ޒާތުގެ ހެދުމެކެވެ. އެ އަންހެން ކުއްޖާ ދެ އަތުގެ ތެރެއަށް ބޮނޑިކޮށްލެވިފައިވަނީ ހެދުމުގެ ފަސްބައިން ބަޔެކެވެ. ހަނީފަށް ފެންނަމުން ދިޔައީ ފާލަމުގައި ކޭތެމުން ދިޔަ ދިގު ހެދުމުގެ ފަސްބައިން ބަޔެކެވެ. މިނިވަން ކޮށްލެވިފައިވާ އޭނާގެ އިސްތަށިގަނޑުގެ މެދުވަނީ އެތެރެވަކިވާ ޒާތުގެ ހުދުފޮތިން ޖަރީކުރެވިފައެވެ.\nހަނީފަށް އޭނާގެ ތިރީ ތުންފަތުގައި މަތީ ދަތްޕިލަ ޖައްސައިލެވުނެވެ. ފުން ނަޒަރަކުން އެ އަންހެން ކުއްޖާއަށް ބަލައިލެވުނެވެ. މަޑުމަޑުން ދެ ލޯ އުނގުޅައިލެވުނެވެ. އޭނާގެ ސިކުނޑީގައި އެތައް ސުވާލެއް އުފެދެމުން ދިޔައެވެ. އެއީ ކާކު ހެއްޔެވެ؟ މި ދަންވަރު އެ ދަނީ ކޮންތާކަށް ހެއްޔެވެ؟ ކައިވެނީގެ ހެދުމުގައި އެ ހުރީ ކީއްވެ ހެއްޔެވެ؟ އެކަނިމާ އެކަނި ފާލަމަށް އެރީ ކީއް ކުރަން ހެއްޔެވެ؟\nހަނީފަށް ތެދުވެ ވުނެވެ. ބޭއިޚްތިޔާރުގައެވެ. އޭނާގެ ހިތުގައި އުފެދެމުން ދިޔަ ސުވާލުތަކަށް ޖަވާބެއް ބޭނުންވަނީއެވެ. އޭނާއަށް ޔަގީންވަމުން ދިޔައީ މުސީބާތުގެ ތުންފަތްމަތީވާ މީހަކަށް އެހީވުމުން އެކަމުގެ ދަރުމަ ލިބޭނެ ކަމެވެ. އެއީ އޭނާގެ ވިސްނުމެވެ. އޭނާ ޤަބޫލުކުރާ ގޮތެވެ.\nހަނީފަށް ދެތިން ފިޔަވަޅު ކުރިއަށް އެޅުނެވެ. ނަމަވެސް އިތުރު ފިޔަވަޅެއް ނާޅަނީސް ފަހަތު ފަޔަށް ބަރުވި ކަހަލައެވެ. އޭނާގެ ހިތަށް ފުންމައިލި ސުވާލުތަކެއްގެ ސަބަބުންނެވެ.\n"ސާރާ ތަ؟ އެއީ ސާރާއަށް ރީތިވި ކަހަލަ ހެދުމެއް. ސާރާ މި ރަށަށް؟ މި ތަނަށް؟ ކީއްކުރަން؟،" ހަނީފަށް މަޑުމަޑުން ކިޔައިލެވެނެވެ. "އޭނާއަށް އާދެވިދާނެބާ؟ އަހަންނަށް މި ފެންނަނީ ބިލާހެއްތަ؟ ނޫނީ..."\nހަނީފު ކަޅި ޖަހައި ނުލައި ބަލަމުން ދިޔައީ ފާލަންމަތިން ހިނގަމުން ދިޔަ އަންހެން ކުއްޖާއާ ދިމާއަށެވެ. އޭރު އެ ކުއްޖާ ހުރީ ފާލަމުގެ މެދުގައެވެ. ހުދު ހެދުމުގައި ހުރުމުގެ ސަބަބުން ހޮޅިބުރި ނިވިފައި ދިއްލޭ ކޮންމެ ވަގުތަކު ހެދުމަށް އަލި އެޅުމުން ފެންނަނީ ރީތި މަންޒަރެކެވެ.\nހަނީފު އަމިއްލަ ޝަހާދަތް އިނގިލީގައި ދަތްއެޅިއެވެ. އޭނާ ބޭނުންވީ ޔަގީންކުރާށެވެ. ކަށަވަރު ކުރާށެވެ. އޭނާގެ ލޮލަށް ފެންނަނީ ހަގީގީ މަންޒަރެއް ތޯ ކަށަވަރު ކުރާށެވެ. ހަނީފު ދެ ފަހަރަކު ކަޅި ޖަހައިލިއެވެ. އަނެއްކާ ވެސް ތިރީ ތުންފަތުގައި ދަތްއަޅައިލިއެވެ. އޭނާގެ ހިތުގައި ނެގީ އެހެން ރާޅެކެވެ.\n"ދާންވީބާ؟ އަހަންނާ ކޮން ބެހޭ ކަމެއް؟،" ފުން ވިސްނުމެއްގައި ހުރެ ހަނީފު ބުނެލިއެވެ. "ބީރައްޓެހި ރަށެއްގައި ހުރެ...؟"\nހަނީފުގެ ފިޔަވަޅުތައް އަވަސްވިއެވެ. އޭނާގެ ހިތުގެ ސުވާލުތަކަށް ޖަވާބެއް ނުލިބި އުޅެނިކޮށް ސިކުނޑިން ގޮތް ނިންމީއެވެ. އޭރު އެ އަންހެން ކުއްޖާ ހުރީ ފާލަމުގެ ކޮޅުގައެވެ. ހަނީފު އަވަސް ހިނގުމުގައި ގޮސް ފާލަމަށް އެރިއެވެ. އަންހެން ކުއްޖާ ފަސްއެނބުރި ބަލައިލިއެވެ. އޭނާއަށް ސިހުން ލިބުނެވެ. ފާލަމުގެ މެދުގައި ހުރި ހަނީފު ފެނުމުންނެވެ. އެ އަންހެން ކުއްޖާ މޫދާ ވީކޮޅަށް އެނބުރިލިއެވެ. އޭނާގެ ހަރަކާތްތައް އަވަސްވިއެވެ. ހަނީފުގެ ފަޔަށް ބާރުލައިފައި ދުއްވާގަތެވެ.\nއަވަސް ހަރަކާތްތަކާ އެކު އަންހެން ކުއްޖާ މޫދަށް ފުންމައިލިއެވެ. ހަނީފަށް ފެނުނީ ފާލަމާ ދިމާއަށް ބުރައިގެން އެރި ލޮނުގަނޑެވެ. އޭރު ހަނީފަށް ފާލަމުގެ ކޮޅަށް ދެވުނީއެވެ. ރާޅުތަކުގެ ތެރޭގައި އެ އަންހެން ކުއްޖާ ގެނބެމުންދިޔަ މަންޒަރު އޭނާއަށް ފެނުނެވެ. ބަލާކަށް ނުހުރެ ހަނީފު މޫދަށް ފުންމައިލިއެވެ. ގެނބެމުން ދިޔަ އެ އަންހެން ކުއްޖާގެ އަތުގައި ހިފިއެވެ.\nއޮއިވަރުގެ ބާނިތަކުގެ ތެރޭގައި، ކަނު އަނދިރީގައި ފަތަމުން އެ އަންހެން ކުއްޖާ ސަލާމަތްކުރުމަށް ހަނީފު ކަށިން ހިތްވަރުލައި މަސައްކަތްކުރަމުން ދިޔައެވެ. ބައެއް ފަހަރު އޭނާއަށް ވެސް ލޮނުބޮވެމުން ދިޔައެވެ. އެ އަންހެން ކުއްޖާ ހަނީފުގެ އަތު ތެރެއިން ވީއްލުމަށް މަސައްކަތް ކުރަމުން ދިޔައެވެ.\n"ކީއްވެގެންތަ ތިއުޅެނީ؟ އަމިއްލައަށް މަރުވާން ވެގެންތަ ތިއުޅެނީ؟ ބަލަ އެއީ ފާފައެކޭ؟ އަމިއްލައަށް މަރުވުމަކީ އެއްވެސް ކަމެއްގެ ހައްލެއް ނޫނޭ،" އެއް އަތުން އެ އަންހެން ކުއްޖާ ހިއްލައިގެން، އަނެއް އަތުން ކުރިއަށް ޖަހަމުން ދިޔައެވެ. "ފުރާނަ ދުއްވާލުމަކީ ހައްލެއް ނޫން. އެއީ ކުރެވޭ މޮޔަކަމެއް."\n"ދޫކުރޭ! ދޫކުރޭ! ދޫކުރާށޭ!" އެ އަންހެން ކުއްޖާ ވެސް ލޮނުގަނޑުން ބޯ ހިއްލޭ ކޮންމެ ފަހަރަކު ބާރުބާރަށް ހަޅޭއްލަވަމުން ދިޔައެވެ.\nއޭނާގެ މުޅި މޫނުގައިވަނީ އިސްތަށިގަނޑު ތަތްވެފައެވެ. އެ އަންހެން ކުއްޖާގެ ހެދުން ފޯވުމުން ހަނީފަށް އިތުރަށް ހިތްވަރު ކުރާން ޖެހުނެވެ. ދެމީހުން ވެސް ނޭވާލުމަށް އަނގަ ހުޅުވައިލެވޭ ކޮންމެ ފަހަރަކު ލޮނުގަނޑު އަނގަތެރެއަށް ވަދެއެވެ. ލޮނުބޮވެއެވެ. އެހެންވެ ކޮށިއަރަމުން ދިޔައެވެ. އެގޮތުގައި ވިއްސަކަށް މިނެޓު ހޭދަވިއެވެ.\n"ކޮންމެފަދަ މުސީބަތެއް ކުރިމަތި ވިޔަސް އަމިއްލައަށް ފުރާނަ ދުއްވާލުމަކީ ގޯހެއް،" ހަނީފު ފުން ނޭވާއެއް ބޭރުކޮށްލިއެވެ. "އަހަންނަށް މި މަންޒަރު ނުފެނުނު ނަމަ މި ވާހަކަ އޮންނަނީ ނޫސްތަކުގަ. އޭރުން ދުނިޔެ މަތީގައި ވެސް ފަޟީހަތްވަނީ ތިމާ. އެ ވަގުތު ތިމާ އޮންނާނީ މީހުންގެ ވާހަކަތަކަށް ޖަވާބުދާރީ ނުވެވޭ ހާލަތުގަ. ފަލަ ސުރުޚީތަކުން ޖާގަ ހޯދާނީ ތިމާގެ މާޒީ. ތިމާ އުޅުނު ގޮތް. ދެކެވިފައި ހުރި ވާހަކަތައް. ހިނގި ހާދިސާތައް. ކުރެވުނު ކަންކަން. ތިމާގެ މާޒީ އޮންނާނީ ވިޔަފާރީގެ ސިއްކައަކަށް ވެފަ. މި އެ ޒަމާން. ތިމާއަށް ބުނެވޭނެ ވާހަކައެއް އެ ވަގުތު ނޯންނާނެ."\nހަނީފު ވިސްނައިދެވޭތޯ ބެލީ އެ އަންހެން ކުއްޖާއަށެވެ. އެ ދެމީހުން ތިބީ ފާލަން މަތީގައެވެ. ދެމީހުން ވެސް މާނޭވާ ލަމުން ދިޔައެވެ. ދެމީހުން ވެސް ތިބީ އުއްޑުންނެވެ. އަންހެން ކުއްޖާގެ ހެދުމުގެ ފަސްބައި ފާލަމުން ބޭރަށް އެލެން އޮތެވެ.\n"އަހަރެން މި ވާހަކަ މިދެއްކީ ކުރެވުނު ތަޖުރިބާގެ އަލީގަ. ދިރިއުޅުމުގައި ދިމާވާ ކަންކަމުން މާޔޫސްވާންވެ ގޮތް ހުސްވަން ވެއްޖެ ނަމަ އެންމެ ފުރަތަމަ އަމިއްލަ ފުރާނަ ދުއްވާލަން ޖެހޭ އެކަކީ އަހަރެން. އެކަމަކު އަހަރެން ބޮލަށް އެކަހަލަ ވިސްނުމެއް ނާދޭ." ހަނީފު ތެދުވެ ފާލުގައި އަތްވިއްދައިލަމުން ފުން ނޭވާއެއް ދޫކޮށްލިއެވެ. "އަހަންނަކީ މިދިޔަ މަހު ހުޅުމާލޭގައި ހިނގި އެކްސިޑެންޓުގައި މަރުވި ސާރާ އިންނަން އުޅުނު ހަނީފު. އާން. ނޫސްތަކުގެ ސުރުޚީތަކުގައި އެވަނީ އަހަރުމެންގެ ވާހަކަ، ސާރާގެ ލޯބިވެރިޔާގެ ވާހަކަ. އެއީ އަހަރެން."\nއެ އަންހެން ކުއްޖާ ބަލައިލީ ހަނީފުގެ މޫނަށެވެ. ފުން ނަޒަރަކުންނެވެ. އެ ބަލައިލުމުން އެތައް ވާހަކައެއް ކިޔައިދެމުން ދިޔަ ކަހަލައެވެ. އޭނާގެ ހިތުގައި ހަނީފަށް ޓަކައި ޚާއްޞަ މަގާމެއް ދެވެމުން ދިޔަ ކަހަލައެވެ.\n"އަހަންނަކަށް ނޭނގޭ ތިޔައީ ކޮން ނަމެއް ކިޔާ ކުއްޖެއް ކަމެއް ވެސް. އަހަންނަކަށް ނޭނގޭ ދިމާވެގެން ތި އުޅެނީ ކިހާ ވަރެއްގެ މުސީބާތެއް ކަމެއްކަމެއް ވެސް،" ހަނީފު ހަށިފުރާ ފުން ނޭވާއެއް ދޫކޮށްލިއެވެ. "އަހަރެން ސުވާލެއް ނުކުރާނަން އެކަމަކާ. ނަން ބުނެލައިފި ނަމަ ވަރަށް ރަނގަޅު."\nތަނަށް ވެރިވެގެން ދިޔައީ ހިމޭން ކަމެވެ. ދޭތެރެ ދޭތެރެއިން ފާލަމުގެ ތަނބުތަކުގައި ރުޅިވެރިކަމާއެކު ރާޅުތައް ހަމަލާދޭ އަޑު ނޫން އަޑެއް ނީވެއެވެ.\n"އޯކޭ. އެކަން ވެސް މަޖުބޫރެއް ނޫން." ހަނީފު ހިންދިރުވައިލިއެވެ. ލުއި ހިނިތުންވުމަކާއެކުގައެވެ.\n"ރިޔާ.. ރިޔާޝާ." ކުރަކި ވެފައިވާ އަޑަކުން ރިޔާޝާއަށް އޭނާއަށް ނަން ބުނެވީ ގަދަކަމުންނެވެ.


BREAKING: Addu Accident - Caaru Fundufunduvi Iruves Meehun Salaamaiy Vehje - Vaguthu\nއައްޑޫ އެކްސިޑެންޓު: ކާރު ފުނޑުފުނޑުވި ނަމަވެސް މީހުން ސަލާމަތްވެއްޖެ\nއައްޑުސިޓީ ގައުކެނޑި ސަރަޙައްދުގައި ދާދި ދެންމެއަކު ހިނގި އެކްސިޑެންޓު - ވަގުތު އިމޭޖަސް\nއައްޑޫސިޓީ ލިންކުރޯޑުގައި ނުރައްކާތެރި އެކްސިޑެންޓެއް ހިނގައިފިއެވެ.\nމި އެކްސިޑެންޓު ހިނގީ، އައްޑޫސިޓީގެ ގުޅިފައިވާ ފަޅުރަށްތައް ހިމެނޭ ސަރަޙައްދު (ގައުކެނޑި) ސަރަޙައްދުގައި ދާދި ދެންމެއަކުއެވެ.\nމި އެކްސިޑެންޓު ހިނގީ، ލިންކުރޯޑުން ބާރު ސްޕީޓުގައި ދުއްވާފައިދިޔަ އެ ކާރު ކޮންޓްރޯލް ނުވުމުންނެވެ. އެނގިފައިވާގޮތުގައި ކާރު ކޮންޓްރޯލް ނުވެ މި އެކްސިޑެންޓު ހިނގީ، ދުއްވާފައި ދަނިކޮށް ކުރިމަތިން ޕިކަޕެއް ހުރަސްކުރި ވަގުތުއެވެ. ނަމަވެސް މި ހާދިސާގައި އެކްސިޑެންޓުވި ކާރު ޕިކަޕުގައި ނުޖެހެއެވެ.\nމި އެކްސިޑެންޓު ހިނގި ވަގުތު ކާރުގައި ތިބީ ދެ މީހުންނެވެ. ނަމަވެސް އެކްސިޑެންޓުގައި މިއިން އެއްވެސް މީހަކަށް އަނިޔާއެއް ނުލިބި ވަނީ ސަލާމަތްވެފައެވެ. މަޢުލޫމާތު ލިބިފައިވާގޮތުގައި މި ހާދިސާ ހިނގި ވަގުތު ކާރު ކޮންޓްރޯލް ނުވެ، ފުރޮޅާލައި ކާރު ވަނީ 300 އެއްހައި ފޫޓު ދުރަށް ވިއްސައިގެން ގޮސްފައެވެ.\nލިންކު ރޯޑުގައި މިރޭ ނުރައްކާތެރި އެކްސިޑެންޓެއް ހިނގިއިރު، ރޭ ހިތަދޫގައި ދެ ސައިކަލު ޖެހިގެން އެކްސިޑެންޓެއް ހިނގައި އަންހެނަކަށް އަނިޔާވިއެވެ. މީގެ އިތުރުން ރޭ މަރަދޫ ލިންކުރޯޑުންވެސް އެކްސިޑެންޓެއް ހިނގައި ޒުވާނަކަށް އަނިޔާވެފައި ވެއެވެ.\nމިރޭގެ އެކްސިޑެންޓާއި ގުޅިގެން ފުލުހުން މިހާރު ދަނީ ގައުކެނޑި ސަރަޙައްދުގައި ހަރަކާތްތެރި ވަމުންނެވެ.\nއޮކްޓޯބަރ 5, 2018 00:55\nއޮކްޓޯބަރ 5, 2018 01:18\nﷲ ގެ ކުޅަދުން ވަންތަކަމުގެ މަތިވެރި ކަމާއެވެ.\nއޮކްޓޯބަރ 5, 2018 02:04\nދެން ކޮން ތަހުޤީގައް ކެރާކައް! ތޭގެން އެނގެނީ ވަރަށް މަޑުން ކަން ދިއްވީ\nއޮކްޓޯބަރ 5, 2018 08:43\nޔާމީނުގެ އަނިޔާވެރިކަން ދޯ މީވެސް..\nއޮކްޓޯބަރ 5, 2018 16:19\nމާތްﷲ އެކަލާނގެ އަޅުންނަށް ސަލާމަތްކަމާއި އަމާންކަމާއި ރައްކާތެރިކަން ދެއްވައެވެ. الشكر لله والله اعلم


Ronaldo corona virahah positive vejje - Hali News\nރޮނާލްޑޯ ކޮރޯނާ ވައިރަހަށް ޕޮޒިޓިވް ވެއްޖެ\n13 October 2020, 23:48\nޔުވެންޓަސް އާއި ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ކޮރޯނާ ވައިރަހަށް ޕޮޒިޓިވް ޔުއެފާ ނޭޝަންސް ލީގުގައި މާދަމާ ރޭ ސްވިޑްންއާ ދެކޮޅަށް ނުކުޅެވޭނެކަން ޔަގީން ވެއްޖެއެވެ.\nޕޯޗުގަލްގެ ފުޓްބޯޅަ ފެޑެރޭޝަނުން ނެރެފައިވާ ބަޔާނުގައި ބުނެފައި ވަނީ ރޮނާލްޑޯގެ ފަރާތުން ކޮރޯނާ ވައިރަހުގެ އެއްވެސް އަލާމާތެއް ނުފެންނަމަ ކަމަށެވެ. "އެކަމަކު ސިއްހީ އުސޫލުތައް ތަންފީޒު ކުރުމުގެ ގޮތުން ރޮނާލްޑޯ މިހާރު ހުރީ އައިސޮލޭސަންގައި" ޕޯޗުގަލް ފުޓްބޯޅަ ފެޑެރޭޝަނުގެ ބަޔާނުގައި ބުނެފައި ވެއެވެ.\nރޮނާލްޑޯ ކޮރޮނާއަށް ޕޮޒިޓިވްވުމާއެކު ޗެމްޕިއަންސް ލީގުގައި މިމަހުގެ 28 ވަނަ ދުވަހު ބާސެލޯނާއާ ދެކޮޅަށް ޔުވެންސްޓަސް ކުޅޭ މެޗުގައި އޭނާއަށް ކުޅެވިދާނެކަމާމެދު މިހާރު ވަނީ ސުވާލު އުފެދިފައެވެ. މިމެޗުގެ ސަބަބުން މެސީ އާއި ރޮނާލްޑޯއަށް ސަޕޯޓްކުރާ އަދި ފުޓްބޯޅައިގެ ދުނިޔޭގެ ގިނަ ސަޕޯޓަރުންތަކެއް ތިބީ ދުވަސްތަކަކަށްފަހު މިދެކުޅުންތެރިންގެ ކުރިމަތިލުމެއް ބަލާލެވޭނެ ކަމުގެ އުއްމީދުގައެވެ.\nރޮނާލްޑޯ ކޮރޯނާ ވައިރަހަށް ޕޮޒިޓިވް ވެފައި މިވަނީ، މިދިޔަ ހަފްތާގައި ޔުވެންޓަސްގެ ދެމުވައްޒަފަކު ކޮރޯނާ ވައިރަހަށް ޕޮޒިޓިވްފެއިވާ ދަނޑިވަޅެއްގައެވެ. ކޮރޯނާ ވައިރަހުގެ ސަބަބުން ގިނައަދެއްގެ ބަޔަކު މަރުވެފައިވާ އިޓަލީން މިހާރު އަމަލު ކުރަމުން އަންނަ ސިއްހީ އާންމު އުސޫލުގެ ދަށުން ޓީމުގެ ކުޅުންތެރިޔަކު ނުވަތަ އޮފިޝަލަކު ޕޮޒިޓިވް ވެއްޖެނަމަ ޓީމު އެއްކޮށް އެއްތަނުގައި ކަރަންޓީން ވާންޖެހެއެވެ. އަދި ގައުމުން ބޭރަށް ދަތުރު ކުރެވޭނީ ކޮރޯނާ ވައިރަހަށް ޓެސްޓްކޮށް ނަތީޖާ ނެގެޓިވް ވެއްޖެނަމައެވެ. އެހެންނަމަވެސް ނަތީޖާ ލިބުމުގެ ކުރިން ރޮނާލްޑޯ އާއި އާޖެންޓީނާގެ ތަރި ޑައިބަލާ ވަނީ އިޓަލީ ދޫކޮށް ފުރާފައެވެ. އިޓަލީގެ ސިއްހީ އިދާރާއިން ދަނީ އުސޫލާއި ހިލާފް ވެފައިވާތީ ރޮނާލްޑޯ އާއި ޑައިބަލާގެ މައްސަލަ ބަލަމުންނެވެ.\nޔޫރަޕުގައި އަމަލު ކުރަމުންދާ އުސޫލުތަކުގެ ދަށުން މައިގަނޑު ގޮތެއްގައި ހޯމް އައިސޮލޭސަންގައި ތިބެން ޖެހެނީ 7-10 ދެމެދުގެ މުއްދަތަކަށެވެ.\nކޮރޯނާ ވައިރަހަށް ޕޮޒިޓިވް މިހާރު ރަގަޅު ވެފައިވާ މަޝްހޫރު ކުޅުންތެރިންގެ ތެރޭގައި ބްރެޒިލް އާއި ޕީއެސްޖީގެ ތަރި ނޭމާ، އާޖެންޓީނާ އާއި ޔުވެންޓަސްގެ ތަރި ޑައިބަލާ، ސްވިޑްން އާއި އޭސީމިލާނުގެ ތަރި ޒަލްޓާން އިބްރަހިމޮވިޗް ފާހަގަ ކޮށްލެވެއެވެ.\nއިތުރު ލިޔުންތައް ރޮނާލްޑޯ


ޢިޝާ ނަމާދުން ދަންވެއްޖެއެވެ. އަށެއް ޖަހަނީއެވެ. ހަވީރު ވެހެންފެށި ގޮތަށް އަދި ވެސް ވާރޭ ހުއްޓައިލާކަށް ނޫޅެއެވެ. މަގުތަކުގައި ބޮޑެތި ފެންގަނޑުތައް ހެދިއްޖެއެވެ. ބައެއް ގޭގެއަށް ފެން ނުވަންނަކަމެއް ވެސް ނޭނގެއެވެ.\nނަޒީފު ހުރީ ކަންބޮޑުވެފައެވެ. އަށްގަޑި ބަޔަށް އޮފީހަށް ދާންޖެހެއެވެ. އޭނާ އެ ހުންނަނީ ތައްޔާރުވެގެން، ވާރޭ ތުނިކޮށްލާނޭ އިރެއްގެ އިންތިޒާރުގައެވެ. ތިން ހަތަރު ސެންޓަރަށް ފޯނު ވެސް ކޮށްފިއެވެ. ކާރެއް ލިބޭތޯއެވެ. ކަމެއް ދަމެއް ބޮޑުވެގެން އުޅެންޏާ، ކާރެއް ވެސް އަތަކު ނުޖެހޭނެއެވެ. މަގެއްމައްޗަށް ފެންތިއްކެއް ޖަހައިލިޔަސް ޓެކްސީ ސެންޓަރުތަކުގެ ފޯނުތައް ހުންނާނީ “އެންގޭޖު” ވެފައެވެ.\nނަޒީފު އައިސް ސިޓިންރޫމަށް ވަންއިރު އަށެއްގެ ޚަބަރު ފެށިއްޖެއެވެ. އެހެންކަމުން ޚަބަރު ބަލައިލުމަށް ގަސްދުކޮށް ގޮނޑިއެއްގައި ޖައްސައިލިއެވެ.\nނަޒީފަކީ ދ. މާއެނބޫދޫ މީހެކެވެ. އުމުރުން ފަންސަވީހަކަށް އަހަރުގެ ޒުވާނެކެވެ. ފުރިހަމަ އިސްކޮޅަކާއި، ރީތި ހަށިގަނޑެއްގެ ވެރިއެކެވެ. މާލޭގައި އޭނާ ދިރިއުޅެނީ ފަހަރެއްގައި ވެސް މާލޭގެ ދިރިއުޅުން ފަސޭހަވެގެން، އަރާމުވެގެނެއް ނޫނެވެ. އެހެން ގޮތެއް ނެތީމައެވެ. ކޮޓަރިއެއް ކުއްޔަށް ހިފައިގެން އުޅޭން ޖެހުމުން، އަދާކުރާ ވަޒީފާއިން ލިބޭ މަދު ފައިސާކޮޅު އެކައްޗަކަށް ވެސް ނުވެއެވެ. ކޮޓަރީގެ ކުލިދައްކާފައި، ހޮޓަލުން ކައިގެން އުޅޭން ޖެހުމުން، މަހުން މަހަށް ފުއްދައިލެވެނީ ހަމަ ކިރިޔާއެވެ. ދެކޮޅުނުޖެހިގެން އުޅޭންޖެހޭ މަސްމަހާ ވެސް ލައްވައިލައެވެ. އެހެންކަމުން އަތުގައި ރައްކާކޮށްފައި އެންމެ ފައިސާފޮއްޗެއް ވެސް ނެތެވެ.\nމިއީ ހަމަޖެހޭ ދިރިއުޅުމެއް ނޫންކަން ނަޒީފު އަމިއްލައަށް ވެސް ގަބޫލުކުރެއެވެ. ރަށަށް ދާން އޭނާ ބޭނުންވެއެވެ. ހަމަޖެހޭ އުފާވެރި ދިރިއުޅުމަކަށް އުއްމީދު ކުރެއެވެ. އެހެންނަމަވެސް ރަށަށް ގޮސް ވެސް އުޅެވޭކަށް ނެތެވެ. މަންމައާއި ބައްޕަ ދުނިޔޭގައި ނެތްތާނގައި އާއިލާގެ މީހަކު ވެސް ނެތެވެ. ތިމާގެ ބަޔަކު ތިއްބަސް، އެއީ ހަމަ ނެތް ބައެކެވެ. މައިންބަފައިން، އަތްފައި ކޮށައިގެން އަޅާފައި ހުރި މުސްކުޅި ގެގަނޑު، ފަޅަށް ހުރެ ވީރާނާވަމުންދާއިރު، އެ ތަން ސާފުކޮށްލައިދީ ބަލަހައްޓާނެ މީހަކު ވެސް ނެތެވެ. އެހެންކަމުން މި ކަންކަމާ ނަޒީފު އަބަދުވެސް ވިސްނައެވެ. އެ ގެ ފަޅަށް ބެހެއްޓުމަކީ، އޭނާ ހިތްހަމަޖެހޭ ކަމެއްނޫނެވެ. އެކަމަކު އެކަނިމައިއެކަނި ގޮސް އުޅޭނީ ވެސް ކިހިނެއް ހެއްޔެވެ؟ ރަނގަޅު އަނތްބަކު ލިބެނިކޮށް، މި ހުރިހައި ކަމެއް އެއްފަހަރުން ހަމަޖެހުނީއެވެ.\nރަނގަޅު އަނތްބަކު ހޯދުމަކީ މިހާރު ނަޒީފު އެންމެ އެދޭ އެއްކަމެވެ. އެހެންނަމަވެސް ކޮންމެކޮންމެ މީހަކާ އިންނާކަށް ބޭނުމެއް ނުވެއެވެ. ބޭނުންވަނީ އޭނާއާއެކު ރަށަށް ގޮސް، މައިންބަފައިންގެ ވީރާނާވަމުންދާ ގެގަނޑު ކޮޅަށްޖެހޭވަރުގެ ހަރުދަނާ އަނތްބެކެވެ. އެ ފަދަ ކުއްޖަކަށް އިންތިޒާރު ކުރެވޭތީ، މިއަދާ ހަމައަށް ވެސް އޭނާއަށް ހުންނާން ޖެހިފައި ވަނީ، ހުސްހަށިބަޔަށެވެ. މި ޒަމާނުގައި، ޚާއްސަކޮށް މާލޭން، އެ ފަދަ ކުއްޖަކު ހޯދުމަކީ ފަސޭހަކަމަށް ނުވާނެއެވެ. މާލޭގެ ލޮނުފެނާއި، ނުސާފުވަޔާއި، އަޑުފަށްގަނޑު ގަދަ މާހައުލާ ވަކިވާކަށް ގިނަކުދިން ހިތެއް ނުރުހޭނެއެވެ.\nޓީވީގެ ޚަބަރު ނިމިއްޖެއެވެ. ނަޒީފު އޭނާގެ އަތުކުރީގައި އޮތް ގަޑިއަށް ބަލައިލިއެވެ. އަށްގަޑި ވިހި ހިނގައިފިއެވެ. ނަޒީފު ތެދުވެ، ބޯދިއްކޮށް ބޭރަށް ބަލައިލިއެވެ. ނަސީބަކުން ވާރޭ ތަންކޮޅެއް ތުނިކޮށްލައިފިއެވެ. ނަޒީފު އަވަސް އަވަހަށް ކޮޓަރިއަށް ވަދެ، ބައިސްކަލުގެ ބައްތިއާއި ތަޅުދަނޑި ހިފައިގެން ނިކުމެ، ބައިސްކަލަށް އަރައި ނައްޓާލައިފިއެވެ. އެއިރު ވެސް ހިމަފޮދު ވާރޭ ވެެހެމުންދެއެވެ.\nނަޒީފަކީ އޭނާ އުޅޭ އޮފީހުގެ ބަޖެޓު ކާތިބެވެ. މަސްނިމެން އެންމެ ތިން ދުވަހަށް ވެފައިވާތީ، އޮފީހުގެ މަސައްކަތް ހުރީ ފުނިޖެހިފައެވެ. އެހެންކަމުން އޮފީހަށް ނުގޮސް ވާންނެތުމުން، މި ރޭ އޭނާ ކޮންމެހެން އޮފީހަށް ދާން ބޭނުންވަނީއެވެ.\nމަގުތައްމަތީގައި ހެދިފައިހުރި ބޮޑެތި ފެންގަނޑުގަނޑަކަށް ނަޒީފެއް ނުބަލައެވެ. ދުއްވަމުން ގެންދިޔައީ ދުއްވޭ އެންމެ ބާރަކަށެވެ. ނުތެމެނީސް އޮފީހާ ހަމައަށް ފޯރާތޯއެވެ. އެހެންނަމަވެސް ހަމަ ކުޑަތަންކޮޅަކަށް ދެވުނުތަނާ، ވާރޭ ބޯކޮށްލައިފިއެވެ. ހިޔާވާނޭ ތަންކޮޅެއް ނުފެނިގެން އުޅެނިކޮށް، ތެމި ފޯވެއްޖެއެވެ. އެހެންކަމުން ކުރިއަށްވުރެ ވެސް ބާރަށް ނަޒީފު ބައިސްކަލު ދުއްވަން ފަށައިފިއެވެ. ވީވަރަކުން ފެންގަނޑުގަނޑުން ނެއްޓޭތޯ މަސައްކަތް ކުރަމުންނެވެ.\nޖެހިގެން އޮތްގޯޅި އެޅުމަށް ހިފައިލި ވަގުތު ނަޒީފު ދިޔައީ ސިއްސައިގެންނެވެ. އޭނާ އަވަސް އަވަހަށް ދެ ބުރަތްކަށް އެއްފަހަރާ ހިފާލައިފިއެވެ. ތެމިފައި ހުރުމުގެ ސަބަބުން، ބުރަތްކަކަށް ބައިސްކަލު ކިޔަމަނެއް ނުވިއެވެ. އެދިޔަގޮތަށް ގޮސް، އެ ގޯޅިން ނިކުތް އަންހެންކުއްޖެއްގެ ގައިގައި، ކުރީ ފުރޮޅުން ޖެހިއްޖެއެވެ. އެ ކުއްޖާގެ ގައިން ނެއްޓުވޭތޯ ކުރިމަސައްކަތް ނާކާމިޔާބުވުމުގެ އިތުރުން، ބައިސްކަލާއެކު ފެންގަނޑުގެ ތެެރެއަށް ނަޒީފު ވެއްޓި ޖެހިއްޖެއެވެ. ނަޒީފަށް ބަލައިލެވުނުއިރު، އެ ކުއްޖާ ވެސް އޮތީ ފެންގަނޑުގެ ތެރޭގައެވެ. ނަޒީފުގެ ފަޔަށް ތަދުވިނަމަވެސް، ވީ ތަދަށްވުރެ، އެ ކުއްޖާއަށް ކަމެއްވީތޯ ބަލަން އޭނާ މާ ބޮޑަށް ބޭނުންވިއެވެ. އޭނާއަށް ފުންމައިގެން ތެދުވެވިއްޖެއެވެ. އަދި އަވަސް އަވަހަށް އެ ކުއްޖާގެ އެއް އަތުގައި ހިފައި، ފެންގަނޑުތެރެއިން ނަގައިފިއެވެ.\n“ތަދުވިތަ؟” ހާސްވިލެއް ބޮޑުކަމުން ނަޒީފަށް އެހުނެވެ.\nއަންހެންކުއްޖާ ނަޒީފުގެ މޫނަށް ބަލައިލިއިރު، ނަޒީފަށް ވެސް ހުރެވުނީ އެކުއްޖާގެ މޫނަށް ބަލާށެވެ. އެ ވަގުތު ފާޑެއްގެ ގޮތެއް އޭނާގެ ހިތަށް ވެގެންދިޔަކަން އޭނާއަށް އިހްސާސް ކުރެވުނެވެ. އެ ކުއްޖާގެ މޫނު މައްޗަށް ވެއްޓިފައި ހުރި އިސްތަށިތަކުން ޖަހަމުން ދިޔަ ފެންތިކިތައް، އޭނާގެ އޮމާން ކޯތާފަތްމަތީގައި ބޮސްދެމުން ތިރިއަށް ފައިބައިގެން ދަނީ، އެ ރީތި ކޯތާފަތް ދޫކޮށްފައި ދާންޖެހޭތީ ހިތާމަކުރަމުންނެވެ.\nވެހެމުންދިޔަ ބޯވާރޭގެ ތިކިތައް، ނަޒީފުގެ ހަށިގަނޑު ތޮރުފަމުން ދިޔައިރު، އޭނާގެ ހިއްސުތައް ވަނީ ހަމައިން ނެއްޓިފައެވެ. ނަޒީފަށް ހުރެވުނީ އެ އަންހެންކުއްޖާގެ ފުން ދެ ލޮލުގެ ތެރެއަށް ގެނބިފައެވެ. އަންހެންކުއްޖާގެ ހާލަކީ ވެސް އެއީ ކަންނޭނގެއެވެ.\nކުއްލިއަކަށް މަގުގެ އެއްކޮޅުން، ކާރެއްގެ އަލި އެ ދެމީހުންގެ ގަޔަށް އެޅިއްޖެއެވެ. އެ ވަގުތު ދެ މީހުންނަށް ވެސް ލިބުނީ ސިހުމެކެވެ. ނަޒީފަށް އަވަސްވެގަނެވުނީ ފެންގަނޑުގެ ތެރޭގައި ވެއްޓިފައި އޮތް ބައިސްކަލު ނެގުމަށެވެ. ބައިސްކަލު ނަގައި ފާރުގައި ލައްކޮށްލިއިރު، އެ އަންހެންކުއްޖާ ވެސް މަގުގެ އެއްފަރާތަށް އަރައިފިއެވެ. ފެންގަނޑުގެ ތެރޭގައި ފަތަމުން އެ މީހުން ފަސްދީ، ކާރު ހިނގައްޖެއެވެ. ކާރުގެ ފަހަތުން ކަހަލަގޮތަކަށް އަންހެންކުއްޖާ ވެސް ހިނގައިގެންފިއެވެ. އޭނާގެ ހިނގުމުގައި ކޮރުގޮތެއް ހުރިކަން ނަޒީފަށް ފާހަގަ ކުރެވުނެވެ.\n“އޭތް! މަޑުކޮށްފާނަން؟” ނަޒީފަށް އެ ކުއްޖާގެ ފަހަތުން ހިނގައިގަނެވުނެވެ.\n“ކީއްކުރަން؟ އަނެއްކާ އެހެންމީހަކު ހަލާކު ކޮށްލެވޭތޯ ދާންވީނު!” އަންހެންކުއްޖާގެ އަޑުގައި ހުރީ ރުޅިވެރިކަމުގެ ރާގެވެ. އޭނާ ނަޒީފާ ދިމާއަށް ބަލައި ވެސް ނުލައެވެ.\n“ސޮރީ! އެއީ…..ގަސްދުގައި ކުރިކަމެއްނޫން! ވިއްސާރަވީމާ ބުރަކި ވެސް….ނުޖެހުނީ” ނަޒީފު ވަރަށް ދެރަވެއްޖެއެވެ.\n“މަގުމަތީގައި އެހެން މީހުން ވެސް އުޅޭނެކަން ދަނެގެން ދުއްވި ނަމަ ތަންކޮޅެއް ރަނގަޅުވީސް ކަންނޭނގެ!”\n“ތީ ރަނގަޅު ވާހަކައެއް. އެކަމަކު…. އޮފީހަށްދާ ގަޑިޖެހޭތީ…… މާ ބާރަށް ދުއްވުނީ.” ހީކަރުވާފައި ހުރިލެއް ބޮޑުކަމުން، ވާހަކަ ދައްކާކަށް ނަޒީފަކަށް ފަސޭހައެއް ނޫނެވެ. “ފައިން ތިއޮތް އަންނަނީ ލެޔެއްނު!” އެއްލި އަޅިއަކުން ނަޒީފުގެ ލޮލުގައި އަޅައިގަތީ، އެކުއްޖާގެ ފައިގެ ކަށިމަތި ރަތްވަމުން ދިޔަ ތަނެވެ. މި މަންޒަރު ފެނުމުން ނަޒީފުގެ ހިތަށް ކަށްޓެއް ހެރުނު ކަހަލައެވެ.\n“ހޫނ..” އަންހެންކުއްޖާ ބޯ ޖަހައިލިއެވެ.\nހަދާނެ ނުހަދާނެގޮތެއް ނޭނގިގެން ހުރެފައި، ކުއްލިއަކަށް އޭނާއަށް އަތްކޮއްޕާލެވުނީ ޖީބަށެވެ. ވޮލެޓު ވެސް އޮތީ ތެމިފޯވެފައެވެ. ވޮލެޓުގައި އޮތީ ހަމައެކަނި ފަންސާސް ރުފިޔާގެ ނޫޓެކެވެ. އޭނާގެ އަތުގައި މިހާރު އޮތްހައި ވެސް އެއްޗަކީ އެއީއެވެ. މަސްނިމޭން އަދި ބަރާބަރު ތިން ދުވަސް އެބައޮތެވެ. އެހެންނަމަވެސް ކުރިން ޖެހޭކަމެއް ޖެހޭނީ ކުރިން ކުރާށެވެ. މިއީ އޭނާ އަބަދުވެސް ގަބޫލުކުރާ ގޮތެވެ.\n“އަން! މީގައި ހިފާ! ޑޮކްޓަރަށް ދައްކާފައި ބޭސް އަޅަނިކޮށް އިރާދަކުރެއްވިއްޔާ ރަނގަޅުވެދާނެ!” އެ ކުއްޖާއާ ދިމާއަށް ފަންސާސް ރުފިޔާގެ ނޫޓު ނަޒީފު ދިއްކޮށްލިއެވެ.\n“ދެން…… އަޅައިނުލާ!” އެ އަންހެންކުއްޖާ ހުރީ ވަރަށް ބޮޑަށް ހީކަރުވައިގެންފައެވެ. އޭނާ އަނެއްކާ ވެސް ހިނގައިގެންފިއެވެ.\n“އަދި މަޑުކޮށްބަލަ!” ނަޒީފަށް ބުނެވުނެވެ. ބޭއިޚުތިޔާރުގައި ކަހަލަ ގޮތަކަށެވެ.\n“ނެތް ވަގުތެއް! އަހަންނަކީ….! ވަރަށް ބޮޑަށް ހީކަރުވައިގެންފައި މިހުރީ.” ބުނާން އުޅުނު ވާހަކަ ނުބުނެ، އަންހެންކުއްޖާ އަނެއްކާ ވެސް ހިނގައިގެންފިއެވެ.\n“ކޮންތާކަށް ތި ދަނީ؟”\nއަހަންހެންކުއްޖާ އެއްވެސް ޖަވާބެއް ނުދެއެވެ. އެނބުރި ބަލައި ވެސް ނުލިއެވެ.\n“މި ހިފައިގެންދޭ!” ތެމި ފޯވެފައި އޮތް ފަންސާސް ރުފިޔާގެ ނޫޓު ދިއްކޮށްގެން ހުރެ، އަންހެންކުއްޖާގެ ފަހަތުން ނަޒީފު ހިނގައިގަތެވެ. އޭނާގެ ސަބަބުން ކުށެއްނެތް ނިކަމެތި ކުއްޖަކަށް އެ ފަދަ އަނިޔާއެއް ލިބުނީތީ އޭނާ ހުރީ ވަރަށް ކަންބޮޑުވެ ދެރަވެފައެވެ.\n“ނޫން!” އެ ފައިސާގައި ހިފާން އެ ކުއްޖާ އިންކާރުކުރިއެވެ.\nނަޒީފު ކެނދިމުޅި އުކިވަރުން، އޭގައި ހިފުމަށް އެންމެ ފަހުން އެ ކުއްޖާއަށް މަޖުބޫރުވެއްޖެއެވެ. ނަޒީފުގެ ހިތަށް ފިނިކަމެއް ލިބުނީ އެހައިތަނުންނެވެ.\n“މީގެ ފަހުން މަށަކީ ރައްޓެއްސެއްކަމަށް ދެކެންވާނެ! އަހަރެންގެ ނަމަކީ ނަޒީފު! ކޮންނަމެއް ކިޔަނީ؟”\n“ކޮންގެއަކު އުޅެނީ؟” ގާތްގޮތަކަށް ނަޒީފު އަހައިލިއެވެ.\nގޭގެ ނަން ބުނުމަށްފަހު ރަޝްފާ ހިނގައިގެންފިއެވެ. އެހެންނަމަވެސް މި ފަހަރު އޭނާ ހުއްޓުވާކަށް ނަޒީފު މަސައްކަތެއް ނުކުރެއެވެ.\nރަޝްފާ ދިއުމުން ނަޒީފު ގަޑިއަށް ބަލައިލިއެވެ. ނުވައެއްޖަހައި ބޮޑުވެއްޖެއެވެ. އެހެންކަމުން ދެން ނަޒީފު މިސްރާބުޖެހީ ގެއާ ދިމާއަށެވެ. ތެމި ފޯވެގެން ހުރެ، އޮފީހަށް ނުދެވޭނެތީއެވެ.\nއެރޭ ނިދަން އުޅެއުޅެ ނަޒީފުގެ ލޮލަށް ނިދި އަންނަގޮތެއް ނުވިއެވެ. އޭނާއަށް ޚިޔާލުކުރެވެނީ ރަޝްފާއާ ދޭތެރޭގައެވެ. ރަޝްފާގެ ކުލައޮއްސިފައިވާ މޫނު، އޭނާއަށް މިހާރު ވެސް ފެންނަ ކަހަލައެވެ.\nޖެހިގެންއައި ދުވަހެވެ. ހޭލެވުނުލެއް ލަސްކަމުން ނަޒީފަށް ގަޑިނުޖެހި އޮފީހަށް ދެވުނީ ވެސް ހަމަ ކިރިޔާއެވެ. ކުރީ ރޭ އޮފީހަށް ނާދެވުމުން، މަސައްކަތްތައް ހުރީ ފުނިޖެހިފައެވެ. އެހެންކަމުން އޮފީހަށް ވަންގޮތަށް، މަސައްކަތްތަކާ އޭނާ ކުރިމަތިލައިފިއެވެ.\nނަޒީފު މަސައްކަތުގައި އެތައް ވަގުތެއް ހޭދަކުރުމަށްފަހު، ބަނޑުހައިވެގެން ސަޔަށް ދިއުމަށް ގަސްދުކޮށް، ހިނގައިގަތްތަނާ، އަތުގައި އެންމެ ފައިސާ ފޮއްޗެއް ވެސް ނެތްކަން ހަނދާނަށް އަތުވެއްޖެއެވެ. އެހެންކަމުން ސަޔަށް ދިޔައީ، އޮފީހުގެ ކުއްޖެއްގެ އަތުން، ފަހުން ދޭގޮތަށް ސަތޭކަ ރުފިޔާ ނަގައިގެންނެވެ. ނާސްތާކޮށްލައިގެން އޮފީހަށް އައިސް ހަމަޖެހިލުމަށްފަހު، ނަޒީފު ގަސްދުކުރީ، ރަޝްފާއަށް ގުޅައިލުމަށެވެ. އެހެންކަމުން ޑައިރެކްޓަރީ ނަގައި، ނަންބަރު ހޯދާލުމަށްފަހު ގުޅާލައިފިއެވެ.


Midhiya mahu Raajje ah 92،103 touristun\nމިދިޔަ މަހު ރާއްޖެ އަށް 92،103 ޓޫރިސްޓުން\nރާއްޖެ އައި ޓޫރިސްޓުން ތަކެއް ވީއައިއޭގައި: މި އަހަރު އެއް މިލިއަން ޓޫރިސްޓުން ގެނައުމަކީ އަމާޒެއް -- ފޮޓޯ: އަވަސް\nމި އަހަރުގެ ފުރަތަމަ މަހު ރާއްޖެއަށް 92،103 ޓޫރިސްޓުން އަތުވެއްޖެ އެވެ.\nޓޫރިޒަމް މިނިސްޓްރީގެ ހިސާބުތައް ދައްކާ ގޮތުން ޓޫރިޒަމްގެ އެންމެ ޕީކް އެއް މަސް ކަމަށްވާ މިދިޔަ މަހު ރާއްޖެއަށް 92،103 ޓޫރިސްޓުން އައިސްފައިވެ އެވެ. ނަމަވެސް މި އަދަދަކީ މިދިޔަ އަހަރުގެ ޖެނުއަރީ މަހު އައި 173،874 ޓޫރިސްޓުންނާ އަޅާ ބަލާއިރު 47 ޕަސެންޓުގެ ދަށް ނިސްބަތެކެވެ.\nމިދިޔަ މަހަށް ބަލާއިރު އެވްރެޖު ގޮތެއްގައި ރާއްޖެއަށް އައިސްފައި ވަނީ 2،971 ޓޫރިސްޓުންނެވެ. އަދި މިދިޔަ މަހު ޓޫރިސްޓުން އެވްރެޖު ގޮތެއްގައި މަޑުކޮށްފައިވަނީ 9.2 ދުވަހު އެވެ. އެންމެ ގިނައިން ޓޫރިސްޓުން އައިސްފައިވަނީ ރަޝިއާ އިންނެވެ. އެ ގައުމުން 20،973 މީހުންނެވެ. އެ ގައުމުން ރާއްޖޭގެ ޓޫރިޒަމްގެ 22 ޕަސެންޓް ހިއްސާ ކޮށްފައިވެ އެވެ. އަދި ދެވަނަ އަށް އެންމެ ގިނައިން ޓޫރިސްޓުން އައިސްފައިވަނީ އިންޑިއާ އިންނެވެ. އެ ގައުމުން 19،135 މީހުން އައިސްފައިވެ އެވެ.\nމި އަހަރުގެ ޖެނުއަރީ މަހު އެންމެ ގިނައިން ޓޫރިސްޓުން އައި ދުވަހަކީ އިއްޔެ އެވެ. އިއްޔެ ރާއްޖެ އަށް 4،218 ޓޫރިސްޓުން އައިސްފައިވެ އެވެ. އަދި ދެވަނަ އަށް އެންމެ ގިނައިން މީހުން އައިސްފައިވަނީ އާ އަހަރު ފާހަގަ ކުރުމަށް މިދިޔަ މަހުގެ ތިން ވަނަ ދުވަހު އެވެ. އެ ދުވަހު 4،196 މީހުން އައިސްފައިވެ އެވެ.\nމިދިޔަ އަހަރު ރާއްޖެއަށް 555،494 ޓޫރިސްޓުން ޒިޔާރަތް ކުރި އެވެ. ސަރުކާރު އަމާޒަކީ މި އަހަރު އެއް މިލިއަން ޓޫރިސްޓުން ގެނައުމެވެ.\nޓޫރިޒަމް ޓޫރިސްޓް އެރައިވަލް ޑރ. އަބްދުﷲ މައުސޫމް + ކޮވިޑް-19 އެކޮންމިކް ރިލީފް ޕެކެޖް


PPM'ge Riyaasee Menifesto'ah Hiyaalu Hoadhan Dhathuruthah Fashanee, Furathama HA. Atholhah - Vaguthu\nޕީޕީއެމްއާއި ޕީއެންސީން ބޭއްވި ނޫސްވެރިންގެ ބައްދަލުވުމުގެ ތެރެއިން - ފޮޓޯ: ޕީޕީއެމް\n"މަ ވެސް ޕީޕީއެމް" ނަމުގައި އިދިކޮޅު ކޯލިޝަންގެ މައި ޕާޓީ ކަމުގައިވާ ޕީޕީއެމްއަށް މެންބަރުން އިތުރު ކުރުމަށާއި ޕީޕީއެމްގެ ރިޔާސީ މެނިފެސްޓޯއަށް ޚިޔާލުތައް އެއްކުރަން އަތޮޅުތަކަށް ދަތުރުތައް ކުރަން ނިންމައިފިއެވެ.\nޕީޕީއެމް އާއި ޕީއެންސީ ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ނައިބު ރައީސް އަދި ހުޅުމާލެ ދާއިރާގެ ކައުންސިލަރު އިބްރާހީމް ޝުޖާއު ވިދާޅުވި ގޮތުގައި އިދިކޮޅު ފަރާތްތަކުން ފުރަތަމަ މަންޒިލެއްގެ ގޮތުގައި ދަތުރު ކުރުމަށް ހަމަޖެހިފައި ވަނީ ހއ. އަތޮޅަށެވެ.\nމި ގޮތުން ހއ. އަތޮޅުގެ 14 ރަށަށް ވެސް ލީޑާޝިޕް ވަޑައިގަންނަވާނެ ކަމަށް ޝުޖާއު ވިދާޅުވިއެވެ.\nމިދިޔަ ލޯކަލް ކައުންސިލް އިންތިޚާބަށް ފަހު ޕީޕީއެމްއާއި ޕީއެންސީ ލީޑާޝިޕް އަތޮޅު ތެރެއަށް ކުރާ ފުރަތަމަ ދަތުރު ފަށަނީ އަންނަ ހޮނިހިރު ދުވަހުގައެވެ.\nމި ދަތުރުގެ މައިގަނޑު ބޭނުމެއްގެ ގޮތުގައި ޝުޖާއު ފާހަގަކުރެއްވި ކަމަކީ، 2023 ވަނަ އަހަރު ބާއްވާ ރިޔާސީ އިންތިޚާބަށް ޕީޕީއެމްއިން ތައްޔާރު ކުރާނެ ރިޔާސީ މެނިފެސްޓޯއަށް ޚިޔާލު ހޯދުމެވެ.\nމީގެ އިތުރުން ހއ. އަތޮޅުގެ ގިނަ ރަށްރަށުގެ ކައުންސިލްގައި ޕީޕީއެމްގެ މެޖޯރިޓީ އޮތްއިރު، އެ ރަށްރަށުގެ ބިން ބޭނުން ކުރާނެ ގޮތުގެ ޕްލޭނާއި ތަރައްގީގެ ޕްލޭންތައް އެކުލަވާލުމާ ގުޅޭ ގޮތުން މަޝްވަރާ ކުރުން ވެސް އޮންނާނެ ކަމަށް ޝުޖާއު ވިދާޅުވިއެވެ.\nޕީޕީއެމްއަށް މެންބަރުން އިތުރު ކުރުމުގެ މަސައްކަތް ވެސް މި ދަތުރުގެ ތެރެއިން ކުރައްވާނެ ކަމަށް ޝުޖާއު ވިދާޅުވިއެވެ.\nމި ދަތުރުގައި ޕީޕީއެމްއާއި ޕީއެންސީގެ ފަރާތުން ވަޑައިގަންނަވާ ވަފުދުގައި އިސްކޮށް ތިއްބަވާނީ އަށާރަ ވަނަ ރައްޔިތުންގެ މަޖިލީހުގައި އެ އަތޮޅު ތަމްސީލް ކުރައްވާ މެންބަރުންނެވެ. މި ގޮތުން ޝުޖާއުއަކީ ވެސް މިދިޔަ މަޖިލީހުގައި ބާރަށު ދާއިރާ ތަމްސީލް ކުރެއްވި މެންބަރެވެ.\nމީގެ އިތުރުން ދާދި ފަހުން ޕީޕީއެމްއާ ގުޅިވަޑައިގެންނެވި އިހަވަންދޫ ދާއިރާގެ ކުރީގެ މެންބަރު މުހައްމަދު އަބްދުﷲ (މުހައްމާ) އާއި، ދިއްދޫ ދާއިރާގެ ކުރީގެ މެންބަރު އަބްދުލް ލަތީފް މުހައްމަދު (ލަތީބެ) ވެސް ވަޑައިގަންނަވާނެއެވެ.\nމި ދެ މެންބަރުންނަކީ ވެސް އަށާރަވަނަ މަޖިލީހުގައި ޕީޕީއެމް ދޫކުރައްވައި އޭރުގެ އިދިކޮޅު ފަރާތްތަކާ ގުޅިވަޑައިގެންނެވި 12 މެންބަރުންގެ ތެރޭގައި ހިމެނޭ ދެ މެންބަރެވެ. މި ދެ މެންބަރުން ވެސް ވަނީ މި ސަރުކާރު ގެނައުމަށް ގިނަ މަސައްކަތްތަކެއް ކުރައްވައިފައެވެ.\nރިޔާސީ އިންތިޚާބަށް އަދި ދޮޅު އަހަރެއްހާ ދުވަސް އޮއްވައި، ޕީޕީއެމްގެ ރިޔާސީ މެނިފެސްޓޯއަށް ޚިޔާލުތައް ހޯދަން އަތޮޅުތެރެއަށް ދަތުރުތައް ކުރަން ރޭވިއިރު، އެ ޕާޓީގެެ ލީޑަރު އަދި ކުރީގެ ރައީސް އަބްދުﷲ ޔާމީން ހުންނެވީ ފަސް އަހަރު ދުވަހުގެ ޖަލު ހުކުމެއްގައެވެ.\nސުޕްރީމް ކޯޓު މަރުހަލާގައި ހުކުމުގެ މައްސަލަ އޮތް އިރު، ޔާމީންގެ މައްޗަށް އިތުރު ދެ ދައުވާއެއް އުފުލައިގެން އެ ދައުވާތަކުގެ ޝަރީއަތް ދަށު ކޯޓުގައި ދަނީ ހިނގަމުންނެވެ. އަދި އިތުރު ދައުވާއެއް ކުރަން ފުލުހުން ވަނީ ޕްރޮސެކިއުޓާ ޖެނެރަލްގެ އޮފީހަށް ވެސް ފޮނުވައިފައެވެ.\nމި ސަރުކާރުގައި ޔާމީންއާ މެދު ކަންކަން ހިނގަމުންދާ ގޮތަށް ބަލާއިރު، އެމަނިކުފާނަށް 2023 ގައި ވާދަނުކުރެވޭނެ ކަމަށް ބެލެވެން އޮތް ނަމަވެސް ޕީޕީއެމްއާއި ޕީއެންސީގެ ކައުންސިލުން ވަނީ އެ ކޯލިޝަންގެ ރިޔާސީ ކެންޑިޑޭޓަކީ ޔާމީން ކަމަށް ކަނޑައަޅައިފައެވެ.\nއޮގަސްޓް 4, 2021 14:49\nސާބަހޭ، ގޮސް ދެތިންކަމެއް ކޮއްދޭނަމޭ ބުނާއިރައް ވޯޓް ލިބޭނެ. އެހާވެސް ފަސޭހައިން ގިނަ ރައްޔިތުން ހައްލާލެވޭނެ. ދެން ކަޔޭމެން ވެރިކަމައް އައިސް ލައްޒަތާ، ބޮޑެތި މުސާރައާ، މަގާމު ހޯދާގެން 5ސް އަހަރު ނިންމާލާފަ ފުލެޓްއެއް ނޫނީ ގޯއްޗެއް ގަތީމަ ހުންނާނީ ރަންގަޅައް.\n# ގަޅި ރައްޔިތުން @ ޕީޕީއެމް @ އެމްޑީޕީ @ ޖުމްހޫރީ\nއޮގަސްޓް 4, 2021 15:09\nތިޔަ މެނިފެސްޓޯ އަކީ ކީއްކުރާ އެއްޗެއްކަން ނުދަންނަ ދިވެހި އެއްވެސް ރައްޔިތަކު މިހާރަކު ނޫޅޭ ! ތިއީވެސް އީ.ސީ. އިން ޕާރޓީތަކަށް ދޫކުރާ ރައްޔިތުންގެ ފައިސާތަށް ބޭކާރު ގޮތުގައި ތަޅާ ހުސްކުރަން ހިން ކަންތަށްގަޑެއް ! ތިޔައީ މުޅިން ޕިކްނިކް ދަތުރު !


SunOnline: Abadhuves hinithun vefai hunna Sultan, Vakivegen dhiyaee gaumu rovvafai!\nއަބަދުވެސް ހިނިތުންވެފައި ހުންނަ ސުލްތާން، ވަކިވެގެން ދިޔައީ ގައުމު ރޮއްވާފައި!\nޢާލިމް އަބްދުއްލަތީފް 26 Sep 2021, 11:34\nއެމްއެންޑީއެފް ލާންސްކޯޕްރަލް މުހައްމަދު ސުލްތާން ކެޑޭޓް ކޯގައި އުޅެނިކޮށް ނަގައިފައިވާ ފޮޓޯއެއް --\nއެކުވެރި ލާންސް ކޯޕްރަލް މުހައްމަދު ސުލްތާން އިބްރާހިމްގެ މަރުގެ ހަބަރު އަދިވެސް ގަބޫލު ކުރަން ދައްޗެވެ. ސުލްތާނަކީ އަޅުގަނޑު ސުކޫލް ދައުރުގައި އުޅުނު އިރު ކެޑޭޓް ހަރަކާތުން ދިމާވި އެކުވެރިއެކެވެ. ގާތް ރަހުމަތްތެރިއެކެވެ. އަބަދުވެސް ހެޔޮ ނަސޭހަތްތައް ދޭ މަދަދުވެރިއެކެވެ.\nސިފައިންގޭގައި 2018ވަނަ އަހަރުން ފަށައިގެން މަސައްކަތް ކުރާ އއ. ހިމަންދޫއަށް އުފަން ސުލްތާން މަރުވީ އިންޑިއާގެ ނޭޝަނަލް ޑިފެންސް އެކަޑަމީގެ 145ވަނަ އޮފިސަރ ކެޑޭޓް ކޯހުގައި އުޅެނިކޮށްނެވެ. އެމްއެމްޑީއެފުން ބުނާ ގޮތުގައި އޭނާ މަރުވީ އެ ތަމުރީނުގައި ދުވުމެއް ފުރިހަމަކުރަން އުޅުމުގެ ތެރޭގައެވެ.\nއުމުރުން 22 އަހަރުގެ ސުލްތާންގެ މަރުގެ ހަބަރާއެކު އޭނާގެ އެކުވެރިންނަށާއި އާއިލާއަށް ލިބިފައިވަނީ ކުއްލި ސިހުމެކެވެ. ސުލްތާންގެ މައިންބަފައިންނަށް ގިނަ އަންހެން ކުދިންތަކެއް ލިބުމަށްފަހު ލިބުނު ހަމައެކަނި ފިރިހެން ދަރިއަކީ ސުލްތާނެވެ. ހުރި ހަމައެކަނި ފިރިހެން ދަރިފުޅުކަމަށް ވާތީ އެ ދެމަފިރިން ސުލްތާންދެކެ ނުހަނު ލޯބިވެއެވެ. އޭނާއަކީ އެ ދެމަފިރިން ލޮލުގެ ކޮއެ ފަދައިން ބަލައިބޮޑުކުރަމުން އައި ދަރިއެކެވެ. ދަރިފުޅުގެ މަރުގެ ޚަބަރާއެކު އެ ދެމަފިރިން ތިބީ ޝޮކެއްގައެވެ.\nއޭނާގެ މަރާއެކު ކެޑޭޓް ހަރަކާތުގައި އޭނާ ކިޔަވައިދިން ދަރިވަރުން ތިބީ ފުން ހިތާމައެއްގައެވެ. އަބަދުގެ އަބަދަށް ވަކިވެ އެ ދިޔައީ އެ ކުދިން ލޯބިވާ މުދައްރިބެކެވެ. ހިތްވަރުގަދަ ގައުމީ ބަތަލެކެވެ.\nކިޔަމަންތެރި، ބަސްއަހާ ދަރިވަރެއް!\nސުލްތާން އޭނާގެ ތައުލީމީ ހަޔާތުގެ ބޮޑުބައެއް ހޭދަކުރީ ޖަމާލުއްދީން ސުކޫލުގައެވެ. ސާނަވީ ގްރޭޑުތަކުގައި ސުލްތާނަށް ކިޔަވައިދެއްވި އޭނާގެ ކްލާސްޓީޗަރު ޔުމްނާ އަބްދުﷲ "ސަން"އަށް ވިދާޅުވީ ސުލްތާނަކީ ވަރަށް ކިޔަމަންތެރި އަދަބުވެރި ދަރިވަރެއް ކަމަށެވެ. އިސްލާމް މާއްދާ ސުލްތާންއަށް ކިޔަވައިދިން ޔުމްނާ ބުނި ގޮތުގައި އަބަދުވެސް ސުލްތާން ދައްކާނީ ކެޑޭޓުގެ ވާހަކައެވެ. މުސްތަގުބަލުގައި އެމްއެންޑީއެފަށް ވަންނަން ބޭނުންވާ ވާހަކައެވެ. ކެޑޭޓުގައި ހިނގާ ހަރަކާތްތަކުގެ ވާހަކައެވެ.\nސުލްތާންގެ މަރުގެ ހަބަރު ގަބޫލު ކުރަން ޔުމްނާއަށް ވެސް ދައްޗެވެ. އޭނާ ބުނި ގޮތުގައި ފެންނަ ކޮންމެ ތަނަކުން ސުލްތާން ވަރަށް ލޯބިން އޭނާއަށް ގޮވާލާނެއެވެ. އަދި ހިތްހެޔޮކަމާއެކު އަބަދުވެސް ވާހަކަ ދައްކައި ހަދާނެއެވެ. އެއީ ސުލްތާންގެ އަބަދުވެސް ވަރަށް ހަނދާންވާނެ ސިފައެއް ކަމުގައި އޭނާ ސިފަކުރިއެވެ.\nސުލްތާންގެ ދިވެހި ޓީޗަރު ހައްވާ ޝަރުމީލާ "ސަން"އަށް ބުނީ ސުލްތާންއަކީ އަބަދުވެސް ކިޔެވުމަށް ވަރަށް ގަދައަޅައި މަސައްކަތް ކުރާ ކިޔަމަންތެރި ދަރިވަރެއް ކަމަށެވެ.\n"މީހަކު ގުޅާލައިފައި ބުނީ ސުލްތާން ނިޔާވެއްޖެއޭ. އެކަމު ވެސް ގަބޫލެއް ނުކުރެވުނު. ދެން ހަނދާނަން އަންނަނީ ސުލްތާނާއެކު ހަތަރު ފަސް އަހަރަކު އުޅެވިފައި ހުރީމަ ދެއްކި ހުރިހާ ވާހަކަތަކެއް" ޝަރުމީލާއަށް ވެސް ސުލްތާންގެ މަރުގެ ހަބަރު ގަބޫލުކުރުން ފުރަތަމަ ވީ އުނދަގޫ ކަމަކަށެވެ.\nސުލްތާން ކެޑޭޓް ކޯގެ ހުވާ ކުރުމުގެ ރަސްމިއްޔާތެއްގެ ތެރެއިން --\nސުލްތާން ސުކޫލުގައި އުޅުނު އިރު ލިޔުނު ވާހަކަތަކަކީ ޝަރުމީލާ އަބަދުވެސް ހަނދާންވާނެ ވާހަކަތަކެކެވެ. އޭނާގެ އެ ވާހަކަތަކަކީ ވަރަށް ރީތި ވާހަކަތަކެއް ކަމަށް ޝަރުމީލާ ބުންޏެވެ.\nކެޑޭޓް ކޯގެ ފެހި ލަޝްކަރަށް ކަޅު ދުވަހެއް!\nޖަމާލުއްދީން ސުކޫލުން އޯލެވެލް ނިންމުމަށްފަހު ސުލްތާން މަތީ ސާނަވީ ތައުލީމް ހާސިލު ކުރީ އަހްމަދިއްޔާ އިންޓަނޭޝަނަލް ސުކޫލުންނެވެ. އެ ދުވަސްވަރު އޭނާ މޯލްޑިވްސް ނޭޝަނަލް ކެޑޭޓް ކޯ (އެމްއެންސީސީ)ގެ ފެހި ލަޝްކަރާ ސުލްތާން ގުޅުނެވެ.\nކެޑޭޓް ކޯގައި މުދައްރިބެއްގެ ގޮތުގައި ސުލްތާން ވަރަށް ބުރަކޮށް މަސައްކަތް ކުރިއެވެ. ވަރުބަލިކަމެއް ނެތި އެތައް ވަގުތެއް ކެޑޭޓް ކޯއަށް ޓަކައި އޭނާ ހުސްކުރިއެވެ. އޭނާ ކެޑޭޓް ކޯއިން ވަކިވެ އެމްއެންޑީއެފަށް ދިޔައިރު އޭނާއަކީ ކެޑޭޓް ސާޖެންޓެކެވެ.\nގައުމީ ކެޑޭޓް ކޯގެ ޑިރެކްޓަރ ޖެނެރަލް ބްރިގޭޑިއާ ޖެނެރަލް އަހްމަދު އިޝާން "ސަން"އަށް ވިދާޅުވީ ސުލްތާނަކީ ވަރަށް އަޚްލާގާއި ސުލޫކު ރަނގަޅު، ކިތަންމެ ގިނައިރަކު މަސައްކަތް ކުރަން ޖެހުނަސް ވަރުބަލިކަމެއް ނެތި ހިތްހަމަޖެހުމާއެކު މަސައްކަތް ކުރާ ކެޑޭޓެއް ކަމަށެވެ.\n"ސުކޫލު ދައުރުން ފެށިގެން ވެސް އޭނާގެ އަޚްލާގާއި ސުލޫކު ވެސް އެހެން ދަރިވަރުންނާ ތަފާތު، ދެން އެއަށްފަހު ސުކޫލް ނިމިގެން ވެސް ކެޑޭޓް ކޯގެ ވަރަށް ގިނަ ކަންތައްތަކުގައި ބައިވެރިވެ ވަރަށް ގިނަ މަސައްކަތްތަކެއް ކޮށްދެއްވި" އިޝާން ވިދާޅުވިއެވެ.\nއިޝާން ވިދާޅުވީ އޭނާއަށް ސުލްތާންގެ މަރުގެ ހަބަރު ގަބޫލުކުރަން އަދިވެސް ދަތިކަމަށެވެ. އޭނާއަކީ ކެޑޭޓް ހަރަކާތްތަކުގައި ވެސް ވަރަށް ލާމަސީލު ނަމޫނާއެއް ދެއްކި ކުއްޖެއް ކަމުގައި ވެސް އިޝާން ވިދާޅުވިއެވެ.\n" ކެޑޭޓް ކޯގައި ދެ އަހަރެއްހާ ދުވަހު އުޅުމަށްފަހު ސިފައިންގެއަށް ޖޮއިން ކުރައްވައިގެން ޓްރެއިނިންއަށް ދާން ވެގެން އައިސް އެވާހަކަ ވެސް ބުނި. ޓްރެއިނިން ނިންމާފައި ވެސް އައިސް ބައްދަލުކޮށް ވާހަކަ ދައްކައި ހަދާ ވަރަށް ގާތް ގުޅުމެއް އޮންނަ ރަނގަޅު ދަރިވަރެެއް އެއީ" އިޝާން ވިދާޅުވިއެވެ.\nއިޝާން އިތުރަށް ވިދާޅުވީ ސުލްތާންގެ މަރުގެ ޚަބަރާއެކު އޭނާއަށް ލިބުނީ ކުއްލި ޝޮކެއް ކަމަށެވެ. އަދި އެއީ ވަރަށް ގަބޫލު ކުރަން ދަތި ކަމެއް ކަމަށެވެ.\nއިޝާން ސިފަ ކުރައްވާ ގޮތުގައި ސުލްތާންގެ ވަކިވެދިއުމަކީ ދިވެހިރާއްޖޭގެ ކެޑޭޓް ހަރަކާތަށާއި ދިވެހި ގައުމަށް ލިބުނު ވަރަށް ބޮޑު ނިކަމެތި ކަމެކެވެ.\n"އަޅުގަނޑުމެންގެ އޮންނާނެ ސްޕްރީމް ކޮމާންޑާ ސްކޮޑް ކިޔާ ސްކޮޑެއް. އެ ސްކޮޑުގައި ވެސް ވަރަށް ގިނަ ކުދިންނަށް ނަމޫނާ ދައްކާ، ގަވައިދުން ގަޑިއަށް ފަރުވާތެރިވާ ދަރިވަރެއް ސުލްތާނަކީ،" އިޝާން ވިދާޅުވިއެވެ.\n19ވަނަ ގައުމީ ކެޑޭޓް ކޭމްޕުގައި ސުލްތާން އޭނާގެ ޕްލެޓޫނާއެކު --\nގައުމީ ކެޑޭޓް ކޯގެ ކެޕްޓަން އިބްރާހިމް ފަރުހާދު ވިދާޅުވީ ސުލްތާނަކީ މިހާތަނަށް އޭނާއަށް ފެނުނު އެންމެ "ޑިސިޕްލިންޑް"، އެންމެ ރަނގަޅު އެއް ކެޑޭޓް އިންސްޓްރަކްޓަރު ކަމަށެވެ. އަދި ސުލްތާނާއެކު މުހްޔިއްދީން ސުކޫލާއި އިސްކަންދަރު ސުކޫލުގެ ކެޑޭޓް ތަމްރީނުތަކުގައި މަސައްކަތް ކުރެވުނުކަން ފާހަގަ ކުރައްވަމުން ފަރުހާދު ވިދާޅުވީ ސުލްތާނާއެކު މަސައްކަތް ކުރެވުމަކީ ފަޚުރެއް ކަމަށެެވެ.\n" ވަރަށް ދެރަވެފައި މިހުރީ ސުލްތާން އެގޮތަށް ވަކިވެ ދިޔައީމަ. ގަބޫލު ކުރަން ވަރަށް ދަތި. އެއްތަނެއްގައި ނިދާ އެއްތަނެއްގައި ކައިހަދައި އުޅުނު މީހެއް ސުލްތާނަކީ. އަޚްލާގީ ގޮތުން ބުނަންޏާ ބަރާބަރަށް ނަމާދު ކުރާނެ، އޭނާއަށްވުރެ ބޮޑެތި މީހުންނަށް ފުލް ރެސްޕެކްޓް ދޭނެ،" ފަރުހާދަށް ސުލްތާން ސިފަކޮށްދޭން މިވަރު ވެސް ނުފުދެއެވެ.\nފަރުހާދު ވިދާޅުވީ ސުލްތާނަކީ އެހެން ކެޑޭޓުންނަށް ލާމަސީލު ނަމޫނާއެއް ކަމަށެވެ. އަދި ސުލްތާންގެ އެންމެ ހަނދާންވާނީ އޭނާގެ ސަކަ މިޒާޖު ކަމުގައި ފަރުހާދު ކިޔައިދެއްވިއެވެ.\n" ސުލްތާންގެ އިންނާނެ ވަރަސް ސަކަ މިޒާޖެއް އެނގޭ. ރަސްމީ ތަމްރީނުތައް ނިންމުމަށްފަހު އެންމެން އެެއްވެލައި ވާހަކަ ދައްކާލާ ވަގުތު ވެސް ވަރަށް ސަކަ މިޒާޖެއްގެ އެއްޗެއް ބުނެލަފާނެ. އެ ބުނެލާ ގަޑީގައި އެންމެންނަށް ލިބޭ ހިނިތުންވުން އެއީ ސުލްތާންގެ ފަރާތުން ލިބޭ ހަދިޔާއެއް" ސުލްތާންގެ ހަނދާންތައް އާ ކުރައްވަމުން ފަރުހާދު ވިދާޅުވިއެވެ.\nލީޑަރޝިޕް ވަރުގަދަ، ކުދިން ގޮވައިގެން އުޅުމުގައި އެވަރެއް ނެތް!\nސުލްތާންގެ މުދައްރިބެއްގެ ގޮތުގައި އޭނާގެ ސުކޫލް ދައުރުގައި މަސައްކަތް ކުރެއްވި ގައުމީ ކެޑޭޓް ކޯގެ ލެފްޓިނަންޓް އަހްމަދު ނަޝްރަހް ވިދާޅުވީ ސުލްތާނަކީ ކުދިން ގޮވައިގެން އުޅުމުގައި އެއްވަނަ ކަމަށެވެ. އަދި ސުލްތާނަކީ ވަރަށް ލީޑަރޝިޕް ރަނގަޅު ކެޑޭޓެއް ކަމަށާއި އޭނާއަކީ ވަރަށް އުނގެނެން ޝައުގުވެރިކަން ހުންނަ ކުއްޖެއް ކަމުގައި ނަޝްރަހު ފާހަގަ ކުރެއްވިއެވެ.\n"އެއްބަހުން ބުނަންޏާ ޕާފެކްޓް ކެޑޭޓެއް ގޮތުގައި އަޅުގަނޑު ސިފަ ކުރާނީ" ނަޝްރަހް ވިދާޅުވިއެވެ.\nސުލްތާންގެ ފޮޓޯ ފުރަތަމަ ޚަބަރުތަކުން ފެނުމުން ނަޝްރަހް ހީކުރެއްވީ ސުލްތާނަށް ކޮންމެވެސް ޕްރޮމޯޝަނެއް ނުވަތަ ވަނައެއް ލިބުނީ ކަމަށެވެ. އެހެން ނަމަވެސް ޚަބަރުތަކުގެ ސުރުހީ ކިޔާލުމާއެކު ނަޝްރަހްއަށް ލިބުނު ކުއްލި ސިހުމާއެކު ހުއްޓުންއަރައި އެތައް އިރަކު ހުރެވުނެވެ. އެެއީ ހަގީގަތެއްކަން ގަބޫލުކުރަން ވެސް ދަތިވެފައެވެ.\nނަޝްރަހް އިތުރަށް ވިދާޅުވީ ކުއްޖަކަށް ތަމްރީނުތަކުގައި ގޯހެއް ހެދުނަސް ވަރަށް ރީތިކޮށް ސުލްތާން އެކުދިންނަށް އެކަން ކިޔާލަދޭނެ ކަމަށެވެ. އަދި ކުދިން އޭނާގެ ކޮންޓްރޯލްގެ ދަށުގައި ގެންގުޅުމުގައި ސުލްތާނަކީ ވަރަށް ގާބިލު މުދައްރިބެއްގެ ގޮތުގައި ނަޝްރަހު ސިފަ ކުރެއްވިއެވެ.\nދަރިވަރުން ފުން ހިތާމައެއްގައި، ސުލްތާން ސަރގެ ހިނިތުންވުން އަބަދުވެސް ހަނދާންވާނެ!\nސުލްތާންގެ ދަރިވަރެއް ކަމަށްވާ މުހައްމަދު މާހިލް ފަޒީލް "ސަން"އަށް ބުނީ ސުލްތާންގެ އެ ހިނިތުންވުން ދެން ނުފެންނާނެކަން ގަބޫލުކުރަން ދަތި ކަމަށެވެ. އަދި ސުލްތާނަކީ ކަމަށް ކަމޭހިތާ ކޮންމެ ކަމެއްގައި ވެސް ކަމަށް ފަރުވާތެރި ނަމޫނާ ކެޑޭޓެއް ކަމުގައި މާހިލް ސިފަ ކުރިއެވެ.\n" އެންމެ ބޮޑަށް ހަނދާންވާނީ އެ ހިނިތުންވުން، ފެންނަ ކޮންމެ ފަހަރަކު ވެސް ހެވިލާފަ ކުރިމަތީ ހުންނަ މީހާގެ މޫނަށް ވެސް އުޖާލާކަން ގެނުވާނެ،" މާހިލް ބުންްޏެވެ.\nސުލްތާންގެ މުދައްރިބުކަމުގެ ދަށުން މަސައްކަތްކުރި ޖަމާލުއްދީންގެ ކެޑޭޓް އަހްމަދު ޝާވީ "ސަން"އަށް ބުނީ ސުލްތާނަކީ ކެޑޭޓް ހަޔާތުގައި ދިމާވި އެންމެ ހިތްހެޔޮ އިންސްޓްރަކްޓަރު ކަމަށެވެ. އަދި އޭނާއަކީ ކުރާ ކޮންމެކަމެއް ވެސް އެންމެ ފުރިހަމައަށް ކޮށް ނިންމާ މީހެއް ކަމުގައި ޝާވީ ސިފަ ކުރިއެވެ.\nސުލްތާންގެ ދަރިވަރު އަލީ ރަޒާން އެންމެ ހަނދާންވާނީ 2015ވަނަ އަހަރު މިނިވަން ފަންސާހުގެ ހަރަކާތްތަކަށް ތައްޔާރުވާން ޕެރޭޑް ފަރިތަކުރުންތަކަށް ސުލްތާނާއެކު ދާ ހަނދާނެވެ. ކޮންމެ ރެޔަކު ވެސް ތަމްރީނުތައް ނިންމާލުމަށްފަހު ސުލްތާން އެމީހުންނާއެކު ސަކަރާތްޖަހާ ވާހަކަ ދައްކާ ކަމުގައި އޭރުގެ ހަނދާންތައް އައު ކުރަމުން ރަޒާން ކިޔައިދިނެވެ.\nސުލްތާން ޖަމާލުއްދީންް ސުކޫލުގެ ބައެއް ކެޑޭޓުންނާއެކު --\n"އަދިވެސް ގަބޫލު ކުރަން ދަތި އެހާ ޒުވާން އުމުރެއްގައި ވަކިވެ ދިޔައީމަ، ވަރަށް ހިތާމަ ކުރަން. އަބަދުވެސް އަޅުގަނޑުގެ ދުއާއަކީ ސުލްތާން [ސަރ]ގެ ފާފަ ފުއްސެވުން" ރަޒާން ބުންޏެވެ.\nއާހިލް އާސިމް އަބްދުﷲއަށް އޭނާގެ ކެޑޭޓް ހަޔާތުގައި އެންމެ ބޮޑު އެހީތެރިކަމެއް ފޯރުކޮށްދިން އިންސްޓްރަކްޓަރަކީ ސުލްތާންއެވެ. ސުލްތާން ވަކިވެދިޔަ ޚަބަރު އޭނާއަށް އަދިވެސް ގަބޫލެއް ނުކުރެވެއެވެ.\nއާހިލް ބުނި ގޮތުގައި ވަރަށް ފަހުން ވެސް ސުލްތާނާ އޭނާ ވާހަކަ ދެއްކިއެވެ. އަދި އާހިލް ކެޑޭޓް ކޯއަށް ވަންނަ ވާހަކަ ބުނުމުން ސުލްތާން އޭނާއަށް ނަސޭހަތްދީ ބަސްއަހައިގެން އުޅެއްޗޭ ބުނި ކަމުގައި އާހިލް ކިޔައިދިނެވެ.\n2019ވަނަ އަހަރުގެ ހެވިކަމާއި ކުޅިވަރު ނިންމުމަށްފަހު ސުލްތާންއާއި އާހިލް ފޮޓޯއަކަށް ހުއްޓިލައިގެން --\n" އަޅުގަނޑު އެންމެ ހަނދާންވަނީ ގިރިފުށި ކޭމްޕުގައި. އޭރު އަޅުގަނޑު ވަރަށް ފަލަކޮށް ހުންނާނީ. ދެން ޕީޓީ ކުލާހެއްގައި އަޅުގަނޑަށް ނުދުވެވިގެން އެންމެ ފަހަތަށް ދިޔައީމަ ސުލްތާން ސަރ އައިސް ބުރަކަށީގައި ފިރުމާލައިފައި ބުނީ ސަރ ދާނަމޭ އާހިލްއާ އެއްކޮށް. އަޅުގަނޑާއެއްކޮށް ސަރ އެ ދުވުން ނިންމީ،" ކެޑޭޓް ކޭމްޕުގެ ހަނދާންތައް އާ ކުރަމުން އާހިލް ކިޔައިދިނެވެ.\nބެސްޓް ފްރެންޑާ މީގެ ދެ ދުވަސް ކުރިން ވާހަކަ ދެއްކި!\nސުލްތާންގެ ބެސްޓް ފްރެންޑް އައިމިނަތު ނައީޝާ ނިޒާމަށް ސުލްތާނާ ބެހޭގޮތުން ވާހަކަ ދެއްކުން ފަސޭހަ ކަމަކަށް ނުވިއެވެ. އެއަށްވުރެ ބޮޑަށް އޭނާއަށް ސުލްތާންގެ މަރުގެ ޚަބަރުން ވަނީ އަސަރު ކޮށްފައެވެ.\nނައީޝާ ސިފަ ކުރާ ގޮތުގައި ސުލްތާނަކީ އޭނާއާ ދިމާވި އެންމެ ހިތްހެޔޮ އެކުވެރިޔާއެވެ. އަބަދުވެސް ކޮންމެ ކަމެއް ޖެހުނަސް ސުލްތާން އޭނާގެ ގާތުގައި ހުރެއެވެ. ސުލްތާނަކީ އަބަދުވެސް ވަރަށް އުފާވެފައި ހުންނަ ވަރަށް ޕޮސިޓިވްކޮށް ވިސްނާ މީހެކެވެ.\nސުލްތާން އިންޑިއާއަށް ތަމްރީނަށް ފުރުމުގެ ކުރިން ވެސް ނައީޝާއާ ދިމާވިއެވެ. އަދި ނައީޝާއަށް ވަރަށް ގިނަ ނަސޭހަތްތައް އެ ދުވަހު ވެސް ސުލްތާން ދިނެވެ. އެގޮތުން ބަސް އަހައިގެން އުޅުމަށާއި ނަމާދުތަކަށް ފަރުވާތެރިވުމަށް ސުލްތާން ނައީޝާއަށް ނަސޭހަތްތެރިވިކަމަށް ނައީޝާ "ސަން"އަށް ކިޔައިދިނެވެ.\n" ޓްރެއިނިންގައި އުޅުނަސް އަބަދުވެސް ހާލު ބަލާނެ، ވަރަށް ރަނގަޅު ރައްޓެއްސެއް އެއީ. ޓްރެއިނިންތަކުގައި ވެސް ދުވަހަކު ވެސް ގިވްއަޕް ނުކުރާނެ. ވަރަށް ހިތްވަރުގަދަ ވާނެ. އަބަދުވެސް ރައްޓެހިންގެ ހާލު ބަލާނެ. އަބަދުވެސް ހުންނާނީ ހިނިތުންވެފައި" ނައީޝާ ކިޔައިދިނީ އަސަރާއެކުއެވެ.\nސުލްތާން އެންމެ ފަހުން ނައީޝާއަށް މެސެޖު ކުރީ މީގެ ދެ ދުވަސް ކުރިންނެވެ. އެ ދުވަހު ސުލްތާން ނައީޝާގެ ކިބައިން އެދުނު ކަމަކީ އޭނާގެ ސްނެޕް ސްޓްރީކް ކޮށްދިނުމެވެ. އެ ދުވަހު ވެސް ވަރަށް ހަނދާން ވާ ވާހަކަ ނައީޝާ، ސުލްތާންގެ ގާތުގައި ބުންޏެވެ.\nސުލްތާން އަބަދުވެސް ދޭ ނަސޭހަތަކީ ނަމާދުތަކަށް ފަރުވާތެރިވުމަށް ބުނެ ދޭ ނަސޭހަތެވެ. އަދި ދިމާވާން ބުނާ ކޮންމެ ގަޑިއަކު ވެސް ދިމާވެ ކަންކަމުގައި ހިތްވަރުދޭ ކަމަށް ނައީޝާ ބުންޏެވެ.\nސުލްތާންގެ ހުވަފެން، ސިފައިންގޭގެ އޮފިސަރަކަށް ވުން!\nސުލްތާންއާއެކު ގިނަ ދުވަސްތަކެއް ހޭދަކުރި މުހައްމަދު މާހިލް ފަޒީލް "ސަން"އަށް ބުނީ ސިފައިންގޭގެ އޮފިސަރަކަށް ވުމަކީ އަބަދުވެސް ސުލްތާން ދުށް ހުވަފެނެއް ކަމަށެވެ.\nސުލްތާންއަށް އޭނާގެ އެ ހުވަފެނުގައި ކުލަ ޖެއްސުމަށް ފުރުސަތު ލިބުނީ ނުވެސް އެނގި ހުއްޓާއެވެ. އެއީ އޭނާ ކުރި ބުރަ މަސައްކަތުގެ ނަތީޖާއެވެ. އިންޑިއާގައި އޮތް އޮފިސަރ ކެޑޭޓް ކޯހަށް ދާން ފުރުސަތު ލިބުނު މަދު މީހުންގެ ތެރޭގައި ސުލްތާންގެ ނަން ހިމެނުނެވެ. އޭނާ ފުރައިގެން ދިޔައީ އެ ހުވަފެނުގައި ކުލަ ޖެއްސުމަށް އަޒުމު ކަނޑައަޅައިގެންނެވެ.\nސުލްތާން އެމްއެންޑީއެފް ޔުނީފޯމުގައި --\nއެ ކޯސް ލިބުމުން ސުލްތާން ހުރީ ވަރަށް އުފަލުންނެވެ. ފުރައިގެން ދިޔައީ އެތައް އުއްމީދުތަކަކާ އެކުގައެވެ. އެހެން ނަމަވެސް އެ ކޯސް ވީ ސުލްތާންގެ ފަހު ކޯހަށެވެ. އިންޑިއާ ވީ ސުލްތާނާ އޭނާގެ މަރު ބައްދަލު ކުރި މަންޒިލަށެވެ.\nސުލްތާންގެ މައިންބަފައިންނަށް މިއަދު ލިބިފައިވާ ފުން ހިތާމައަކީ ބަޔާން ކުރަން ވެސް ދަތި ހިތާމައެކެވެ. ހުރި ހަމައެކަނި ފިރިހެން ދަރިފުޅު އަބަދުގެ އަބަދަށް ގެއްލުނީއެވެ.\nސުލްތާން އަޅުގަނޑުމެންނާ ވަކިވެ ދިޔަޔަސް އޭނާގެ އެކުވެރިންނާއި ދަރިވަރުން، މުދައްރިސުންނާއި މުދައްރިބުން ސުލްތާންގެ ހަނދާން އާ ކުރާނެއެވެ. ސުލްތާންގެ އެ ލޯބިލޯބި ހިނިތުންވުން އެ އެންމެން އަބަދުވެސް ހަނދާން ވާނެއެވެ.


SunOnline: Majilis idhaara gai restaurant aai gym hadhaane faraatheh hoadhan iulaanu kohffi\nމަޖިލިސް އިދާރާގައި ރެސްޓޯރެންޓާއި ޖިމް ހަދާނެ ފަރާތެއް ހޯދަން އިއުލާނުކޮށްފި\nފާތިމަތު ސައީދު 22 Jul 2020, 09:38\nރައްޔިތުންގެ މަޖިލީހުގެ އިދާރާގައި އަޅަން ނިންމާފައިވާ ރެސްޓޯރެންޓާއި ފިޓްނެސް ސެންޓަރު އަޅާނެ ފަރާތެއް ހޯދަން އިއުލާނުކޮށްފި އެވެ.\nރައްޔިތުންގެ މަޖިލީހުގެ ސޯޝިއަލް ކްލަބުގެ ދަށުން މަޖިލީހުގެ އިދާރާގައި ރެސްޓޯރެންޓަކާއި ޖިމެއް ހުޅުވަން ނިންމާފައިވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އިއުލާން ކުރެއްވީ މިމަހުގެ އެއްވަނަ ދުވަހު އެވެ. މިއަދުގެ މަޖިލިސް ޖަލްސާ ފައްޓަވަމުން މަޖިލިސް ރައީސް ވިދާޅުވީ ރެސްޓޯރެންޓާއި ފިޓްނެސް ސެންޓަރު ހަދަން މިހާރު އާންމުކޮށް އިއުލާނުކޮށްފައިވާ ކަމަށެވެ.\nއިއުލާނުކޮށްފައި ވަނީ މަޖިލީހުގެ އާ އިމާރާތުގެ ޓެރަސްގައި ރެސްޓޯރެންޓެއް ހުޅުވުމަށާއި މަޖިލީހުގައި އިދާރާގެ ތެރޭގައި ފިޓްނެސް ސެންޓަރެއް ގާއިމް ކުރުމަށް ކަމަށް އެމަނިކުފާނު ވިދާޅުވި އެވެ.\n"އިއްޒަތްތެރި މެމްބަރުން ސިއްހީގޮތުން މާބޮޑަށް ފިޓްވާން ވެއްޖެ ކަމަށް މި މަޖިލީހުގެ ކްލަބަށް ފެންނަނީ." މަޖިލިސް ރައީސް ވިދާޅުވި އެވެ.\nމަޖިލީހުގެ ސޯޝިއަލް ކްލަބުގެ މެންބަރުންގެ ގޮތުގައި ހިމެނެނީ މަޖިލީހުގެ މެމްބަރުންނާއި މުވައްޒަފުންނެވެ. މަޖިލީހުގެ ރެސްޓޯރެންޓް ހުޅުވުމުން ދާއިރާގެ ރައްޔިތުންނާއެކު ކޮފީ ބޯލަން، މަޝްވަރާކޮށްލަން އެތަނަށް މެމްބަރުންނަށް ވަޑައިގެންނެވޭނެ ކަމަށް ނަޝީދު ވަނީ މީގެ ކުރިން ވިދާޅުވެފަ އެވެ.\nމީގެ އިތުރުން މަޖިލީހުން ފާސްކުރާ ގާނޫނުތަކާއި މަޖިލީހާ ބެހޭ އެހެނިގެން ވެސް މައުލޫމާތު ގަންނަން ލިބޭނެ ފަދަ ފިހާރައެއް ގާއިމް ކުރުމުގެ މަސައްކަތް ވެސް ސޯޝަލް ކުލަބުގެ ފަރާތުން ކުރައްވާނެކަން މަޖިލިސް ރައީސް މީގެ ކުރިން ވިދާޅުވެފައިވެ އެވެ.


- Government Junta\nޗިލީގެ ރަސްމީ ބަހަކީ ސްޕެނިޝް ބަހެވެ. އިނގިރޭސި ބަހުން ޗިލީގެ މީހުންނަށް ކިޔަނީ ޗިލިއަންސްއެވެ.ޤައުމުގެ އެންމެ ބޮޑު ޝަހަރަކީ ސެންޓިއާގޯއެވެ. ޤައުމުގެ ވެރިރަށަކީ ވެސް ސެންޓިއާގޯއެވެ. ޗިލީއަކީ ރެޕްރެޒެންޓޭޓިވް ޑިމޮކްރަސީއެއް އޮންނަ ޤައުމެކެވެ. ޤައުމުގެ އާބާދީއަކީ 17 މިލިއަނެވެ. އެހެންކަމުން މިއީ ދުނިޔޭގައި 60 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 0.7 މިލިޔަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ cl. އެވެ. ކޯލިން ކޯޑަކީ +56 އެވެ. ފައިސާގެ ގޮތުން ބޭނުންކުރަނީ ޕެސޯއެވެ.\nޗިލީގެ އުތުރުގައި އޮތީ ޕެރޫއެވެ. އިރު އުތުރުގައި އޮތީ ބޮލީވިއާއެވެ. އިރުމަތީގައި އޮތީ އާޖެންޓީނާއެވެ. ޗިލީއަކީ ދެކުނު އެމެރިކާގެ ޤައުމުތަކުގެ ތެރެއިން ބްރެޒިލްއާ ބޮދަރުގެ ގޮތުން ގުޅިފައި ނުވާ ދެ ޤައުމުގެ ތެރެއިން އެއް ޤައުމެވެ. އަނެއް ޤައުމަކީ އިކުއެޑޯއެވެ.ޗިލީއަކީ ދުނިޔޭގެ އެހެން ޤައުމުތަކާ ޚިލާފަށް މާ ދިގު ބައްޓަމަކަށް އޮންނަ ޤައުމަކަށް ވާތީ، އެ ޤައުމަކީ މޫސުމުގެ ގޮތުން ތަފާތު އެތައް ކަންތައްތަކެއް ތަޖުރިބާކުރެވޭ ޤައުމެކެވެ. ދުނިޔޭގެ އެންމެ ހަނަފަސް އެއް ޞަޙަރާ ކަމުގައިވާ އަޓަކާމާ އޮތީ ޗިލީގެ އުތުރުގައެވެ. ޗިލީގެ މެދުތެރޭގައި އޮންނަނީ މެޑިޓެރޭނިއަން މޫސުމެކެވެ. ދެކުނުގައި އޮންނަނީ ރެއިނީ ޓެންޕަރޭޗަރ ކްލައިމެޓެކެވެ.އުތުރުގައި އޮންނަ ޞަޙަރާއަކީ ވަރަށް ބޮޑަށް މަޢުދަނުގެ މުއްސަނދިކަން ލިބިފައިވާ ތަނެކެވެ. މިތަނުން އެންމެ މައިގަނޑުކޮށް ލިބެނީ ލޮޔެވެ.ޗިލީގައި ދަނޑުވެރިކަން ކުރަނީ އަދި މީހުން ދިރިއުޅެނީ ޤައުމުގެ މެދުތެރޭގައެވެ. ދެކުނުގައި އޮތީ ޖަންގަލިތަކެވެ.\nމިއަދުގެ ޗިލީގެ ގޮތުގައި އޮތް ސަރަޙައްދުގެ އައްސޭރި ފަށުގައި ދަނޑުވެރިކަމަށް ރަނގަޅު ބިންތަކުގެ ގާތުގައި މީގެ 10000 ވަރަކަށް އަހަރުކުރީން ވަޒަންވެރިވީ ނޭޓިވް އެމެރިކަނުންނެވެ.އިންކާއިން ވަނީ އެމީހުންގެ ވެރިކަން ޗިލީގެ އުތުރާ ހިސާބަށް ވެސް ފުޅާކޮށްފައެވެ. ސްޕޭނުގެ މީހުން ޗިލީއަށް އަތްގަދަ ކުރަން ފެށީ 1540 ހާ ތާގައި ޕެދްރޯ ޑި ވަލްޑީވިއާގެ ޤިޔާދަތުގައެވެ. އެއީ 1541 ވަނަ އަހަރުގެ ފެބްރުއަރީ މަހުގެ 12 ވަނަ ދުވަހު ސެންޓިއާގޯ ޝަހަރު ހޯއްދެވި ފްރެންސިސްކޯ ޕިޒާރޯގެ ލެފްޓިނެންޓެކެވެ.މީގެ ފަހުން ޗިލީ ވެގެން ދިޔައީ ވައިސްރޯޔަލްޓީ އޮފް ޕެރޫގެ ބަޔަކަށެވެ. ޗިލީގެ ރަށްވެހިން ޔޫރަޕުގެ އިސްތިޢުމާރީންނާ ދެކޮޅަށް ހިންގަން ފެށި ޙަރަކާތްތަކުގެ ތެރޭގައި 1553 ގައި ވަލްޑީވިއާ މަރުވެގެންދިޔައެވެ. ހަމަ އެހެންމެ އެމީހުން ޤާއިމުކޮށްފައި ހުރި ކޮލޮނީތަކުގެ އާބާދީތަކަށް ވަރަށް ބޮޑެތި ގެއްލުންތަކެއް ވެގެންދިޔައެވެ.ފެބްރުއަރީ 12، 1818 ގައި ޗިލީން އެ ޤައުމުގެ މިނިވަންކަން އިޢުލާންކުރިއެވެ. ޗިލީގެ މިނިވަންކަން ރިކޮގްނައިޒްކުރެވިފައިވަނީ އެޕްރީލް 25، 1844 ގައެވެ.\nޗިލީގެ އާބާދީގެ 52.7% އަކީ ދޮން މީހުން ކަމަށް ލެޓިން އެމެރިކަން ސްޓަޑީޒްގެ ޕްރޮފެސަރެއް ކަމުގައިވާ ފްރެންސިސްކޯ ލިޒްކާނޯ ވިދާޅުވެއެވެ. އަދި 44% އަކީ މެސްޓިޒޯއިންނެވެ.ޗިލީގެ އާބާދީގެ 70% މީހުން ބުނާ ގޮތުގައި އެމީހުންނަކީ ކްރިސްޓިޔަނުންނެވެ. ކޮންމެ ވެސް ވަރަކަށް މުސްލިމުން ތިބި ކަމުގައި ވިޔަސް ޗިލީގައި މުސްލިމުން ވަރަށް މަދެވެ.


ފަލަ ސުރުޚީ: ސުޕްރީމް ކޯޓުގެ ނިންމުންތައް\nސުޕްރީމް ކޯޓުން ނެރުނު އަމުރު ތަންފީޒް ނުކޮށެއް ނުހުރެވޭނެ.\nސިޔާސީ ހުކުމްތައް ދުނިޔެއަކުން ޤަބޫލެއް ނުކުރޭ\nފެބްރުއަރީ 1 ގެ ހުކުމަށް މި ތާއީދު ކުރަނީ އޭގައި އަސާސްތަކެއް ހުރީތީ\n26 އޭޕްރިލް 2018 | ބުރާސްފަތި 21:43\nއިންތި: ރައީސް ޔާމީން އެހުންނެވީ ޤާނޫން އަސާސީ ފުނޑާލެވޭނެ އެންމެ މައްޗަށް ފުނޑާލާފައި. ސުޕްރީމް ކޯޓުން ނެރުނު އަމުރު ތަންފީޒް ނުކޮށެއް ނުހުރެވޭނެ. އަދި އެތަންފީޒް ކުރާ ދުވަސް އަންނާނެ. ވަކިވަރެއް ވަންދެން ހުރެވޭނީ. އެވަގުތަކީ ރައީސް ޔާމިން ހައްޔަރުކުރާ ވަގުތައްވެސްވުން ބޭނުމީ.\n26 އޭޕްރިލް 2018 | ބުރާސްފަތި 22:16\nއިންތި: ޓެރަރިސްޓެއް ކަމަށް ދުނިޔެއިން ޤަބޫލް ނުކުރަނީ އެހެންވެ. ޤާސިމަށްވެސް ހުކުމް އެކުރީ ޕިކްނިކް ރެއެއްގައި ހުކުމްކުރީ. ކޮންމެވެސް ފަރާތަކުން ނުފޫޒް އައިމަ ނޫންތޯ. ނާޒިމް ފްރޭމް ކުރިކަން ފުލުހުން އެއިއުތިރާފް އެވަނީ. އެހެންމީހެއްގެ ޑީއެންއޭ. އަދީބު އެވިދާޅުވަނީ ނާޒިމަކާ ގުޅުންހުރި އެއްޗެއް ނޫނޭ. ވަގުތުން ދޫކޮށްލަން ޖެހޭނެ ނޫންތޯ. އިމްރާން ދެއްކި ވާހަކައަކާ ގުޅިގެން. އިންސާފްގެ ކުނޑިފުކެއްވެސް ނެތީ ނޫންތޯ\n26 އޭޕްރިލް 2018 | ބުރާސްފަތި 22:09\nއިންތި: 1 ފެބްރުއަރީގެ ހުކުމަށް މި ތާއީދު ކުރަނީ އޭގައި އަސާސްތަކެއް ހުރީތީ. އެއީ ސިޔާސީ މީހުންނަށް އިއްވާފައިވާ ހުކުމްތައް ހުރިގޮތުން. މިސާލަކަށް ރައީސް ނަޝީދަށް ފަޓާސް ބަރިއެއްހެން ޝަރީއަތް ކުރީ. ބޭނުންވާ ސާއަތާ ދިމާކުރަން. ޝަރީއަތުގައިތިބި ފަނޑިޔާރުންނަށް ޕްރޮމޯޝަން. ވަކީލަކަށްވެސް ފުރުސަތެއް ނުދޭ. ހެކިހުށަހަޅަންވެސް ފުރުސަތެއް ނުދޭ. އެހެންވެ މުޅި ދުނިޔެއިން މިކަން ޤަބޫލް ނުކުރަނީ\n26 އޭޕްރިލް 2018 | ބުރާސްފަތި 22:06\nހެކި ގެއްލުވާލިއްޔާ ފުލުހުންނާމެދުއެއް ނޫންތޯ ދައުވާ ކުރާނީ\nއިންތި: އެއްވެސް ހެއްކެތް ނެތި މީހުން ހައްޔަރުކޮށްގެން އެގެންގުޅެނީ. ބަންދުކޮށްފައިތިބި ބަޔަކު ހެކިފޮރުވަން އުޅުނުކަމަށް ބުނެ ދައުވާ ކުރަނީ. ފުލުހުން ބުނީ ހެކި އެބަހުއްޓޭ. ދެން އެހެކި ގެއްލުވާލިއްޔާ ފުލުހުންނާމެދުއެއް ނޫންތޯ ދައުވާ ކުރާނީ. ދެން ހަމަ ހިތަށް އެރިއެއްޗެއް އެކިޔަނީ. އެއްވެސް ހަމައެއް ލަމައެއް ނެތް.\n26 އޭޕްރިލް 2018 | ބުރާސްފަތި 21:55\nމުޅިންވެސް ޓެރަރިޒަމްގެ ދައުވާ ކުރަނީ ސިޔާސީ މީހުންނަށް\nއިންތި: ޓެރަރިޒަމްގެ ދައުވާ ކޮށްފައިވާ މީހުންނަށް ބަލާލާއިރު މުޅިންވެސް ސިޔާސީ މީހުން. އަޅުގަނޑުގެ ޕާސްޕޯޓް ހިފަހައްޓާފައި މިވަނީ ޕްރެސް ކޮންފަރެންސެއް ދިނީތީ. ހަމަ އަޅުގަނޑުމެން ފިލައިގެންދާން އުޅޭ ކަމަށް. އިންޓަލިޖެންސެއް ރިޕޯޓެއް އޮތްކަމަށް ބުނެގެން. ފަނޑިޔާރެއްގެ ކުރިމައްޗަށް އިންޓަލިޖެންސް ރިޕޯޓެއް ހުށަހެޅުނީމާ ފަނޑިޔާރު ހޯދަން ޖެހޭނެ ހެކިތައް ހުރިތާ އަމުރެއް ނެރުމުގެ ކުރިން.\n26 އޭޕްރިލް 2018 | ބުރާސްފަތި 21:53\nކޮންމެ ކަމަކަށްވެސް ޓެރަރިޒަމް.\nއިންތި:އޭރުވެސް ބުނިން ޓެރަރިޒަމް ޤާނޫން ހެދިއިރުގައި. ތިޔައީ ސިޔާސީ މީހުންނަށް އަދަބުދޭން ހަދާ އެއްޗެކޭ. އެގޮތައް މިފެންނަނީ. ސުޕްރީމް ކޯޓުން އަމުރެއް ކުރީމަވެސް ޓެރަރިޒަމް. ޕޮލިސް ކޮމިޝަނަރ ހުކުމެއް ތަންފީޒް ކުރަން އުޅުނީމަވެސް ޓެރަރިޒަމް. ކޮންމެ ކަމަކަށްވެސް ޓެރަރިޒަމް.\n26 އޭޕްރިލް 2018 | ބުރާސްފަތި 21:49\nމިއީ ޖަންގަލީގެ އުސޫލު\nއިންތި: މިހާރު މިފެންނަނީ ހިތްޕުޅާ ހަމަ ނުވާ މީހަކާމެދު ޤާނޫން ހިނގައި ހިތްޕުޅާ ހަމަވާ މީހަކަށް ޤާނޫން ނުހިނގާތަން. ގަދަމީހާ ގަދަވާ ގޮތައް މިއޮންނަނީ. މިއީ ޖަންގަލީގެ އުސޫލު\n26 އޭޕްރިލް 2018 | ބުރާސްފަތި 21:47\nމިހާރު ސުޕްރީމް ކޯޓުން ކަންކުރާ ގޮތާމެދު ވިސްނާ މީހަކުވެސް ހަލާކުވާނެ\nއިންތި: ސުޕްރީމް ކޯޓުން ނެގި ޓިނު ނެގީތޯ. ސުޕްރީމް ކޯޓުން 1 ފެބްރުއަރީގައި އެކަމެއް2ފަނޑިޔާރުންނަކަށް ނުނިންމޭނެ.3ފަނޑިޔާރުންވެސް ބައިވެރިވެގެން އެކަން ނިންމޭނީ. ދެން ދެމީހަކު ހައްޔަރުކޮށްގެން މިހާރު އެކަން ކުރާ ގޮތާމެދު ވިސްނާ މީހަކުވެސް ހަލާކުވާނެ\n26 އޭޕްރިލް 2018 | ބުރާސްފަތި 21:45